galehiri: ދެކުނުގެއަތޮޅުތަކާއިމާލެމުޑިއެރުމުގެސިއްރުތައް 9\nދިވެހިރާއްޖޭގެ ތަޚުތަށް އިންތިޚާބު ކުރެވިފައި ހުންނެވި މާތްވެރިޔާގެ ގޮތުގައި އަތިރީގޭ އަބްދުލްމަޖީދު ރަންނަބަނޑޭރި ކިލެގެފާނު މިސްރުގައި އެބަހުންނަވައެވެ. ދިވެހިރާއްޖޭގެ ބައިތުލްމާލަށް އޮބިނޯންނަވަރަށް އެކިލެގެފާނުގެ ޚަރަދުބަރަދު ބޮޑެވެ. ރާއްޖެއަށް ލައްގާ މާވަހަރަކަސް ރާއްޖޭން އެކްސްޕޯޓުކުރާ މަހަށް ލިބޭ ފައިސާއަކަސް މިސްރަށް ފޮނުވައިފައި ބާކީ ހުންނަ އެއްޗެއް ހަސަން ފަރީދާއި މުހައްމަދު އަމީނު ތަޅައި ބުރުއްސަމުން ގެންދަނިކޮށް ދެވަނަ ބޮޑުހަނގުރާމައިގެ ހަގީގީ ތުރާތައް ރާއްޖެއަށް ފޯރައިފިއެވެ. ހައިހޫނުކަން ރާއްޖޭގައި އާއްމުވެއްޖެއެވެ. ރައްޔިތުން ސަރުކާރާ ދޭތެރޭ ވިސްނަން ފަށައިފިއެވެ.\nހަނގުރާމައިގެ ދަތިކަން ފޯރިއިރު ހަސަން ފަރީދު ގިނައިން ހުންނަވަނީ ސިލޯނުގައެވެ. ދައުލަތުގެ ފައިސާއަށް ކެންޑީން ގަނޑުވަރެއް ބައްލަވައިގަނެގެން ހަސަން ފަރީދުގެ ކަމަކީ ކޮޅުނބާއި ކެންޑީއާ ދޭތެރޭގައި ކާރުގައި ބުރުޖެއްސެވުމެވެ. ހަސަން ފަރީދު ނުހުންނަވާއިރު މުޅި ދައުލަތް ހިންގަވަނީ މުހައްމަދު އަމީނެވެ.\nރާއްޖެއަށް ކާބޯތަކެތި ގެނައުން ދަތިވެ ބަނޑަށް ޖެހުމުން މުހައްމަދު އަމީނު ހެއްދެވި ގޮތަކީ ކާޑު ކޮންޓްރޯލްކޮށް ރާއްޖެތެރޭ މީހުން އިތުރަށް ބަނޑަށް ޖެހޭ ގޮތަށް ހަރުކަށި ގަވާއިދުތަކެއް ހެއްދެވީއެވެ. ދަތުރުފަތުރު ކުރުމުގެ މިނިވަންކަން ނިގުޅައިގަނެ ކެއުމާއި ބުއިމުގެ މިނިވަންކަންވެސް ނިގުޅައިގަތީއެވެ.\nއަތޮޅުތަކަށް ދަތިވެގެން ދެން އުޅެވޭން ނެތީމާ ކުޅުދުއްފުށީ ބޮޑު މުހައްމަދުގެ ވެރިކަމުގައި ތިލަދުންމަތީގެ ގިނަ ރަށްރަށުގެ މީހުން ޝަކުވާކުރަން އަށް އަތުވެއްޖެއެވެ. މިކަމެއް ހިގީ 1943 ގައެވެ. އެމީހުން އެދުނީ މައިގަޑު ހަތަރު ކަމެކެވެ. އެއްކަމަކީ އެއްރަށުން އަނެއް ރަށަށް ދަތުރު ކުރުމުގެ މިނިވަންކަން ދިނުމެވެ. ދެވަނަ ކަމަކީ އެތެރެކުރާ ބާވަތްތަކުން ނަގާ ޑިއުޓީ ކުޑަކޮށްދިނުމެވެ. ތިންވަނަ ކަމަކީ މަސްގަތުމާއި ބޭރުކުރުމުގެ ހުއްދަ އަމިއްލަ މީސްމީހުންނަށް ވެސް އޮތުމެވެ. ހަތަރުވަނަކަމަކީރައްޔިތުންގެމަޖިލީހުގެޖަލްސާއެއްބާއްވައިދިނުމެވެ.\nއުތުރުގެ އޮޑި ދޯނިފަހަރު މާލެއަށް އައީ ސުލްހަވެރިކަމާއެކު ރައްޔިތުންގެ އުދާސްތައް ސަރުކާރަށް އަޑު އިއްވުމަށެވެ. އޭރު ހަސަން ފަރީދު ހުންނެވީ ސިލޯނުގައެވެ. އެހެންކަމުން މިކަންތައްގަޑު ހައްލުކުރަން މާލޭގައި ހުންނެވީ މުހައްމަދު އަމީނެވެ. އަމީނު ހެއްދެވި ގޮތަކީ އުތުރުގެ ރައްޔިތުން އެދުނުހައި ކަންކަމަށް އާނއެކޭ ވިދާޅުވެފައި އޭގެ ތެރެއިން އިސްކޮށް ތިބި މީހުން މަޝްވަރާއަށް މާލެ ފައިބާން އަންގަވައި އެމީހުން ފޭބީމާ ބަނޑޭރިގެއަށް ގެންގޮސް ހިމަރޯނުން ބަނދެފައި އަށިގެއަށްލީއެވެ. ބައެއް މީހުންނަށް ރިޝްވަތުދީގެން އުތުރު މީހުން ބައިބައިކޮށް ނިކަމެތިކޮށް މުހައްމަދު އަމީނުގެ ބަހަށް ދީލާނުލާ އެންމެންނަށް އަދަބު ދިނީއެވެ.\nއުތުރުގެ ރައްޔިތުން އެމީހުންގެ ޝަކުވާތަކާއިގެން އައިއައުމަށް މުހައްމަދު އަމީނު ދެއްވި ނަމަކީ އުތުރުގެ ގަޑުބަޑެވެ. ގަޑުބަޑަކަށް ނުވާކަމެއް ގަޑުބަޑަކަށް ހައްދަވައި އަދި އުތުރުގެ ރައްޔިތުން ބަދުނާމު ކުރުމުގެ ގޮތުން އެމީހުން މާލެ އައީ ދުންފަތް ނުލިބިގެން ދުން ބޮވޭނެ ގޮތެއް ނެތިގެން ދުމުގެ ރުޅީގައޭ ލިޔެ މުޅި ތާރީޚުވެސް މުހައްމަދު އަމީނު ގަޑުބަޑު ކުރައްވައިފިއެވެ.\nދެކުނުގެ ފުރަތަމަ ގަޑުބަޑު\nއުތުރުގަޑުބަޑަށް ހައެއްކަމަސް ފަހުން އައްޑުއަތޮޅުގައިވެސް މިޒާތެއްގެ ނުރުހުންތެރިކަމެއް ފައިދާވެއްޖެއެވެ. އައްޑޫގައި ނުރުހުންތެރިކަމެއް އުފެދުނީ 1944 ގެ ފެބުރުއަރީ މަހުއެވެ. މިކަން މިމަގުން ހިނގުމުގައި ސަބަބުތަކެއްވެސް ހުއްޓެވެ. އޭގެތެރޭން އެއްސަބަބަކީ ދެވަނަ ބޮޑު ހަނގުރާމައިގެ ތެރޭގައި އައްޑޫއަށް އިނގިރޭސިން ފޭބުމެވެ. މިފޭބުމެއް ފޭބީ 1941 ގައެވެ. ހަނގުރާމަ ނިމެންދެން ދެމިތިއްބެވެ. އެދުވަސްވަރުގެ ތެރޭގައި އިދާރީ ގޮތުންނާއި އެނޫންވެސް ގޮތްގޮތުން ވަރަށް ގިނަ ކަންކަން އަތޮޅުގައި ކުރަން ޖެހުނެވެ. ސަރުކާރުން ބޭނުންވާ ގޮތް ނޫން އެހެން އެއްވެސް ގޮތަކަށް ކަމެއް ވިޔަނުދިނުމުގެ ވިސްނުން ސަރުކާރުން އޭރު އޮތީ ގެންގުޅެން ފަށައިފައެވެ.\nއެދުވަސްވަރު އައްޑޫގެ ހާލަތު ރާއްޖޭގެ އެހެން އަތޮޅުތަކަށްވުރެ މާބޮޑަށްވެސް ރަގަޅެވެ. މީގެ ސިއްރަކީ އައްޑޫ އޮޑިފަހަރު ސީދާ ބޭރަށް ގޮސް ތަކެތި ގެނައުމާއި ވިޔަފާރީގެ މުއާމަލާތު މާލެއާ ނުލައި ހިންގުމެވެ. މިކަން ކޮންޓްރޯލްކޮށް ޓެކްސް އަތުލުމަށް ހަސަން ފަރީދު ބޭނުންފުޅުވުމުން ބުޗާ ހަސަން ކަލޭފާނާއި ޑާޑާ ކާސިމު ނަމަކަށް ކިޔުނު ނުލަފާ ޒާތުގެ ދެމީހުން އައްޑޫއަށް ފޮނުވިއެވެ. ބޭނުމަކީ އައްޑޫގައި ވިޔަފާރިއެއް ފޯދުނަ ނުދިނުމާއި ރައްޔިތުން އަތުން ގަދަކަމުންވިޔަސް ޓެކްސް އަތުލުމެވެ. މި ދެމީހުންނަކީ އަތޮޅުވެރިންނެއް ނޫނެވެ. އަތޮޅުވެރިޔަކީ ހިތަދޫ ޝައިޚު ހުސައިން ރަހާ އެވެ. އެކަމަކު ބާރު އޮންނަނީ ހުސައިން ރަހާއަކަށް ނޫނެވެ. ބާރު އޮންނަނީ މި ދެމީހުންނަށެވެ.\nއެދުވަސްވަރު ހިތަދޫއަކީ އާބާދީގެ ގޮތުންނާއި ތަރައްގީގެ ގޮތުން މާލެއާ ގާތްކުރާ ރަށެކެވެ. ޝައިޚް ހުސައިން ރަހާ އާއި މުހައްމަދު ލުތުފީ އާއި އަބްދުﷲ އަފީފު ފަދަ ބޭރުން ކިޔަވައިގެން ތިބި މީހުން ހިތަދޫގައި ތިއްބެވެ. ސަރުކާރުން ހަމަ ބުނާހައި ގޮތަކަށް ހެދުން ހިތަދޫގައި ވަރަށް ކުޑައެވެ. މިހެންވުމުން ޑާޑާ ކާސިމާއި ބުޗާ ހަސަން ކަލޭފާނުގެ ދުއްޕާން ހިތަދޫ މީހުންނަށް އިންތިހާއަށް ދިޔައީ ފޯރަމުންނެވެ.\nހިތަދޫ ބޮޑުންގެ ތެރެއިން އެޅަދީދީގެ އަހުމަދު ދީދީއަށް ކޮންމެވެސް ކަމެއްގައި ބުޗާ ހަސަން ކަލޭގެފާނު އަދަބުދީ ތަޅައި ވަރަށް އަނިޔާކޮށްފިއެވެ. މީސްމީހުންގެ އަނބީންނާއި ދަރިންގެ ކައިރިއަށް ވަދެ ބުޗާ ބޭނުންކަމެއް ދިޔައީ ކުރަމުންނެވެ. އެންމެފަހުން އޮބިނޯވެގެން ހިތަދޫ ރައްޔިތުން ބުޗާއާ ދެކޮޅަށް ތެދުވެ ހަޅުތާލުކޮށްފިއެވެ. ބުޗާ ދުވެފައި ދިޔައީ މާމެންދޫގައި ތިބި އިނގިރޭސިންގެ ކައިރިއަށެވެ. އެތަނުން ހިމާޔަތް ހޯދައިފިއެވެ. އެއީ ހިތަދޫގައި ސަރުކާރާ ދެކޮޅަށް ކުރި ފުރަތަމަ ހަޅުތާލެވެ. މިކަމެއް ހިނގިއިރު ހިތަދޫގައިވެސް އަތިރީގެއަށް ވަފާތެރި ބަޔަކު ތިއްބެވެ. އޭގެތެރެއިން އިސްމީހަކީ ސަގަރު އަލި ތައްކާނެވެ. މި އަލިތައްކާނަކީ ކުރީގެ ބާބެއްގައި ބަޔާން ކުރެވުނު ހަޖާމުގޭ ދޮންމޫސާގެ ދަރިއެވެ.\nސަގަރު އަލިތައްކާނާއި ބުޗާ ހަސަން ކަލޭފާނު ހަދަހަދައިގެން ދޮގުތަކެއް ލިޔެ މާލެއަށް މި ޚަބަރު ފޮނުވައިފިއެވެ. ހަސަން ފަރީދު އަވަސް އަވަހަށް އައްޑޫއަށް ވަޑައިގެން ތަހުގީގެއް ހިންގަވައިފިއެވެ. ކުށްވެރިވަނީ ހިތަދޫގެ ކުރިއަށް ތިބި އެންމެނެވެ. އަތޮޅުވެރިޔާ ޝައިޚް ހުސައިން ރަހާވެސް ކުށްވެރިވެއެވެ. ހަސަން ފަރީދު އަޑު އެއްސެވީ ބުޗާ އާއި ސަގަރު އަލި ތައްކާނު ދެއްކި ވާހަކަތަކެވެ. މާލެއަށް ގެންދަން ޖެހޭ މީހުން ގިނަވީމާ ފަހުން ގެންދާގޮތަށް ނިންމަވާފައި ބުޗާ ގޮވައިގެން ހަސަން ފަރީދު ފުރާވަޑައިގެންފިއެވެ. މާލޭގެ ދެކުނުން ކޮންމެވެސް ރަށަކަށް ބުޗާ ބާލާފައި ހަސަން ފަރީދު ފުރާވަޑައިގަތީ އިނގިރޭސި މަނަވަރު އެޗްއެމްއެސް މާލޮއީގައި ހަމަ އެތަނުން ސީދާ ސިލޯނަށެވެ. މިގޮތަށް ދަތުރުކުތައްވަނިކޮށް ޖަރުމަނުގެ ސަބްމެރީނަކުން ހަމަލަދީ މާލޮއި ފައްތާލައިފިއެވެ. ހަސަންފަރީދު އަވަހާރަ ވެއްޖެއެވެ.\nމިޚަބަރު މާލެއަށް ލިބުނީ އައްޑޫ މީހުން ފަންޑިތަ ހަދައިގެން ހަސަން ފަރީދު އަވަހާރަކޮށްލުމެއްގެ ގޮތުގައެވެ. ސަގަރު އަލިތައްކާނު ހުރީ އަނެއްކާވެސް އަލިފާނަށް ތެޔޮއެޅުމުގެ މަސައްކަތުގައެވެ. ހަސަން ފަރީދަށް ފަހު ވެރިކަމާއި ހަވާލުވެވަޑައިގަތީ މުހައްމަދު އަމީނެވެ. މީނާ އަވަސް އަވަހަށް ދަތުރުކޮށް ހުވަދޫއަށް ވަޑައިގެން އެތަނުން ހުވަދޫ އަތޮޅުވެރިޔާ ތިނަދޫ ހާޖީ މުހައްމަދު ކަލޭގެފާނުގެ މަސްދޯންޏެއްގައި އައްޑޫއަށް ވަޑައިގެން ހިތަދޫގައި ކުރިއަށް ތިބި އެންމެން ހިމަރޯނުން ބަނދެގެން މާލެ ފޮނުވައި ބުރީ ހަންނަގައި އަދަބު ދެއްވައިފިއެވެ. މިކަމެއް ހިގީ 1944 ގައެވެ. އަދަބު ލިބުނު މީހުންގެ ތެރޭގައި ހިތަދޫ އަފީފު ދީދީ ވެސް ހިމެނެއެވެ. ދައުލަތުގެ ވެރިޔާ މިހާލުގައި އައްޑޫއަށް ގެންދެވިކަމަށްޓަކައި އިހުސާންތެރިކަން ހަނދާން ނައްތާލައްވައި ހާޖީ މުހައްމަދު ކަލޭގެފާނަށް މުހައްމަދު އަމީން ބަދުބަސް ވިދާޅުވެ ލިޔުންތައް ލިޔުއްވިއެވެ. މިކަމުންވެސް މުހައްމަދު އަމީނަކީ ހަމަނުޖެހޭ ބޭފުޅެއްކަން ކަށަވަރުވެއެވެ.\nފަރީދާއި އަމީނުގެ އަނިޔާވެރިކަން\nކުރީގައިވެސް ބަޔާން ކުރެވުނު ގޮތަށް އެދުވަސްވަރު ދައުލަތް ހިންގަވަނީ ހަސަން ފަރީދެވެ. އޭނާގެ ދަށުން ހުންނަވަނީ މުހައްމަދު އަމީނެވެ. ހަސަން ފަރީދަކީ ރާއްޖޭގައި ތައުލީމު ފެތުރި އާއްމުވުމާ ވަރަށް ދެކޮޅު ބޭފުޅެކެވެ. އެބޭފުޅުންގެ ވެރިކަމަށް އޮތް އެންމެ ބޮޑު ގޮންޖެހުމަކީ ތައުލީމު އާއްމުވުން ކަމަށް ހަސަން ފަރީދު ދެކެވަޑައިގެންނެވިއެވެ. މިހެންވެ ތަންތަނުން ފޮތް އެއްކުރައްވައި ފޮތްތައް ކަނޑުވެސް ފެއްތެވިއެވެ. މިހެން މިކަން ހިގަމުން ދަނިކޮށް ހިތަދޫ ޝައިޚް ހުސައިން ރަހާ މިސްރުން ކިޔަވާ ވިދާޅުވެގެން ރާއްޖެ ވަޑައިގެންފިއެވެ. ހިތަދޫ އަފީފާއި ހިތަދޫ މުހައްމަދު ލުތުފީވެސް ބޭރުން ކިޔަވާވަޑައިގެން ރާއްޖެ ވަޑައިގެންފިއެވެ. އޭގެ ކުރިން ހިތަދޫ އިބްރާހިމް ލުތުފީވެސް ކިޔަވައި ވިދާޅުވެގެން ވަޑައިގެންފިއެވެ.\nހަސަން ފަރީދު މިކަމާ ހިތާ ނުވެގެން ހުސައިންރަހާ ގެންގޮސް އިންޒާރު ދެއްވިކަމަށް ހުސައިން ރަހާ ވިދާޅުވެފައިވެއެވެ. ކަލޭ ތީ ދެން މާބޮޑަށް ކިޔަވައިގެން ހުރި މީހެއްކަމަށް ހީކޮށް ފުއްޕާފައި ނޫޅޭށޭ ކިޔަވައިގެން ހުރީ ކަލޭ އެކަނި ނޫންކަން ދަންނާށޭ ވިދާޅުވި ކަމަށްވެއެވެ. މިފެންވަރުން ބަވައިލީމާ ހުސައިން ރަހާ މާލޭގައިވެސް ނުހުންނަވައި ވަޑައިގަތީ ރަށަށެވެ. ހުސައިނިއްޔާގެ ނަމުގައި އަމިއްލަ މަދަރުސާއެއް ހައްދަވައިގެން އައްޑޫއަށް އިލްމު ފަތުރުއްވަން ހުސައިން ރަހާ މަސައްކަތް ފެއްޓެވީ ހަސަން ފަރީދުގެ ސަބަބުން އިލްމު ހުއްޓުނަ ނުދިނުމުގެ ގޮތުންނެވެ.\nމަރަދޫއަށް އަތޮޅުވެރިކަން ބަދަލުކުރުން\nމާލެ ފެންވަރުގެ އާބަން ސެންޓަރަކަށް ހިތަދޫ އަވަސްކަމާއެކު ދިޔައީ ބަދަލުވަމުންނެވެ. އިލްމީ މީހުން ހިތަދޫގައި ދިޔައީ ގިނަވަމުންނެވެ. ހިތަދޫގައި ޑޮމިނޭޓު ކުރަމުން ދިޔައީ އިސްދޫ ޑައިނާސްޓީ އަށް ނިސްބަތްވާ މީހުންނާއި ދިޔަމިގިލި ޑައިނާސްޓީއަށް ނިސްބަތްވާ މީހުންނެވެ. ހިތަދޫގައި އިސްދޫ ޑައިނާސްޓީގެ އައުލާދު ފެތުރުމުގެ ސަބަބަކަށްވީ އިސްދޫ ދަރިކޮޅުން އެންމެފަހުން 1704 ގައި ރަސްކަން ކުރެއްވި ސުލްތާނު މުޒްހިރުއްދީނާއި 1701 ގައި ރަސްކަން ކުރެއްވި ސުލްތާން ހަސަން ދިހަ ވަނަ އަރުވައިލެއްވުމުންނެވެ. މީގެ ތެރެއިން ހަސަން ރަސްގެފާނު ހުންނެވީ ހިތަދޫގައެވެ. އޭނާގެ އައުލާދު އަތޮޅުގެ އެހެން ރަށްރަށަށް ފެތުރިގެން ދިޔައީ ހިތަދޫންނެވެ. ރަހާ އާއި މަނިކުފާނުގެ ނަން ހިއްސާ ކުރާ މީހުންނަކީ އެ ދަރިކޮޅެވެ.\nދިޔަމިގިލީ ޑައިނާސްޓީ އައްޑޫއަށް ދިޔައީ ސުލްތާނު މުހައްމަދު ގިޔާސުއްދީނު 1774 ގައި ކަނޑު ފައްތައި އޭނާގެ ދަރިކަލުން އިބްރާހިމް ފާމުލަދޭރިކިލެގެފާނު ފުވައްމުލަކަށް ފޮނުވައިލުމުން އެރަށުންނެވެ. ހިތަދޫ އާއި އައްޑޫގައި ދިރިއުޅޭ ގިނަ ދީދީ އިންނަކީ އެދަރިކޮޅުގެ މީހުންނެވެ.\nލޭގައި ރަސްކަން ކުރަމުންދިޔައީ ހުރަވީ ދަރިކޮޅުގެ މީހުންނެވެ. ހަސަން ފަރީދާއި މުހައްމަދު އަމީނަކީ އެދަރިކޮޅުގެ މީހުންނެވެ. މިސަބަބަށްޓަކައި އައްޑޫގައި ތިބޭ ރަހާއިންނާއި މަނިކުފާނުންނާއި ދީދީންނަކީ ހުރަވީ ދަރިކޮޅުގެ މީހުން ވަރަށް ރުޅިއަރާ ބައެކެވެ. ހަސަން ފަރީދާއި މުހައްމަދު އަމީނު މީގެ ތެރެއަކުން އިސްތިސްނާ ވެގެން ނުވެއެވެ.\nހިތަދޫ އާއި އައްޑޫގައި ނަގާކިޔަން ތިބީ މި ދެދަރިކޮޅުގެ މީހުންނެވެ. އެމީހުންގެ ފަރާތުން ގިނަފަހަރަށް ފެންނަމުން ދިޔައީ މާލެއިން އަންނަ ބޭ އިންސާފު ގޮތެއް ފޮތެއް ނެތް އަމުރުތަކަށް ކިޔަމަން ނުވުމާއި އިއުތިރާފް ނުވުމުގެ ސިފަތަކެވެ. ކާބޯތަކެތި ކޮންޓްރޯލް ކުރިއިރު މާލޭ މީހަކަށް ދުވާލަކު ހަނޑޫ ލާއްސެއް ލިބޭއިރު ރާއްޖެތެރެ ވީމާ މީހަކަށް ބައިލާހި ހަމަޖެހެންވީ ސަބަބެއް ނެތެވެ. އެވެސް ދިވެހިންނެވެ. މިވެސް ދިވެހިންނެވެ. ވީމާ މިޒާތުގެ ދެކޮޅު ނުޖެހޭ އަމުރުތައް އައްޑޫގައި ތަންފީޒެއް ނުވެއެވެ. މިކަމުގެ މުގުލުގައި ތިބެނީ ހިތަދޫ މީހުންނެވެ.\nމި ސަބަބަށްޓަކައި ހިތަދޫ ސައިޒުކުރުމުގެ ގޮތުން ހަސަން ފަރީދާއި މުހައްމަދު އަމީން ޕްލޭނެއް ރާއްވަވައިފިއެވެ. އެއީ އަތޮޅުގެ މައި މަރުކަޒު ކަމަށް މަރަދޫ ހެދުމުގެ ޕްލޭނެކެވެ. ހިތަދޫގެ މައްޗަށް މަރަދޫ އިސްކުރުމުގެ ވަރަށް ބޮޑު ސަބަބެއްވެސް އޮތެވެ. އެއީ މާލޭ އަތިރީގޭ ބޭފުޅުންގެ އަމިއްލަ ސަބަބެކެވެ. އާއިލީ ސަބަބެކެވެ.\nމަރަދޫ އާއި އަތިރީގޭ ގެ ގުޅުން\nމާލޭގައި ވެރިކަން ކުރަނީ އަތިރީގޭ ބޭފުޅުންނެވެ. މަރަދޫގައި އޮންނަނީ އެއްބަޔަކު އަނެއް ބަޔަކާ ގުޅިފައިވާ ދެ އާއިލާއެކެވެ. މި ދެ އާއިލާއާ ވެސް އަތިރީގޭ އާއިލާ ގުޅެއެވެ. އެހެންވީމާ މަރަދޫ ގިނަ މީހުންނަކީ އަތިރީގޭ ބޭފުޅުންނާ ތިމާގެ މީހުންނެވެ. މި ތިމާގެ ކަމުގެ އަސްލަކީ އަތިރީގޭ ފެށުން ކަމަށްވާ އިބްރާހިމް ދޮށިމޭނާ ކިލެގެފާނުގެ މަންމަޔަކީ މަރަދޫ މީހަކަށް ވުމެވެ. ހަސަން ފަރީދާއި މުހައްމަދު އަމީނުގެ މުނި މާމަޔަކީ މަރަދޫ މީހެކެވެ.\nއެމީހަކީ މަރަދޫ ޝައިޚް އިބްރާހިމް ކަލޭގެފާނުގެ މަރަދޫ މުދިންގޭ ބޮޑު ކަތީބުގެ މަރަދޫ އައިމިނާފާނުގެ މަރަދޫ ފާތުމާ މަނިކެ އެވެ. މި ފާތުމާ މަނިކެ މާލޭ ގަލޮޅުގޭ އަލީ ދޮށިމޭނާ ކިލެގެފާނާއި ކައިވެނި ބައްލަވައިގެން ލިބުނު ބޭފުޅަކީ އަތިރީގޭ އިބްރާހިމް ދޮށިމޭނާ ކިލެގެފާނެވެ. ހަސަން ފަރީދުގެ ވެސް އަދި މުހައްމަދު އަމީނުގެ ވެސް ކާފަޔަކީ މި އިބްރާހިމް ދޮށިމޭނާ ކިލެގެފާނެވެ.\nމިސަބަބަށްޓަކައި މަރަދޫ ވަކަރުގޭ ދޮން ރަހާޔާއި މިހެންގޮސް މަރަދޫގައި ކުރިއަށްތިބި އެންމެންނަކީ ހަސަން ފަރީދާއި ވެސް އަދި މުހައްމަދު އަމީނާއިވެސް ވަރަށް ތިމާގެ މީހުންނެވެ. މި ބޭފުޅުން ސަރުކާރުގެ ދަތުރުތަކުގައި ވަޑައިގެން ޖާގަ ޖައްސަވަނީ މަރަދޫގައެވެ. މިބޭފުޅުން މަރަދޫގައި ތިއްބަވާތީ އަތޮޅުގެ އިސްރަށަކަށް މަރަދޫ ވެއްޖެއެވެ.\nއަތޮޅު ވެއްސާއި ސަރުކާރުގެ ބޮޑު މަރުކަޒު އަޅަން އެކަށީގެންވާ ތަނަކުން ބިން ހަމަޖައްސާށޭ ހަސަން ފަރީދު އަންގަވައިފިއެވެ. އޭރު އަތިރީގޭ ބޭފުޅުންގެ ސަބަބުން ޚާއްސަކޮށް ހިތަދޫއަށް އޮތީ ބޮޑު ދުއްޕާނަކަށް ވެފައެވެ. ހިތަދޫ ވެރިއަކަށް ހުންނެވި އެޅެބެއްޔާގެ އަލި ދީދީ ވިދާޅުވިކަމަށް ވަނީ އަތިރީގޭ ބޭފުޅުން ވަޑައިގެން ހިތަދޫގައި ތިއްބެވުމަކީ އިތުރު މުސީބާތަކަށް ވާނެ ކަމަށެވެ. ކުރިންވެސް އެބޭފުޅުން ތިއްބަވާ ގޮތަށް މަރަދޫގައި ތިއްބެވުން މާރަނގަޅުވާނެ ކަމަށެވެ. މިހެން އަލި ދީދީ ވިދާޅުވީވެސް އަތިރީގޭ ބޭފުޅުންނާއި ހިތަދޫ މީހުންނާ ދޭތެރޭގައި އޮތް މުޑިއެރުން ބޮޑުކަމުންނެވެ. ކޮންމެއަކަސް މަރަދޫން ބިމެއް ހަމަޖައްސައި އެތާގައި އެޅި ގެއަށް ކިޔަނީ ރަތްވިލާގެ އެވެ.\nމިގެއެއް އަޅައި މަރަދޫއަށް އަތޮޅުވެރިކަން ބަދަލު ކުރީ ބޮޑު ހަނގުރާމަ ފެށެން ގާތްވެފައި ވަނިކޮށެވެ. އަތޮޅު އޮފީހަކީވެސް އަތޮޅު ގެއަކީވެސް އަތޮޅު ކޯޓަކީވެސް އަތޮޅު ޖަލަކީވެސް އޭގެ ފަހުން އެއީއެވެ. ސަރުކާރުން މީހަކު އަތުވެއްޖެނަމަ އެމީހަކު ހުންނަނީ އެތާގައެވެ. ސުވާދީބު ދައުލަތް އުފެދުމާ ހަމައަށް އަތޮޅުގެ ހެޑްކުއާޓަރަކީ ރަތްވިލާގެއެވެ.\nބުޗާ ހަސަންކަލޭފާނުގެ ޖަގަޑާއާ ގުޅިގެން ހިތަދޫ އަފީފު ދީދީމެން ޝައިޚް ހުސައިން ރަހާ މެން ފަދަ ހިތަދޫ ބޮޑުން ބަނދެގެން 1944 ގައި މާލެއަށް ގެންގޮސް އަދަބުދީ ބުރިން ހަންނެގި ހިސާބުން ފެށިގެން އައްޑޫ މީހުންނާ ދޭތެރޭ މާލެއިން ކުރިއަށް ވުރެ ސީރިއަސް ވެއްޖެއެވެ. އެއަށްފަހު މާލެއިން އައްޑޫއަށް ފޮނުވަނީ ނިކަން ވަރު ހުންނަ ސީނިއަރ އަތޮޅުވެރިންތަކެކެވެ. ކުއްޅަވަށް އަލި ދީދީ އާއި އާދަމް ނަސީރު މަނިކު ފަދަ މީހުންނެވެ. މާލެއިންދާ މީހަކުވެސް އަތޮޅު މީހުންނާއި ގާތްވެ ކައިވެނިން ގުޅި ތަނަށް ދިރޭހާ ގިނަ ދުވަހު ނުބަހައްޓައެވެ. އެހިސާބަށް ދިއުމުގެ ކުރިން އެހެން މީހަކު ފޮނުވައެވެ. މިމީހުންގެ ކިއްލާއަކީ މަރަދޫ ރަތްވިލާގެ އެވެ. ރަތްވިލާގެ އުވާލައި މަރަދޫން އަތޮޅުވެރިކަން ނަގައި ހިތަދޫއަށް އަލުން ރަސްމީ ގޮތުން ބަދަލު ކުރީ އަތޮޅުވެރިޔާ މޫސާ އަލި ދީދީގެ އެދިވަޑައިގަތުމަކަށް ނާސިރެވެ. މި ނިންމުން އައީ 18 ފެބްރުއަރީ 1965 ގައެވެ.\nހިތަދޫއަށް އަމީނު ދެއްވި އެހެން ލަނޑެއް\nއައްޑުއަތޮޅުން ފުރައިގެން ސިލޯނަށް ދަތުރުކުރަނިކޮށް ޖަޕާނު ސިފައިން ހަމަލަދީ ފައްތާލި ޔާހުންބަރާސް އޮޑީގެ ވާހަކަ ވަރަށް ގިނަމީހުން ދަންނާނެއެވެ. އެއޮޑިއަކީ ހިތަދޫ އެޅެދީދީގެ އަލިދީދީގެ އަމިއްލަ އޮޑިއެވެ. އޮޑިން ދަތުރުކުރި މީހުންގެ ތެރެއިން ސިއްކަގޭ މުހައްމަދު މަނިކުފާނާއި ހިތަދޫ އައްބެޔާގެ އިބްރާހިމް ދީދީ ފިޔަވައި އެހެން އެންމެން މަރައިލީ އެވެ.\nދެވަނަ ބޮޑު ހަނގުރާމަ ނިމުމާއެކު ޖަޕާނު ސިފައިންގެ ސަބަބުން ގެއްލުން ލިބުނު ގައުމުތަކަށް ބަދަލު ނަގައިދިނުމުގެ ހަރަކާތުގެ ތެރެއިން އިނގިރޭސި ސަރުކާރުން 1947 ގައި މުހައްމަދު އަމީނަށް ތިން ލައްކަ ސްޓާރލިން ޕައުންޑް ހަވާލުކުރިއެވެ. އެއީ ޔާހުންބަރާސް އޮޑީގެ ބަދަލާއި އޮޑިން ދަތުރުކުރި އައްޑޫ މީހުންގެ މަރުގެ ދިޔައެވެ. މީގެ ތެރެއިން އެންމެ ލޯ ލާރިއެއްވެސް އޭގެ ހައްގުވެރިން ކަމަށްވާ ހިތަދޫ މީހުންނަށް ނުދިނުމަށްޓަކައި މުހައްމަދު އަމީނު ކުރެއްވިކަމަކީ ސިއްކަގޭ މުހައްމަދު މަނިކުފާނާއި އައްބެޔާގެ އިބްރާހިމް ދީދީ ދާޚިލިއްޔާއަށް ހާޒިރުކޮށް އިނގިރޭސިން އެދެމީހުންނަށް ދީފައި އޮތް ލިޔުން އަތުލައި ވީދާލީއެވެ. އެހެން ހެދުމުން ފަހުންވެސް އެފައިސާއަށް ދައުވާކުރެވޭނެ ހެކި ނައްތައިލެވުނީއެވެ. ޔާހުންބަރާސް އޮޑީގެ އިތުރަށް ޖަޕާނު މީހުން ފައްތާލި ހުވަދޫ ދާންދޫ މުދިންތައްކާނުގެ އޮޑިއަށް ނަގައިދިން ބަދަލުވެސް ހަމަމިމަގުން މުހައްމަދު އަމީނު ވަނީ ބޭނުން ކުރައްވައިފައެވެ. (ނުނިމޭ)


ބުނާށެ ލޯބި ނުވަނީހޭ…17 | Esfiya - Dhivehi Vaahaka Site\nބުނާށެ ލޯބި ނުވަނީހޭ…17\nހަވީރު ދުނިޔެ ބަނަވެފައި އޮތްވަރުން ރޭގަނޑެކޭ އެއްވެސް ތަފާތެއް ނެތެވެ. ވާރޭ ނުވެހުނެއް ކަމަކު ވައިގަދަވެފައި ވިދާ ގުގުރައެވެ. ކަޅުވިލާތައް ބޯކޮށްފައި ހުރިއިރު ދެންމެ ދެންމެ އޮއްސާލަފާނެހެން ހީވިއެވެ.\nސޯލްޓް ކެފޭގެ މޭޒެއް ދޮށުގައި އިން ހަމްޒާ އިންތިޒާރު ކުރަމުން ދިޔައީ ވިޝާހް އަންނާނެ އިރަކަށެވެ. އަސްރުން ފައިބައިގެން އަންނަން ބުނި މީހާ ހަތަރު ގަޑި ބައިވި އިރުވެސް ނާދެއެވެ.\n“ސަރ ސޮރީ ކުޑަ ކަމެއް ދިމާވެގެން ލަސްވީ!” ވިޝާހް އައިސް އިށީންނަމުން ބުންޏެވެ. ވިޝާހް އައުމުން ހަމްޒާ ވެއިޓަރަކަށް ގޮވައި ދެލަވާޒާ ކޮފީ ގެނެސް ދިނުމަށް އެދުނެވެ.\nކަންތައްވީ ގޮތް ވިޝާހް ހަމްޒާއަށް ކިޔާދިނެވެ. އަންހެން ކުއްޖެއްގެ ލޯބި ނުލިބުމުން މާޔޫސްވީ ކަމަށް ބުންޏެވެ. އެކުއްޖާއަކީ އަންޖަލް ކަމެއް ހަމްޒާ ގާތު ވިޝާހްއެއް ނުބުނެއެވެ. ވިޝާހްގެ ވާހަކަ އަޑު އަހާފާ ހަމްޒާ ޒާތަކަށް ހީލިއެވެ. އެހިނިތުންވުމުގައި ފޮރުވިފައިވީ ހިތްދަތިކަމެވެ. “އަންހެން ކުއްޖަކު ނުލިބުނީއޭ ކިޔާފަ ތިގޮތަށް އަމިއްލަ ދިރިއުޅުން ހަލާކު ކުރުމަކީ ވަރަށް ނުވިސްނޭ މީހުން ކުރާ ކަމެއް. ވިޝާހް ތީ ނުލާހިކު ވިސްނުން ތޫނު ތޫނިފިލި ކުއްޖެއް. އެކަހަލަ ފިޔަވަޅެއް އެޅުމުގެ ކުރިން އަމިއްލަ ނަފްސާ މެދު ވެސް ވިސްނަން ޖެހެއެއްނު. އެންމެ ކުއްޖަކު ނޫނެކޭ ބުނުމުގެ މާނައެއް ނޫންދޯ ދެން ދުވަހަކުވެސް އިންނާނެ މީހެއް ނުލިބުނީއޭ. އަސްލު އަދި ނުވޭނު އެކަހަލަ ކަންތަކާ ވިސްނާ ވަރެއްވެސް. ްައަދި އެހަށް ކިޔަވާ. ކިޔަވާއިގެން މޮޅުވެގެން އާދޭ. ހަމަ ޔަގީނުންވެސް އެކުއްޖާ އަމިއްލައަށްވެސް އަންނާނެ ވިޝާހް ގާތަށް އައިސް ގުޅެން ބުނާނެ.” ހަމްޒާ ދެއްކި ވާހަކަތައް ކަނުލައި ވިޝާހް އަޑުއެހިއެވެ. ހަމްޒާ އެދެއްކީ ތެދުވާހަކަ ތަކެއްކަން ހިތުގެ އަޑިން ވިޝާހް ގަބޫލުކުރިއެވެ. އޭނާގެ ބޮލުން ހީވީ ވަރަށް ބޮޑު ބަރެއް ލުއިވި ހެންނެވެ. ދެތިން ފަހަރު ހަމްޒާއަށް ޝުކުރު އާދާކުރިއެވެ. “މިހެން އުޅޭއިރު ސަރ ނުކިއަސް ރަނގަޅުވާނެ. ހަމްޒާ ކިޔާ. ސަރއަށް ވުރެއް ބޮޑަށް އެކުވެރިއެއް ގޮތުގައި ދެކުނިއްޔާ ވަރަށް އުފާވާނެ” ވިޝާހް ބޯ ޖަހާލިއެވެ.\nވިޝާހްއާ ހަމްޒާގެ އެކުވެރިކަން އެއް ދުވަހަށް ވުރެ އަނެއް ދުވަހު ބަދަހިވަމުން ދިޔައެވެ. އުމުރުގެ މާ ބޮޑު ފަރަގެއް ނެތުމުން ދެމީހުންގެ ވިސްނުންވެސް ހުންނަނީ ދާދި އެއްގޮތަކަށެވެ. ދެމީހުން ކޮފީން ދިމާކުރުން އާދައަކަށް ވެއްޖެއެވެ. ބައެއް ދުވަސް ދުވަހު އަސްރު ނަމާދަށް މިސްކިތަށް ގޮސް ހަމްޒާ ކައިރިން ވިޝާހް ނޭންގޭ ފިލާވަޅުތައް އޮޅުން ފިލުވާ ހަދައެވެ.\nރައިހާނާވެސް އޭނާގެ ކިޔެވުމައިގެން ކުރިއަށް ދިޔައެވެ. އެންމެ ސިކުންތުކޮޅެއްވެސް ބޭކާރުނުކޮށް ފިލާވަޅު ދަސްކުރުމުގައި ހޭދަކުރަމުން ދިޔައެވެ. އެންމެ ކުޑައިރުއްސުރެ ދެކެމުން އަންނަ ހުވަފެން ހަގީގަތަކަށް ހެދުމަށްޓަކައި ނުހަނު ބުރަކޮށް މަސައްކަތް ކުރަމުން ދިޔައެވެ. އަންޖަލްއާ ދެކުދިން ކޮންމެ ދުވަހަކު ހަވީރު ކޮންމެސް އެއް ކުއްޖެއްގެ ގޭގައި ގުރޫޕް ސްޓަޑީ ހަދައެވެ.\nރޭގަނޑު އަށެއްް ޖަހާއިރު އޮތް އެކްސްޓްރާ ކުލާހަށް ރައިހާނާއަށް ދެވުނީ ތަންކޮޅެއް ކުރިންނެވެ. އޭރު އެއްވެސް ކުއްޖަކު އަދި ޓީޗަރެއްވެސް ސްކޫލް ތެރޭގަ ނޫޅެއެވެ. މުޅި ގޯތިތެރެ އޮތީ އަނދިރިކޮށެވެ. ރައިހާނާ މަޑު މަޑުން ގޮސް ދިދަ ޕޯސްޓް މަތީ އިށީނެވެ. ދަބަހުން ފޯނު ނަގައި ފްލޭޝް ދިއްލާލުމަށްފަހު އަންޖަލްއަށް ގުޅަން އުޅުނެވެ. އަންޖަލްއަށް ނުގުޅިގެން އުޅެނިކޮށް ކަޅުކުލައިގެ ކެހެރި ބޯ ބުޅަލެއް އޭނާއާ ދިމާއަށްއައެވެ. ބިރުވެރި އަޑެއް ލައްވަމުން އޭތީގެ ފެހި ކުލައިގެ ދެލޮލުން ރައިހާނާއަށް ބަލާލިގޮތުން ގައިން ހީބިހި ނަގައިގެން ދިޔައެވެ. ދަބަހާ ފޯނަށްވެސް ބެލުމެއް ނެތި ބިރުން ގޮސް ރައިހާނާ ދުއްވައިގަތެވެ. ހިތްހީވަނީ މޭފަޅާފައި ނުކުމެދާނެހެންނެވެ. ދެވޭ ނުދެވޭ ދިމާލެއް ނޭންގި ރައިހާނާ ދުވުނެވެ. އޮފީސް މަސައްކަތެއް ކުރަން އައި ޒިވާންއަށް ސްކޫލަށް ވަދެވުނީ އެވަގުތުއެވެ. ނިކަން ބާރަށް ދުވެފައި އައި ރައިހާނާ ގޮސް ލައިގަތީ ޒިވާން ގައިގައެވެ. ބިރުން ހުރި ވަރުން ރައިހާނާއަށް ޒިވާން ސިފަވީ ބިރުވެރި އެއްޗެއް ގޮތުގައެވެ. ދެލޯ މަރާ ބާރުކޮށްގެން އިނދެ ކަންފަތު ތޫރު ފަޅައިގެން ދާހާ ބާރަށް ހަޅޭއަވައިގަތެވެ. “ޝްޝް ރައިހާނާ މީ މަށޭ ޒިވާން” ރައިހާނާ އަނަގަމަތީ އަތް އަޅަމުން ޒިވާން ބުންޏެވެ. ބިރުން ގޮސް ރައިހާނާގެ ލޮލުން ކަރުނަ ފާދާލާފައި ހުއްޓެވެ. “ޒިވް” ޒިވާންގެ މޭގައި ބޯ އަޅައިގެން ރައިހާނާ ރޯންފެށިއެވެ. އެބުޅަލުގެ ސަބަބުން އޭނާ ނުހަނު ބިރުގަނެއްޖެއެވެ. ހިތާހިތުން އެސޮރާ ދިމާއަށް އެއްޗިހި ކިޔުނެވެ. ޒިވާން ހުރީ ހަދަންވީ ގޮތެއް ނޭންގިފައެވެ. ރައިހާނާގެ މަޑު ގިސްލުމުން ރޮނީކަން އެނގެއެވެ. ނަމަވެސް ރައިހާނާ ގައިގައި އިނގިލި ކުރި ޖައްސާލާކަށްވެސް ޒިވާންއަކަށް ނުކެރުނެވެ. އެގިތައް ދެމީހުން ތިއްބާ ސްކޫލްގެ ޓީޗަރެއް ނުވަތަ އިސްވެރިޔަކު އައިސްފާނެތީވެސް ޒިވާން ކަންބޮޑުވިއެވެ.\nހިތްހަމައަކަށް އެޅެލުމުން ރައިހާނާ ޒިވާންއާ ދުރަށް ޖެހިލިއެވެ. ކުރެވުނީ ކިހާ ވަރެއްގެ ކަން ރޭކާލުމާއެކު ލަދުންގޮސް ހަލާކުވާވަރުވިއެވެ. ބިރުންހުރެވެސް ދިދަ ޕޯސްްޓް ކައިރިއަށް ދިޔައީ އެތަނުގައި އޭނާގެ ދަބަހާ ފޯނާ އޮންނާނެކަން އެނގޭތީއެވެ. ދަބަހާ ފޯނާ އަތަށް ބޮނޑިކޮށްގެން ރައިހާނާ މިސްރާބް ޖެހީ މައްޗަށް ދާށެވެ.\nކުލާހަށް ދިޔައިރު ޓީޗަރުންގެ ގޮނޑީގައި ހަމަޖެހިލައިގެން އިށީންދެ އިން ހަމްޒާ ފެނުނެވެ. ހަމްޒާ ކުރިމައްޗަށްވާ ގޮތަށް އިން މޭޒުގައި ވިޝާހްވެސް ކޮންމެސް ފިލާވަޅެއް ހަދަން އިނެވެ. ރައިހާނާއަށް ރުޅި އާދެވުނީ އެދެމީހުން މާކުރީބައިގައި ކުލާހަށް އައިސް ތިބުމުންނެވެ. ރައިހާނާ ދިޔަ ގޮތަށް ގޮސް ވިޝާހްއާ ދިމާއަށް ދަބަސް އެއްލާލިއެވެ. ސިހިފައި ވިޝާހްއަށް ރައިހާނާއާ ދިމާއަށް ބަލާލެވުނެވެ. ހަމްޒާވެސް ހައިރާންވެފައި ހުރެ ރައިހާނާއަށް ބަލާލިއެވެ. “ހައު ޑެއާ ޔޫ!!! ކީއްވެ މާ ކުރިން މައްޗަށް އަރައި ތީނީ! އެހެން ކުދިން އަންނަން ދެން މަޑު ކުރަން ޖެހޭނެ ދޯ” ވިޝާހް ގައިގައި ފޮތުން ދެތިން ބޮނޑި ރައިހާނާ އަޅާލިއެވެ. ރަތްވެފައި ހުރި ދެލޮލާ ރައިހާނާގެ މޫނު ފެނި ކޮންމެސް ކަމެއްވެއްޖެކަން ވިޝާހްއަށް އެނގުނެވެ. އެއަޑުގައިވި ކުރަކި ކަމުގެ ސަބަބުން ރައިހާނާ ރޮއެފައި ހުރިކަންވެސް އެނގެއެވެ. ހަމްޒާ ގޮަސް ރައިހާނާ އަތުން ފޮތް އަތުލިއެވެ. ރައިހާނާގެ މޫނު ފެނި ހަމްޒާ ކަންބޮޑުވިއެވެ. “ކިހިނެއްވީތަ؟ ކީއްވެ ރޮއެފަ ތިހުރީ؟ ކާކު ކީއްކުރީ؟” ސުވާލު ފައްޗެއް ހަމްޒާ އަމުނާލިއެވެ. ތުން ދަމައިގެން އިނދެ ރޮވިފައި ހުރި އަޑަކުން ވީ ގޮތް ރައިހާނާ ކިޔާދިނެވެ.\nވިޝާހް މަސައްކަތް ކުރަމުން ދިޔައީ ހިނިގަނޑު ހިފަހައްޓާށެވެ. ބަނޑުގައި އަތް އަޅައިގެން އޮވެ ނުހޭން އޭނާ މަސައްކަތް ކުރަމުން ދިޔައެވެ. ހަމްޒާގެ ހާލު އެއަށްވުރެއް ބޮޑެވެ. ބާރަށް ހެވިދާނެތީ އަނގަ ލައްޕައިގެން ބަނޑުގައި އަތް އަޅައިގެން އިނެވެ. ބުޅަލެއް ފެނިގެން ރައިހާނާއަށް އެހާވަރު ވެދާނެކަމަކަށް އޭނާ ހިއެއް ނުކުރެއެވެ. ކިތަންމެ މަސައްކަތް ކުރިނަމަވެސް ނުހީއެެއް ހަމްޒާއަކަށް ނީންދެވުނެވެ. މުޅި ކުލާސްރޫމް ތެރޭގައި ހަމްޒާގެ ހުނުމުގެ އަޑު ގުގުމާލިއެވެ. ހަމްޒާ ހޭން ފެށުމުން ވިޝާހްއަށްވެސް ނުހުރެވުނެވެ.\nހަމްޒާއާ ވިޝާހް އޭނާއަށް މަލާމަތްކުރުމުން ރައިހާނާއަށް އިތުރަށް ރޮވެން ފެށިއެވެ. އެބުޅަލުގެ ސަބަބުން އޭނާ ގަތް ބިރު އަންދާޒާ ކުރަންވެސް އެދެމީހުންނަކަށް ނޭންގޭނެއެވެ. އަދި އެހާ ބިރުން މީހެއްގެ އެހީއަށް އެދި އެދި ހުއްޓާ އެހީ ލިބުނީވެސް އެންމެ ބޭނުންނުވާ ފަރާތުގެއެވެ. ހިތާމައާ ރުޅިއާ ބިރާ ހުރިހާ އިހްސާސެއް އެެއްވެގެން ގޮސް ރައިހާނާއަށް ރޮވުނީއެވެ. ރައިހާނާ ރޯން ފެށުމުންވެސް ހަމްޒާއާ ވިޝާހްގެ ހުނުމެއް ނުހުއްޓުނެވެ. ހުނުން ކޮންޓްރޯލް ކުރެވޭތޯ ދެމީހުންވެސް ކުރަމުން ދިޔަ މަސައްކަތްވީ ބޭކާރެވެ.\nއަންޖަލް އައިސް ކުލާހަށް ވަންއިރު ފެނުނު މަންޒަރުން އެނބުރުން އަރައިގެން ނުވެއްޓުނީ ކިރިޔާއެވެ. ރައިހާނާ ރޯންއިން އިރު ހަމްޒާއާ ވިޝާހްއާ ގޮނޑިއަކަށް ތަރަވެގެންތިބެސ ހެނީއެވެ. “ވަޓްސް ގޮއިން އޮން؟” އަންޖަލް ދިޔަ ގޮތަށް ގޮސް ރައިހާނާ ގާތު އިށީނެވެ. “ރައި؟” ރައިހާނާ އެއްޗެކޭ ނުބުނުމުން އަންޖަލް ދެވަނަ ފަހަރަށްވެސް ގޮވާލިއެވެ.\nހުނުން ކޮންޓްރޯލް ކުރުމަށްފަހު ވީގޮތް ކިޔާދިނީ ވިޝާހްއެވެ. ހީހީ ގޮސް އޭނާގެ ލޮލުން ހުރީ ފެންވެސް އައިއްސައެވެ. “ސްޓޮޕް އިޓް!” ރައިހާނާއަށް ނުފެންނާނެހެން އަންޖަލް ހަމްޒާއަށާ ވިޝާހްއަށް ފެންނަ ގޮތަށް އަނގަ ހަލުވާލިއެވެ. އަންޖަލްގެ އެއަމަލުން އެއްމިޔައަކަށް ވިޝާހްއަށް ހިނިތުންވެވުނެވެ.\nއަންޖަލް ރައިހާނާ ގޮވައިގެން ފާޚާނައަށް ދިޔައެވެ. މޫނު ދޮވެލައި ކުޑަކޮށް ރައިހާނާ ހަމައަކަށް އެޅުމުން އޭނާ ގޮވައިގެން އަންޖަލް ކުލާހަށް ދިޔައެވެ. އޭރު އިތުރު ފަސްކުއްޖަކު އައިސް ތިއްބެވެ.\nއަންޖަލް އެކްސްޓްރާ ކުލާހަށް ލާފައި އަޒްހަދް ދިޔައީ ގެއަށެވެ. އެއަށްފަހު ކުޑަކޮށް ތާޒާ ވެލައިގެން އަޒްހަދް ނުކުތް އިރު ރާނިޔާ ހުރީ ރޭގަނޑުގެ ކެއުން ތައްޔާރުކޮށްފައެވެ. އަޒްހަދްއާ އެކީ ރާނިޔާވެސް ކާންއެރިއެވެ. އެހެން ރޭރެއާ ޚިލާފަށް އަޒްހަދް ހުރީ ހިމޭނުންނެވެ. މިހާރަކަށް އައިސް އަޒްހަދް ކޮންމެސް ކަމަކާ މާ ބޮޑަށް ވިސްނާކަން ރާނިޔާއަށް ފާހަގަ ކުރެވިގެން އެވާހަކަ އަޒްހަދް ގާތު ބުންޏެވެ. “އެބޮތް ރާނިޔާ ގާތު ވަރަށް ބޮޑު ވާހަކައެއް ދައްކަންވެފަ އެކަމް އެވާހަކަ ދެއްކޭނީ އަންކޮވެސް ހުއްޓަ” ފުން ނޭވައެއް ދޫކޮށްލުމަށްފަހު އަޒްހަދް ބުނެލިއެވެ. ރާނިޔާގެ ހިތުގައި އެތައް ސަތޭކަ ސުވާލެއް އުފެދުނެވެ. އަޒްހަދް އެ ދައްކަން އުޅެނީ ކިހާ ބޮޑު ވާހަކައެެއް ބާއޭ އޭނާގެ ހިތަށް އެރިއެވެ.\nބަލައި އަންނަން ދެކަށް ރައިހާނާއާ އަންޖަލް ގޯތިތެރޭ ހުރި ބެންޗުގައި އިށިީންދެގެން ތިއްބެވެ. އެދެކުދިން ފިޔަވާ އެހެން ހުރިހާ ކުދިން ގޮއްސިއެވެ. ހަމްޒާވެސް ތަންކޮޅެއް ދުރުގައި ހުރި ގޮނޑިއެއްގައި އިށީންދެގެން ފޯނާއި ކުޅެން އިނެވެ.\nރައިހާނާ އިރުއިރުކޮޅާ ގޯތި ތެެރެއަށް ނަޒަރު ހިންގާލައެވެ. ކަޅު ބުޅާ އައިސް ދާނެތީ ރައިހާނާ އިނީ ބިރުންނެވެ. އަންޖަލްއަށް އެކަން އެނގުނެވެ. “ސާބަސް ރައިއަށް. އެބުޅާ އައިސް ރައިކައެއް ނުލާނޭ!” “އަންކޮއަށްވެސް ފެނުނު ނަމަ އެއްނު އެނގޭނީ! ބައިދަވޭ ޔުއަރ ޕްރިންސް ލުކްސް ސޯ ޑޭމް ހޮޓް!” އަންޖަލް ހަމްޒާއާ ދިމާއަށް ބަލާލިއެވެ. އައިސް ބްލޫ ކުލައިގެ އަތްދިގު ގަމީހާ ހުދުކުލައިގެ ޖިންސު ހަމްޒާއާ ވަރަށް ގުޅެއެވެ. އިސްތަށިގަނޑި ރީތިގޮތަކަށް ސްޓައިލްކޮށްފައި ނަންބަރު އައިނު އަޅައިގެން ހުރުމުން އިތުރަށް ރީތިކަމަށް ފެނެއެވެ.\nއަޒްހަދް ސައިކަލުގައި އައިސް ގޭޓް ކުރިމަތީ މަޑުކޮށްލުމުން އަންޖަލް ތެދުވިއެވެ. ހަމްޒާ ގާތު ދަނީކަމަށް ބުނެފައި އަވަހަށް ދިޔައެވެ.\nއަންޖަލް ދިއުމުން ރައިހާނާ އެކަނިވިއެވެ. ރުހާމްއަށް ގުޅަން ފޯނު ނެގިތަނާހެން ޗާޖު ގޮސްގެން ފޯނު ނިވުނީއެވެ. ރައިހާނާ އިންތާ އިނދެ ހަމްޒާއަށް ގޮވާލިއެވެ.\nހަމްޒާ ބޭނުންވީ ވީހާވެސް ރައިހާނާއާ ދުރުގައި އިންނާށެވެ. ނަމަވެސް ރައިހާނާ ގޮވުމުން އަޅާނުލާ ހުންނާކަށް ނުކެރުނެވެ. ފޯނު ޖިންސްގެ ޖީބަށް ލާފައި ތެދުވެ ހިނގައިގަތެވެ. “ބައްޕައަށް ގުޅާ ދެވިދާނެތަ؟” ހަމްޒާ އޭނާގެ ފޯނު ރައިހާނާއަށް ދިނެވެ. ރުހާމްގެ ނަންބަރު ޖަހަމުން ދިޔައިރު ރައިހާނާގެ އަތް ތުރުތުރު ލަމުން ދިޔައެވެ. އެވަގުތު އެތަނުގައި އޭނާއާ ހަމްޒާ ފިޔަވާ އެކަކުވެސް ނެތްކަން އެނގޭތީ އެހިތް ނޭންގޭ ބާރުމިނެއްގައި ތެޅެމުން ދިޔައެވެ. ރުހާމް އޮފީހުގައި ކުޑަކަމެއް ދިމާވެގެން އަވަހަށް ދެވެން ނެތްކަމަށް ބުންޏެވެ. ލަސްވުމުގެ ކުރިން އެކަނި ހިނގާލާފައި ގެއަށް ދާން ރުހާމް އެދުނެވެ. އެންމެ ރަނގަޅުކަމަށް ބުނެ ފޯނު ކަނޑާލާފައި ހަމްޒާ އަތަށް ދިނެވެ. “އެބައާދޭ؟” “ނޫން ބައްޕަ ބުނީ ހިނގާލާފަ ދާށޯ!” ކުޑަކޮށް ހިނިތުންވެލަމުން ރައިހާނާ ބުންޏެވެ. “ހިނގާ މަށާއެކީ ދާން! ރޭގަނޑު އެކަނި ދާކަށް ނުވާނެ” ރައިހާނާ ފާޑަކަށް ހަމްޒާއާ ދިމާއަށް ބަލަހައްޓައިގެބް ހުއްޓެވެ. ރައިހާނާގެ އަނގަވެސް ހުރީ ކުޑަކޮށް ހުޅުވިފައެވެ. “ހެލޯ! ކިހިނެއްވެފަ ތިހުރީ؟” ހަމްޒާ އޭނާގެ އަތް ހޫރާލިއެވެ. “ނުކެރޭނެ ސައިކްގަ ދާކަށް” ދެތިން މިނެޓަށްފަހު ރައިހާނާ ބުންޏެވެ. ހަމްޒާގެ އަނގައިން ނުކުތީ ލުއި ހުނުމެއްގެ އަޑެވެ. ” މަ ސައިކް ފަހަތަށް ވަރަށް އަރާހިތުން އިންހެން ހީވަނީ! އެކަމް މަށެއް ނެތް ރައިހާނާ ފަހަތަށް އަރުވާ ހިތެއް. އެހެންނޫނަސް ސައިކް ހަލާކުވެފަ އިނީވެސް”\nރައިހާނާ ގެއާ ހަމައަށް ދެވުނުއިރުވެސް ދެމީހުން ކުރެ އެކަކުވެސް އަނގައިން ނުބުނެއެވެ. ގެއާ ހަމައަށް ދެވުމާއެކު ކިރިޔާ އަޑު އިވޭ ވަރަށް ރައިހާނާ ޝުކުރިއްޔާއޭ ބުންޏެވެ. ހަމްޒާބުނާ އެއްޗަކަށް ބެލުމެއްނެތި ރައިހާނާ ގޮސް ގެއަށްވަނެވެ. ރައިހާނާ ވަންކަން ޔަގީންކޮށްފައި ހަމްޒާވެސް ގެއަށް ދާން ހިނގައިގަތެވެ.\nMe first dw.. kiyaa fa comment eh kohlaanan inshallah\nSalam. Miothy 17 vana bai. Hurihaa kudhinnah ves mibai kamudhaane kamah ummedhu kuran. Next part Saturday ga ISA\nHaadha kurey knme part eh vx..btw v nice when next part\nHaadha lahey vaahaka up vaaleh dww..?..btw reethi mi bai vx..\nVarah lwbi vaahaka eh kiyaaa?? all ur storys are fab.. so how’s studies going? Mi dhuvas kolhu vx story up kohdheythy varah bodah thanks engeyy.. I know mi dhuvas kolhu varah tough vaane kan kiyevumuga I’m also going through the same. All the bst girl keep going??????\nLovely v ekm hama thankolheh kuriy…. Nxt part dhigukohladhehchey ingey dear… Plus thankolheh las hn heevani laaluah mi story dhaaleh kuriahvure…..\nKiyaa!!! Vvv salhi mi part vec..miadhu scwl ga in iru vec hyviyey mi Story up kuri hn..Finally it’s here ??????????????????Curiously waiting for the next part dear…nd hurihaa comment thakah reply kurahchey dear..Lysm\nVaahaka varah reethi ? but haadha kurey ? and ehaa dhuvas up kuran nagaafa thihaa kurukoh genesdheneema kiyuntherin kiyaa hiy nuvedhaane ?\nMa hamza aa haadha crush veadhneangal ge beybe ah hadaaba eyrashehnu mashah hamza libeyni\nMost probably he is angal’s brother ?\nHehehhehehehehe omg real life raihana eh Eha ulhey dhen hamza eh beynumee\nބިރުވެރި ލޯބި July 28, 2017\nހިތާމަ ލޯބި November 10, 2020


Aman, mulhi Quran hithudhaskuree emme dholhu aharun! | ThePress\nއަމަން އަށް ވަނީ 30 ޓްރޮފީ ލިބިފައި!\nއަމަން އަހުމަދު އާތިފް، 6އ، މުޅި ގުރުއާން ވަނީ ހިތދަސްކޮށްފައި\nގުރުއާން ކިޔެވުމަކީ ދިވެހިންގެ އާދަކާދައިގެ ތެރޭގައި ވަރަށް ބޮޑު އަހަންމިއްޔަތު ކަމެއް ދޭ ކަމެއް ނަމަވެސް ގުރުއާން އެއްކޮށް ހިތުދަސް ކުރުމަކީ މަދުބަޔަކަށް ނޫނީ ހާސިލުވާ ކަމެއް ނޫނެވެ. ހާއްސަކޮށް އެހާ ޅަ އުމުރުގައި އެހާ އަވަހަށް ގުރުއާން ހިތުދަސް ކުރެވުމަކީ ކޮންމެ ކޮންމެ ކުއްޖަކަށް ކުރަން ފަސޭހަ ކަމެއް ނޫނެވެ.\nބ. ހިތާދޫ ޑެއިޒީމާގެ އުމުރުން އެންމެ6އަހަރުގެ އަމަން އަހުމަދު އާތިފް އަކީ ކުޑައިރުންސުރެވެސް ގުރުއާނަށް ޝައުގުވެރިކަން ހުންނަ ކުއްޖެއްކަން އަމަންއާ ގުޅުން ހުރި ފަރާތްތަކެއް ވަނީ ފާހަގަ ކޮށްފައެވެ. "ދަ ޕްރެސް" އަށް މައުލޫމާތު ދެމުން އަމަންގެ މަންމަ ލުބާނަތު މުހައްމަދު ބުނީ އެންމެ ތުއްތުއިރުން ފެށިގެންވެސް އަބަދުވެސް އަމާން ކައިރީގައި ގުރުއާން ޖަހާފައި ބަހައްޓާ ކަމަށާއި ގާތްގަނޑަކަށް އަމާންގެ އުމުރުން ދެ އަހަރުން ފެށިގެން ގުރުއާން ޖަހައިދޭން ނޫނީ ގުރުއާން ކިޔައިދޭން އޭނާ އަމިއްލައަށް އެދޭކަމަށެވެ.\nއަމަން ގުރުއާން ހިތުދަސް ކުރިގޮތް ކިޔައިދެމުން ލުބާނަތު ބުނީ ގުރުއާން ބެލުމަށާއި އަޑުއެހުމަށް އަމަން ޝައުގުވެރިކަން ހުންނާތީ މިދިޔަ އަަހަރު (2020) ނޮވެންބަރުގައި ޓެސްޓު ކުރަން ފެށީކަމަށެވެ. މުޅި ގުރުއާން އެއްކޮން ކިޔައިދީ ނިމުނީ މިދިޔަ (2021) ޖޫން މަހު ކަމަށް ވެސް އަމަންގެ މަންމަ ވަނީ ފާހަގަކޮށްފައެވެ.\nއަމަން މަންމައާއި ބައްޕައާ އެކު ރައީސް އޮފީހުގައި / ފޮޓޯ: ރައީސް އޮފީސް\n" ދެނަމާދު ދޭތެރޭގަ ކިޔުއްވަނީ ކޮންމެ ދުވަހަކު އާންމުކޮން2ސަފްހާ ކިޔުއްވަނީ. ކޮންމެ ދުވަހަކުވެސް ބަލައިގެން3ފަހަރު ކިޔުއްވާފާ ނުބަލާ ކިޔުއްވަނީ"\nއަމަންގެ މަންމަ ލުބާނަތު މުހައްމަދު\nއަމަންގެ އާއިލާގައި މަންމަ އާއި ބައްޕަގެ އިތުރުން4އަހަރުގެ ފިރިހެން ކޮއްކޮއެއް ހުރެއެވެ. އަމަންއަކީ ކޮއްކޮއާއި އަދި އެހެން މީހުންނާވެސް ވަރަށް ގުޅިގެން ވަރަށް ރަނގަޅަށް އުޅޭ އަދި ތިމާގެ މީހުންގެ ގެޔަށް ދިޔަޔަސް، ހުރިހާ ކުދިން ގޮވައިގެން ކުޅެ، ގުރުއާން ކިޔަވާ ހަދާ ކުއްޖެއްކަން އަމަންގެ މަންމަ ވަނީ ފާހަގަ ކޮށްފައެވެ.\nއަމަން، ކޮއްކޮ ޔުމާން އަހުމަދު އާތިފް އާ އެކު / ފޮޓޯ: އާއިލާ\nއަމަންގެ ޓީޗަރުން ބުނަނީ ކީކޭ؟\n2018 ވަނަ އަހަރު އެކްސެލް އިންޓާނޭޝަނަލް ސްކޫލްގައި ކިޔަވަމުން އަންނަ އަމަން އާ ބެހޭ ގޮތުން "ދަ ޕްރެސް" އަށް ވާހަކަ ދައްކަމުން އެ ސްކޫލްގެ އެސިސްޓެންޓް ޕްރިންސިޕަލް މަރިޔަމް ހަބްލާ ވިދާޅުވީ އަމަން އަކީ ހުރިހާ މާއްދާ އަކަށްވެސް ވަރަށް މޮޮޅު އަދި އެހާމެ އަވަހަށް ކްލާހުގައިވެސް އެއްޗެހި ދަސްކުރާ ކުއްޖެއް ކަމަށެވެ.\nއެ ސްކޫލުގައި ގުރުއާނުގެ ކަންކަން ކުރިއަށް ގެންދަނީ ކޯޑިނޭޓަރު ސީމާ އަބްދުލް ކަރީމްގެ ބެލުމުގެ ދަށުންނެވެ. ގަވައިދުން ގްރުއާން ކުލާސްތައްވެސް ބާއްވާ އެކްސެލް ސްކޫލުގައި މިދިޔަ އަަހަރު ނޫނީ ކޮންމެ އަހަރަކު ގްރުއާން މުބާރާތްވެސް ބާއްވައެވެ. އެ މުބާރާތްތަކުގައި ބަލައިގެން ކިޔެވުމުގެ ގޮތްޕާއި ނުބަލާ ކިޔެވުމުގެ ގޮފި ބާއްވާއިރު ގިނަ އަދަދެއްގެ ދަރިވަރުން ކޮންމެ އަހަރަކު ބައިވެރިވާކަން ފާހަގަ ކުރެވެއެވެ.\nއަމަންއާ ބެހޭގޮތުން މައުލޫމާތު ހިއްސާކުރަމުން ގުރުއާން ކޯޑިނޭޓަރު ސީމާ އަބްދުލް ކަރީމް "ދަ ޕްރެސް" އަށް ބުނީ އެކްސެލް އިންޓަނޭޝަނަލް ސްކޫލްގެ 47 ދުއާ ހިމެނޭ ދުއާ ފޮތް މިދިޔަ އަހަރު ތެރޭގައި އަމަން ކިޔައިދީފައި ވާއިރު މިއަހަރު ތެރޭގައި ނަމާދުގައި ކިޔާ ހުރިހާ އެއްޗެއް ކިޔައިދިފާއި ވާ ކަމަށެވެ. އިތުރަށް ސީމާ ވިދާޅުވީ އަމަންއަކީ ވަރަށް ތޫނުފިލި އަދި ހިތްއަލި ކުއްޖެއް ކަމަށެވެ.\nއަމަން އަހުމަދު އާތިފް. 30 ޓްރޮފީއާއެކު / ފޮޓޯ: އެކްސެލް\nއަމަން އަށް 30 ޓްރޮފީ!\nކީރިތި ގުރުއާނުގެ 30 ފޮތް ސްކޫލުގައި ކިޔައިދިނުމުން އިނާމެއްގެ ގޮތުގައި އަމަންއަށް ވަނީ 30 ޓްރޮފީ ދީފައެވެ.\nގޭގައި އަމަން ގުރުއާން ހިތުދަސްކުުރުމުގެ މަސައްކަތް ކުރަމުން ދާ ވާހަކަ މަންމަ ސްކޫލާ ހިއްސާކުރުމުން ސްކޫލުން އަމަން ޓެސްޓް ކުރަން ފެށީ ކަމަށާއި ކޮންމެ ދުވަހަކުވެސް ބުނާ ތާކުން ބުނާ ވަރަކަށް ކިޔައިދިން ކަަމަށް ސްކޫލުން ބުނެއެވެ. އަދި 15 ދުވަސް ތެރޭގައި މުޅި ގުރުއާން ހިތުން ކިޔައިދީފައިވާ ކަމަށްވެސް އެކްސެލްގެ ގުރުއާން ކޯޑިނޭޓާރު ސީމާ ވަނީ ފާހަގަކޮށްފައެވެ.\nކޮންމެ ދުވަހަކުވެސް ބުނާ ތާކުން ބުނާ ވަރަކަށް ކިޔައިދިން، އަދި 15 ދުވަސް ތެރޭގައި މުޅި ގުރުއާން ހިތުން ކިޔައިދީ\nއަމަންގެ ކްލާސް ޓީޗަރު ޝަނިއްޔާ ޝެހެނާޒް "ދަ ޕްރެސް" އަށް ވިދާޅުވީ އަމަން އަކީ ފިލާވަޅުތަކަށް ވަރަށް ފަރުވާތެރިވާ ކުއްޖެއް ކަމަށެވެ. ކޮވިޑްގެ މި ޕެންޑެމިކް ތެރޭގައި އޮންލައިން ކުލާސް ތަކުގައި ދޭ ފިލާވަޅުތައްވެސް ބަރާބަރަށް ނިންމާކަން އޭނާ ވަނީ ފާހަގަ ކޮށްފައެވެ. އަދި އަމަންއަކީ ކަންކަމުގައި އިސްނަގާ އެހެންކުދިންނަށް ވަރަށް އެހީވާ ކުއްޖެއްކަން ޝަނިއްޔާ ފާހަގަ ކުރެއެވެ.\nއަމަން އަހުމަދު އާތިފް ކްލާހުގައި / ފޮޓޯ: އެކްސްއެލް\nއަބަދުވެސް އަރަބި ކިޔާ ދަސްކުރާ ހިތްވާ އަމަން، ހުސްވަގުތު ތަކުގައި ދިވެހި ވާހަކަ ވަރަށް ކިޔާކަކަން އަމަންގެ މަންމަ ފާހަގަ ކުރާއިރު، ކުލާހުގައި އަމަންގެ އަމިއްލަ ހިޔާލަށް ވާހަކަ ކިޔާއިދޭ ކަމަށް ކުލާސް ޓީޗަރު ވެސް ވަނީ ބުނެފައެވެ. އަމަންގެ ކުލާސް ޓީޗަރު ފާހަގަ ކުރި ގޮތުގައި އަމަން ބޮޑުވެގެން ވާން ބޭނުން ވަނީ ފަޔާފައިޓަރަކަށް ކަމަށް އަބަދުވެސް ބުނަމުން އަންނަކަމަށެވެ.\n" އަމަން ޝެއާ ކުރާނެ ކޮންމެ އެއްޗެއް ވިޔަސް އެހެން ކުދިންނަށް ކާ އެއްޗެއް ވިޔަސް ޝެއާ ކުރާނެ. ކުދިންނަށް ވަރަށް އެހީވެސް ވާނެ"\nއެކްސެލް އިންޓާނޭޝަނަލް އެސިސްޓެންޓް ޕްރިންސިޕަލް މަރިޔަމް ހަބްލާ\nއެކްސެލް އިންޓަނޭޝަނަލް ސްކޫލުގައި ކިޔަވާ އަމަން ހޯދި ކާމިޔާބީ ވަނީ އެ ސްކޫލުން ފާހަގަ ކޮށްފައެވެ. އަދި އިއްޔެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ފަސްޓްލޭޑީ ފަޒްނާ އަހުމަދު ވަނީ އަމަން އާއި އާއިލާ އަދި ސްކޫލުގެ މެނޭޖުމަންޓާ ރައީސް އޮފީހުގައި ބައްދަލު ކުރައްވާ އަމަންއަށް ހިތްވަރު ދެއްވާފައެވެ. އިއްޔެ ރައީސް އޮފީހުގައި ބޭއްވި ހަފްލާގައި އަމަން ވަނީ ސޫރަތުލް އިހްލާސް ކިޔައިދީފައެވެ.\nއިއްޔެ އޮތް ހަފްލާގައި، އެހާ ޅަ އުމުރެއްގައި އަމަން، ކީރިތި ގުރްއާން ހިތުދަސް ކުރީތީ އެކަމަށް ތައުރީފް ކުރައްވައި އެކަމާ ވަރަށް ބޮޑަށް އުފާފުޅު ކުރައްވާ ކަމަށް ރައީސް ވިދާޅުވިއެވެ. އަދި އަމަންގެ މައިންބަފައިން އެކަމަށްޓަކައި ކުރެއްވި މަސައްކަތްތައް ފާހަގަކުރައްވާ އަމަންގެ މަންމަ ލުބާނާ މުހައްމަދަށާއި ބައްޕަ އަހްމަދު އާތިފަށްވެސް ރައީސުލްޖުމްހޫރިއްޔާ ޝުކުރު އަދާކުރެއްވިއެވެ.\nގުރުއާން ހިތުދަސްކުރި6އަހަރުގެ އަމަންއަށް ރައީސް ޓްރޮފީ ހަވާލުކޮށްދެއްވަނީ / ފޮޓޯ: ރައީސް އޮފީސް\nއަމަން ކީރިތި ގުރުއާން ހިތުދަސްކުރުމާ ގުޅިގެން އެކްސެލް އިންޓަނޭޝަނަލް ސްކޫލްގެ ފަރާތުން ދިން ތަށްޓާއި ހަނދާނީ ލިޔުން މިއަދު އަމަންއާ ހަވާލު ކޮށްދެއްވީ ރައީސުލްޖުމްހޫރިއްޔާއެވެ. އަދި އަމަންގެ މަސައްކަތަށް ހިތްވަރު ދެއްވުމުގެ ގޮތުން ހާއްސަ އިނާމެއް އަމަންއަށް ރައީސު ވަނީ ދެއްވާފައެވެ.\nއަމަން މަންމައާއި ބައްޕަ (ވ) އަދި އެކްސެލްގެ ވެރިން (ކ) އާ އެކު ރައީސްގެ ދެކަނބަލުންގެ އަރިހުގައި / ފޮޓޯ: ރައީސް އޮފީސް\nއުމުރުން އެންމެ6އަހަރުގައި ގުރުއާން އެއްކޮށް ހިތުދަސް ވުމުގެ އުފާ އަމަންއާއި އާއިލާ އަދި ރައްޓެހިންނާއި އަމަންގެ މުދައްރިސުންނާއި ޓީޗަރުން ގެންދަނީ ފާހަގަ ކުރަމުންނެވެ.\nއަމަންގެ ކާމިޔާބީގެ ސަބަބުން ވަރަށް އުފާވާ ކަމަށާއި އާއިލާގެ އެެހެން މެމްބަރުނަށް އަމަން ވީޑިއޯ ކޯލް މެދުވެރިކޮށް ޓްރޮޕީތައް ދައްކާ ހަދާކަމަށް އަމަންގެ މަންމަ ކިޔައިދިނެއެވެ.\nއަމަން، ކީރިތި ގުރްއާން ހިތުދަސްކުރި ހާފިޒެއްގެ ގޮތުގައި ރަޖިސްޓްރީ ކުރުމަށްޓަކައި ހާފިޒު ކަމުގެ އިމްތިހާނުގައި ބައިވެރި ކުރުމަށް އެކްސެލް އިންޓަނޭޝަނަލް ސްކޫލުން މިހާރު ވަނީ ކީރިތި ގުރުއާނާބެހޭ ގައުމީ މަރުކަޒަށް ހުށަހަޅާފައެވެ.\nއަމަންގެ އާއިލާއާއި އެކްސެލްއިން އެދުވަހުގެ އިންޒާރު ގައި ތިބި އިރު "ދަ ޕްރެސް" އިން އަމަންއަށް ފުރިހަމަ ކާމިޔާބީއަކަށް އެދެމެވެ.\nހަބަރު ރިޕޯޓް ލައިފްސްޓައިލް ޤްރުއާން ހިތުދަސް ކުރުން\nމާޝާﷲ. ވަރަށް މޮޅު ބަސްއަހާ ރަނގަޅު ކުއްޖެއް. އަޅަމެން ކޮންމެ މީހަކަށްވެސް ތިފަދަ ދަރިން ދެއްވަވާންދޭވެ. އަދި އަޅަމެންގެ ދަރިންނަށް އެފަދަ ހެޔޮ އިލްމާ އަޙްލާގު އުނގަންނައި ދިނުމުގެ ހިތްވަރު ދެއްވަވަފާންދޭވެ.\nއަމަން އާއި އަމަންގެ މައިންބަފައިން ތިޔަކުރެއްވި ހިއްވަރަށް އައްސަރިބަހާއި ސާބަސް ދަންނަވަން. މާތް ﷲ ތިޔަ އާއިލާއަށް އުފާވެރިކަން ދެއްވާ ހުރިހާ ކަމެއްގައި ބަރަކާތް ލައްވާށި. އާމީން.\nއަމަން ތިކުރި ހިތްވަރަށް ހަމަ ސާބަސް ވަރަށް ހޫނު މަރުހަބާއެއް ކިއަން.


ކުޅުދުއްފުށި އާއި އައްޑޫ ސިޓީގައި ގަސްއިންދުމުގެ ހާއްސަ ހަރަކާތްތަކެއް | Sandhaanu\nކުޅުދުއްފުށި އާއި އައްޑޫ ސިޓީގައި ގަސްއިންދުމުގެ ހާއްސަ ހަރަކާތްތަކެއް\nތިމާވެށީގެ ދުވަހާ ގުޅުވައިގެން ކުޅުދުއްފުށި ސިޓީ އަދި އައްޑޫ ސިޓީގައި ގަސް އިންދުމުގެ ހަރަކާތެއް ފަށައިފި އެވެ.\nކުޅުދުއްފުށި ސިޓީގައި ގަސްއިންދުމުގެ ހަރަކާތްތައް ބާއްވާފައިވަނީ “ފިނިފެހި ސިޓީ” ނަމުގައެވެ.\nކުޅުދުއްފުށި ސިޓީގައި “ފިނި ފެހި ސިޓީ” ގެ ނަމުގައި ފެށި މި ހަރަކާތް ފައްޓަވައިދެއްވުމުގެ ގޮތުން މިއަދު ވަނީ ކުޅުދުއްފުށީ އާ ބަނދަރު ސަރަހައްދުގައި ގަސް އިންދުމުގެ ހާއްސަ ހަރަކާތެއް ވަނީ ކުރިއަށްގެންގޮސްފަ އެވެ.\nމިހަރަކާތްތައް ފަށްޓަވައި ދެއްވީ ފައްޓަވައި ދެއްވީ ކުޅުދުއްފުށީގެ މޭޔަރު މުހައްމަދު އާތިފް އެވެ. މި ހަރަކާތުގައި އާ ބަނދަރު ސަރަހައްދާއި މޫދު އެރޭ ސަރަހައްދުގައި 50 އެއްހާ ގަސް ވަނީ އިންދާފައި އެވެ. އަދި ކޮންމެ މީހެއްވެސް ގޭގޭގެއާއި އެ ނޫންވެސް ހުސްޖާގައިގައި ގަސް އިންދުމަށްފަހު “ފިނިފެހިސިޓީ” ހޭޝްޓެގް ބޭނުންކުރުމަށްފަހު ސޯޝަލް މީޑިއާގައި ފޯސްޓްކުރުމަށްވެސް ކުޅުދުއްފުށީ ކައުންސިލުން ވަނީ އެދިފައެވެ.\nތިމާވެށީގެ ދުވަހާ ގުޅިގެން އައްޑޫ ސިޓީންވެސް ވަނީ ގިނަ އަދަދެއްގެ ގަސް އިންދުމުގެ ހަރަކާތްތަކެއް ބާއްވާފައެވެ. އެގޮތުން އައްޑޫ ނޭޗާ ޕާކާއި، ކައުންސިލް އަދި އީޕީއޭ ގުޅިގެން 100،000 ރުއް އިންދުމުގެ ޕްރޮގްރާމެއް ވަނީ ފަށާފައެވެ.\nރުއް އިންދުން ރަސްމީކޮށް ފައްޓަވާ ދެއްވީ އައްޑޫ ނޭޗާ ޕާކުގައި މިއަދު ހެނދުނު ބޭއްވި ރަސްމިއްޔާތެއްގައި މޭޔަރ އަލީ ނިޒާރުއެވެ.\nމާލޭގައި ވެސް އެއްލައްކަ ގަސް އިންދުމުގެ ޕްރޮގްރާމެއް ކުރިއަށް ގެންދާނެ ކަމަށް މިދިޔަ މަހުގެ 17 ވަނަ ދުވަހު މާލޭގެ މޭޔަރު ކަމާ ހަވާލުވެވަޑައިގަތުމަށްފަހު މޭޔަރު މުއިއްޒު ވަނީ ވިދާޅުވެފަ އެވެ. ނަމަވެސް އަދި އެ ޕްރޮގްރާމު ފަށާފައެއް ނުވެ އެވެ.\nމިއަހަރުގެ ދުނިޔޭގެ ތިމާވެށީގެ ދުވަހުގެ ޝިޔާރަކީ “އިކޯސިސްޓަމް ރިސްޓޮރޭޝަން” (ގުދުރަތީ ވެށީގެ ނިޒާމު އިޔާދަކުރުން) އެވެ.


Qaumah rivethi nan hoadhaidheyn gadha alhai masahkai kohdhee: Raees Solih - vNews.mv\nގައުމަށް ރިވެތިނަން ހޯދައިދޭން ގަދައަޅައި މަސައްކަތް ކޮށްދީ: ރައީސް ސޯލިހު\nރިފާޢަތު Hulhumale | 07 December 2020, 13:00\nސަރުކާރުން ކުޅިވަރަށް ތަރައްގީކޮށްފައިވާ ވަސީލަތްތަކުގެ ބޭނުން އެންމެ ފުރިހަމަ ގޮތުގައި ހިފައި، ކުޅިވަރު އެސޯސިއޭޝަންތަކުގެ އެހީތެރިކަމާއެކު، ގައުމަށް ރިވެތިނަން ހޯދައިދޭން ގަދައަޅައި މަސައްކަތް ކުރުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު، ކުޅިވަރުގެ ދާއިރާގައި ހަރަކާތްތެރިވާ ޒުވާނުންނާއި އެމީހުންގެ ބެލެނިވެރިންނަށް ގޮވާލައްވައިފިއެވެ.\nއެމަނިކުފާނު މިކަމަށް އެދި ގޮވާލެއްވީ، ހުޅުމާލޭގައި ތަރައްގީކޮށްފައިވާ ނޭޝަނަލް މާޝަލް އާޓްސް ސެންޓަރާއި، ޓޭބަލް ޓެނިސް ހޯލް ރަސްމީކޮށް ހުޅުއްވައިދެއްވުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުންނެވެ.\nމިރަސްމިއްޔާތުގައި ރައީސް ވަނީ ޒުވާނުންގެ ކިބައިގައި ހުރުމަށް އެ މަނިކުފާނު އެދިވަޑައިގަންނަވާ ބައެއް ސިފަތައް ހިއްސާ ކުރައްވާފައެވެ.\nއެގޮތުން، ކޮންމެ ޒުވާނަކީވެސް، އަދި ވަކީން ޚާއްސަކޮށް ކުޅިވަރުގެ ދާއިރާގައި ހަރަކާތްތެރިވާ ޒުވާނުންނަކީ، ދީނީ ގޮތުންނާއި އަޚުލާގީ ގޮތުން ރިވެތި ނަމޫނާއަކަށް ވުމަށް އެމަނިކުފާނު ގޮވާލެއްވިއެވެ.\nކުޅިވަރުގެ ދާއިރާ ތަރައްގީ ކުރުމުގައި ސަރުކާރުން ގެންގުޅޭ ސިޔާސަތުތަކަށް އަލިއަޅުއްވައިލައްވާ ވާހަކަފުޅު ދައްކަވަމުން ރައީސް ވިދާޅުވީ، ކުޅިވަރުގެ ދާއިރާއިން މީހުން ބިނާކުރުމާއި، އެކި ކުޅިވަރުތަކުން ރަނގަޅު ނަތީޖާތަކެއް ހާސިލުކުރުމުގައި އެހީތެރިވެދިނުމުގައި ސަރުކާރުން2ކަމަށް ވިސްނައިގެން މަސައްކަތް ކުރައްވާ ކަމަށެވެ.\n"އެ2ކަމަކީ، ކުޅިވަރުގެ ދާއިރާއިން ޒުވާނުންނަށް ކުރިއަރައިދިއުމަށް ބޭނުންވާނެ ވަސީލަތްތައް ތަރައްގީކުރުމާއި، މި ދާއިރާއަކީ ސިޔާސީ ނުފޫޒުން އެއްކިބާވެފައިވާ ދާއިރާއެއްކަން ކަށަވަރު ކޮށްދިނުން. މިއަދު ހުޅުވި އައު ވަސީލަތްތައް ކަމުގައިވާ ޓީ.ޓީ. ހޯލާއި މާޝަލް އާޓްސް ސެންޓަރަކީ އެ ދާއިރާތަކަށް ޝައުގުވެރިވާ ޒުވާނުންނަށް ލިބިގެންދިޔަ ރަނުގެ ފުރުސަތުތަކެއް. އަދި، ދާދި އަވަހަށް މާޝަލް އާޓްސް އެސޯސިއޭޝަންއެއް އުފެދިގެންދާނެ. އެއާއިއެކު އެދާއިރާއަށް ރަސްމީ ހައިސިއްޔަތެއް ލިބި، އެ ކުޅިވަރުގެ ދާއިރާއިން ބައިނަލްއަގްވާމީ މުބާރާތްތަކުގައި ވާދަކޮށް، ގައުމަށް ރިވެތި ނަން ހޯދައިދިނުމުގެ މަގު ތަނަވަސްވެގެންދާނެ."\n2019 ވަނަ އަހަރު ބޭއްވި އިންޑިއަން އޯޝަން އައިލެންޑް ގޭމްސްގައި ރާއްޖޭގެ ޓީ.ޓީ އަދި ބެޑްމިންޓަން ޓީމުން ހޯދި ކުލަގަދަ ކާމިޔާބީއަށް އިޝާރާތްކުރައްވައި ވާހަކަފުޅު ކުރިއަށް ގެންދަވަމުން ރައީސުލްޖުމްހޫރިއްޔާ ވިދާޅުވީ، މިހުޅުވި ޓީ.ޓީ ހޯލަކީ ގައުމަށް އިތުރު ރަން ވަނަތަކެއް ހޯދައިދޭނެ ކުޅުންތެރިންތަކެއް އުފެދިގެންދާނެ ތަނަކަށް ވާނެކަމަށް އުންމީދުކުރައްވާ ކަމުގައެވެ.\nމާލޭގައިވެސް ނޭޝަނަލް ޓީ.ޓީ ސެންޓަރެއް ބިނާކުރުމަށް ބިމެއް ކަނޑައަޅައި، އެމަސައްކަތް އަންނަ އަހަރު ފެށުމަށް މަސައްކަތް ކުރައްވަމުން ގެންދަވާ ކަމުގައި ރައީސް ވިދާޅުވިއެވެ.\nއަންނަ އަހަރު ރާއްޖޭގައި ބައިނަލްއަގްވާމީ ޓީ.ޓީ މުބާރާތެއް ބޭއްވުމަށްވެސް މަސައްކަތް ކުރައްވަމުން ގެންދަވާކަން އެ މަނިކުފާނުގެ ވާހަކަފުޅުގައި ފާހަގަ ކުރެއްވިއެވެ.\nކުޅިވަރުގެ ދާއިރާ ތަރައްގީ ކުރުމަށް ސަރުކާރުން ކުރަމުންދާ އިތުރު މަސައްކަތްތަކަށް އަލިއަޅުއްވައިލައްވާ ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ، ގައުމީ ފެންވަރުގެ ބިލިއާޑު ހައުސްއެއް މިއަހަރުގެ ތެރޭގައި ހުޅުވާފައިވާކަން ފާހަގަކުރައްވާ، ވޯލްޑް ޗެމްޕިއަންޝިޕް މުބާރާތެއް ބޭއްވޭ ފެންވަރަށް އެތަން ތަރައްގީކުރުމުގެ މަސައްކަތް ކުރަމުންދާ ކަމުގައި ވިދާޅުވެފައެވެ.\nހަމައެއާއެކު، ރާޒުވާއާއި މޫދު ކުޅިވަރުތައް ފަދަ އެހެނިހެން ކުޅިވަރުތައް ކުރިއެރުވުމަށް ކުރަމުންދާ މަސައްކަތްތަކަށް ވެސް އެމަނިކުފާނުގެ ވާހަކަފުޅުގައި ފާހަގަކުރެއްވިއެވެ.\nރާއްޖެ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ ޓޭބަލް ޓޭނިސް (ޓީޓީ)


PPM ge PG group ge leader akah Saleem hama jassaifi | Mihaaru\nމެމްބަރު ސަލީމް: ޕީޕީއެމްގެ ޕީޖީ ގްރޫޕްގެ ލީޑަރަކަށް އޭނާ ވަނީ ހަމަޖައްސާފައި -- ފޮޓޯ/މިހާރު\n11 ޖޫން 2019 - 22:36\nއިދިކޮޅު ޕީޕީއެމްގެ ނައިބު ރައީސް އަދި މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމް ކުރެއްވި ޓްވީޓެއްގައި ވިދާޅުވީ، ޕީޖީ ގްރޫޕްގެ ލީޑަރަކަށް ސަލީމް ހަމަޖެއްސީ އެ ޕާޓީގެ މަޖިލިސް މެމްބަރުންގެ އިއްތިފާގުން ކަމަށެވެ.\nސަލީމަކީ މިދިޔަ 18 ވަނަ ރައްޔިތުންގެ މަޖިލީހުގައި ވެސް ޕީޕީއެމްގެ މެމްބަރެކެވެ.\nއޭނާ ގެންދަވަނީ 2009 ވަނަ އަހަރުން ފެށިގެން އޭދަފުށި ދާއިރާގެ ގޮނޑި ފުރުއްވަމުންނެވެ. އަދި ސަލީމަކީ 18 ވަނަ ރައްޔިތުންގެ މަޖިލިހުގައި ތިއްބެވި ޕީޕީއެމްގެ އެތައް މެމްބަރުންނެއްގެ ތެރެއިން 19 ވަނަ މަޖިލިހަށް އިންތިޚާބުވި މަދު ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެވެ. މިދިޔަ ރައްޔިތުންގެ މަޖިލިހުގައި ތިއްބެވި ޕީޕީއެމްގެ މެމްބަރުންގެ ތެރެއިން މި ފަހަރު ކާމިޔާބު ކުރެއްވުނީ އެންމެ ހަތަރު ބޭފުޅަކަށެވެ.\nއާ މަޖިލީހުގައި ޕީޕީއެމްގެ ފަސް މެމްބަރުން ތިއްބަވަ އެވެ. އެއީ ޝިޔާމާއި ސަލީމްގެ އިތުރުން މަހިބަދޫ ދާއިރާގެ މެމްބަރު އަހުމަދު ތޯރިގާއި ތ. ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫނާއި ކ. ގުރައިދޫ ދާއިރާގެ މެމްބަރު އިބްރާހިމް ރިޒާ އެވެ. މަޖިލީހުގައި ޕީޕީއެމާ އެކު ދެން މަސައްކަތް ކުރަނީ ޕީއެންސީގެ ތިން މެމްބަރުންނެވެ.\nރައްޔިތުންގެ މަޖިލިސް ޕީޕީއެމް އަހުމަދު ސަލީމް (އޭދަފުށި) ޕީޕީއެމް ޕާލަމެންޓްރީ ގުރޫޕް އިދިކޮޅު ފަރާތްތައް\nސަލީމުގެ ގުދަނެއްގެ ސުޓާފުންވެސް ގިނަވާނެ ދޯ ......ހީހީ ހަލާކު\nހާދަ ބައިވަރު ޕޕމ މަޖްލިސް މެމްބަރުން ތިބެއޭދޯ.. ފުޓްސަލް ޓީމެއްވެސް ހަމަނުވޭ...\n5 މީހުންގެ އާރކާޓީ އަކަށް ތިޔަ ހުރެވުނީ. އާރުކާޓީ އަށް ޙާއްސަ ކުރެވިފައިވާ ކޮޓަރި ކޮލުގައި އިންނަވަނިކޮއް ބަޔަކު ގޮސް ކޮޓަރީގެ ދޮރު ވައްޓާލަންދެން އެވެރިންގެ ކުރިމަތީގައި މޭގަނޑު ނެރެލާފައި ފުއްޕާލައިގެން އަބަދުވެސް ހުންނާތި!\nމީވެސް މީހެެއް ދޯ؟\nރުމްބޯއީ އޭކިޔާފަވެސް އެއޮތީ ހޮވާފަ! ރައްޔިތުން ވާނީ ރައްޔިތުންނަށް، އެއީ ކޮންމެ ވެރިކަމެއްގައި ވިޔަސް!\nރޭޑް މޭން ތީ އަސްލު ޔެލޯ މޭންއެއް.\nބާރެއް ނެތިފަ އޮތީމަ ސަލީމަށް ބާރެއް ލިބޭއިރަށް ސަލީމު ފެއަށް\nކޮމާ ބޭނުން ކުރުމުގެ މުހިއްމުކަން މި ޖުމްލައިން އެބަ އެނގޭ\nއެބުނާހެން. ރީތި ޖުމްލައެއް. އެކަމަކު ކޮމާ ނެތީމާ ކިޔާލަންޖެހުނު ދެތިންފަހަރު.\nމިދިޔަ ފަސް އަހަރު ތި މަގާމު ފުރުއްވިނަމަ ވަރަށް ތަފާތުވީސް.. މަރުހަބާ ސަލީމް


Sidhrathullah Valhulaifi - Vaguthu\nއައިޖީއެމްއެޗާ ދިމާލު ބޭރުން މޫދުގައި ނިޔާވެފައި އޮއްވާ ފެނުނު މުހައްމަދު ސިދުރަތުﷲ ގެ ހަށިގަނޑު ޕޯސްޓްމޯޓަމް ހެދުމަށް ފަހު އަނބުރާ ރާއްޖެ ގެނެސް، ވަޅުލައިފިއެވެ.\nސިދުރަތުﷲގެ ކަށުނަމާދު ކޮށްފައިވަނީ އިޝާނަމާދަށް ފަހު އާސަހަރާ މިސްކިތުގައެވެ.\nސިދުރަތުﷲ ނިޔާވެފައި އޮއްވައި ފެނުނީ މިދިޔަ މަހުގެ 23 ވަނަ ދުވަހު ހެނދުނު 09:00 އާއި 10:00 އާ ދެމެދުގެ ވަގުތެއްގައެވެ. އޭނާގެ ޕޯސްޓްމޯޓަމް ހެދުމަށް އިންޑިއާއަށް ފޮނުވާލީ މި މަހުގެ ދެވަނަ ދުވަހުއެވެ. އޭގެ ނަތީޖާ އަދި ފުލުހުން ހާމަ ކޮށްފައެއް ނުވެއެވެ.\nސިދުރަތުﷲގެ ޕޯސްޓްމޯޓަމް އެއް ހަދަން ފުލުހުން ނިންމީ އޭނާ ނިޔާވި ސަބަބު ކަށަވަރު ކުރުމަށެވެ. އޭނާގެ ހަށިގަނޑު ފެނުނުއިރު ހަށިގަނޑުގައި ޒަހަމްތަކެއް ހުއްޓެވެ.\nސިދުރަތުﷲގެ މަރާއި ގުޅިގެން ފުލުހުން ވަނީ އޭނާ ރަސްފަންނާ ދިމާލަށް މޫދަށް ދާ މަންޒަރު ފެންނަ ވީޑިއޯއެއް އާންމު ކޮށްފައެވެ.\nއެހެންކަމުން، އެ ދުވަހުގެ އެ ވަގުތުގައި ސިދުރަތުﷲ އާ ބައްދަލުވި ނުވަތަ ފެނުނު މީހަކު ވާނަމަ ނުވަތަ މަރުގެ މި ހާދިސާއާ ގުޅޭ އެއްވެސް މައުލޫމާތު ލިބިފައިވާ ފަރާތެއްވާނަމަ ފުލުހުންގެ އެމާޖެންސީ ނަންބަރު 119 ނުވަތަ ސީރިއަސް އެންޑް އޯގަނައިޒްޑް ކްރައިމް ޑިޕާރޓްމަންޓުގެ ނަންބަރު 9911099 އަށް ގުޅުއްވައި މައުލޫމާތު ހިއްސާ ކުރުމަށް ފުލުހުން ވަނީ އެދިފައެވެ.\nމިމަރާ ގުޅިގެން ތަފާތު ވާހަކަތައް ދެކެވެމުންދާ އިރު ސިދުރަތުﷲ ގެ އާއިލާއިން އޭނާ މަރާލާފައިވާ ކަމަށް ތުހުމަތުކޮށްފައެވެ. އަދި ހަށިގަނޑުން ބޮޑެތި ޒަހަމްތަކެއް ފެންނަން ހުރި ކަމަށްވެސް އާއިލާއިން ވަނީ ބުނެފައެވެ.\nނޮވެމްބަރު 5, 2020 21:40\nމާތްﷲ ފާފަ ފުއްސަވާ ސުވަރުގެ ދެއްވަވާށި އާއިލާ އާ ރަހުމަތްތެރިންނަށް ކެއްތެރިކަން ދެއްވަވާށި އާމީން\nނޮވެމްބަރު 6, 2020 13:46\nނޮވެމްބަރު 6, 2020 08:35\nތިޔައީ ފުލުހުނަމް ކުރިކަމަކާ މިގާރު ވައްތަރުވާން ފަށައިފި.


Ley Mahchah Dhaa Nama Mikan Kan Kohlaa - Vaguthu\nލޭ މައްޗަށް ދިޔުމަކީ އެތައް ބަޔަކަށް ތަހަންމަލު ކުރަން ޖެހިފައިވާ ކަމެކެވެ. ދާއިމީ ގޮތެއްގައި މިކަމަށް ފަރުވާ ކުރަން ޖެހިފައިވާ މީހުން މި ދިވެހިރާއްޖޭގައިވެސް ގިނަ އިރު، މިކަމުން ދުރުވުމަށް ނުވަތަ މިކަމުގެ ވޭން، މިންވަރަކަށް ވިޔަސް ކުޑަކުރުމަށް ގޭގައި ކުރެވޭނީ ކޮން ކަމެއް ހެއްޔެވެ؟ ކެވޭނީ ކޮން ބާވަތްތަކެއް ހެއްޔެވެ؟\nކެއުމުގައި އަލުވި ބޭނުންކުރުން\nޕޮޓޭޝިޔަމްގެ މާއްދާއިން މުއްސަނދިވެފައިވާ އަލުވި، ކެއުމުގައި ބޭނުންކުރުމަކީ ލޭ މައްޗަށް ދިޔުން ކުޑަކުރުމަށް ކުރެވިދާނެ ކަމެކެވެ. ސިއްހަތަށް ފައިދާ ހުރި ގޮތަކަށް އަލުވީގެ ބާވަތްތައް ބޭނުންކުރުމަކީ މިކަމަށް ރަނގަޅު ކަމަކަށްވަނީ، ޕޮޓޭޝިޔަމްގެ ސަބަބުންކަމަށް އެތައް ފަރާތްތަކަކުން ވިދާޅުވެފައިވެއެވެ.\nލޭ މައްޗަށް ދާ މީހެއްކަމުގައިވާނަމަ ގަވާއިދުން ހިނގަން ދިޔުމަކީ ކުރެވިދާނެ ރަނގަޅު ކަމެކެވެ. އަދި ވަކީން ހާއްސަކޮށް ހިންގަން ގޮސް، ބާރަށް ހިނގުމަކީވެސް ކުރެވިދާނެ މުހިއްމު ކަމެކެވެ. މިއީ އެހާ ރަނގަޅު ކަމެއްކަމަށްވަނީ ގިނައިން ހިނގުމުން ބާރަށް ހިތް ތެޅި، ގިނަ ލޭ ޕަމްޕުކޮށްދީ މުޅި ހަށިގަނޑަށް އޮކްސިޖަން ފޯރުކޮށްދިނުމަށް އެހީތެރިވެދޭތީއެވެ.\nހާސްވާ ކަންކަމާ ދުރުވުން\nމި މައްސަލަ ދިމާވާކަމުގައިވާނަމަ ކަންކަމާ ވިސްނުމާއި ހާސްވުމާ ދުރުވުން ނުވަތަ ސްޓްރެސްއާ ދުރުވުން މުހިއްމެވެ. މިފަދަ ކަންކަން ދިމާވާކަމުގައިވާނަމަ، ހާސްވުމުން އަރައިގަތުމަށް ކުރެވޭނޭ ބައެއް ކަންކަން ކުރުން ރަނގަޅެވެ. އެގޮތުން ހަމަޖެހިލައިގެން ތަނެއްގައި އިނުމެވެ.\nޑާކް ޗޮކުލެޓު ކެއުން\nސިއްހީ މާހިރުން ވިދާޅުވާ ގޮތުގައި ޑާކް ޗޮކުލެޓުގައި ހުންނަ ފްލެވޮނޮލްތަކުގެ ސަބަބުން ލޭ ހޮޅިތަކަށް އެތައް ފައިދާތަކެއް ލިބެއެވެ. އަދި، އެކަމުގެ ސަބަބުން ހަށިގަނޑުގައި ލޭ ދައުރުވުމަށް އެހީއަކަށް ވެދެއެވެ. އެހެންކަމުން، ލޭ މައްޗަށް ދާ ކަމުގައިވާނަމަ ޑާކް ޗޮކުލެޓަކީވެސް ބޭނުންކުރުން ރަނގަޅު އެއްޗެކެވެ.\nމާބޮޑަށް ކަންބޮޑުވާ ނަމަ ހިތް ހަލާކުވެދާނެ: ދިރާސާ


Hay rashehge Football dhanduge sub base massahkai MTCCaa hvaalu kohffi - vNews.mv\nހަތް ރަށެއްގެ ފުޓްބޯޅަ ދަނޑުގެ ސަބްބޭސް މަސައްކަތް އެމްޓީސީސީއާ ހަވާލު ކޮށްފި\nސުވައިދާ ޙުސައިން 11 September 2019, 17:08\nހަތް ރަށެއްގެ ފުޓްބޯޅަ ދަނޑުގެ ސަބްބޭސް ތައްޔާރުކުރުމުގެ މަސައްކަތް އެމްޓީސީސީއާ ހަވާލުކޮށްފިއެވެ.\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގައި ބޭއްވި ރަސްމިއްޔާތެއްގައި މިނިސްޓްރީގެ ފަރާތުން ކޮންޓްރެކްޓްގައި ސޮއިކުރެއްވީ މިނިސްޓަރ އަޙްމަދު މަޙްލޫފްއެވެ. އަދި އެމްޓީސީސީގެ ފަރާތުން ކޮންޓްރެކްޓްގައި ސޮއިކުރެއްވީ ސީއީއޯ ހަސަން ޝާހުއެވެ.\nމި ރަސްމިއްޔާތުގައި ޔޫތުމިނިސްޓަރ އަޙްމަދު މަޙްލޫފް ވިދާޅުވީ ނިމިދިޔަ ސަރުކާރުން ރަށްރަށުގައި ފުޓްސަލް ދަނޑުތަަށް އެޅުމަށް މަސައްކަތް ފަށާ ނުނިންމާ ހުރުމުން ހުރިހާ ރަށަކުންވެސް އެޝަކުވާ އަންނަމުންދާކަމަށެވެ. އަދި މިއީ މިނިސްޓްރީއަށް ދިމާވެފައިވާ ވަރަށްބޮޑު ގޮންޖެހުމެއްކަމަށެވެ.\n" އަޅުގަނޑުމެން މިކަމާ ވަރަށް ރަނގަޅަށް ވިސްނާ. މިކަންކަން ކުރެވޭނެ އެންމެ ރަނގަޅު ބަޔަކާ ހަވާލުކޮށް، މަސައްކަތް ނިމޭއިރު އެއީ ބޭނުން ނުކުރެވޭ ތަނަކަށް ވެގެން ނުދާނެފަދަގޮތަކަށް މަސައްކަތް ކުރުމަށް އަޅުގަނޑުމެން މަސައްކަތް ކުރަމުން މިދަނީ. ތޭރަރަށުގެ ބޯޅަ ދަނޑުގައި ޓާފް އެޅުމުގެ މަސައްކަތް ޓެންޑަރ ކުރުމަށް މަޝްވަރާކުރެވިފައިވަނީ އުންމީދު ކުރަނީ މި ހުރިހާ ދަނޑުތައް އެއްފަހަރާ ނިންމާލެވޭނެކަމަށް" މަޙްލޫފް ވިދާޅުވި އެވެ.\nސަބްބޭސް އެޅުމަށް މިއަދު ސޮއި ކުރި ތެރޭގައި ހިމެނެނީ ލ. ގަން، ގދ. ތިނަދޫ، ތ. ތިމަރަފުށި، ވ. ކެޔޮދޫ، ހއ. ހޯރަފުށި އަދި އައްޑޫ ސިޓީ ފޭދޫގެ އިތުރުން ފުވައްމުލައް ސިޓީއެވެ.\nކޮންޓްރެކްޓްގައި ސޮއިކުރުމުގެ ރަސްމިއްޔާތުގައި ހޯރަފުށީ ދާއިރާގެ މެމްބަރު އަހުމަދު ސަލީމް އާއި ތިނަދޫ އުތުރު ދާއިރާގެ މެމްބަރު އަބްދުﷲ ސަނީފް އާއި ތިމަރަފުށީ ދާއިރާގެ މެމްބަރު އަބްދުﷲ ރިޔާޒް އާއި ކެޔޮދޫ ދާއިރާގެ މެމްބަރު ހުސައިން ގާސިމް އަދި ފުވައްމުލަކު މެދު ދާއިރާގެ މެމްބަރު ހުސައިން މުހަައްމަދު ދީދީގެ އިތުރުން ފުވައްމުލަކު ދެކުނު ދާއިރާގެ މެމްބަރު މުހައްމަދު މުމްތާޒް ބައިވެރިވަޑައިގެންނެވިއެވެ.\nމިއީ ގާތްގަނޑަކަށް 18 މިލިއަން ރުފިޔާގެ މަސައްކަތަކަށްވާއިރު މި މަސައްކަތް 60 ދުވަހުގެ ތެރޭގައި ނިންމަން ޖެހެއެވެ.


ޝަލަބީގެ އައު ލަވައިން ފެނުނީ އޭނާގެ “ފަތްމިނި”! – Feshun.mv\nޝަލަބީގެ އައު ލަވައިން ފެނުނީ އޭނާގެ "ފަތްމިނި"!\n7 ޖެނުއަރީ 2022 - 20:04\nރާއްޖޭގައި މިވަގުތު ހުރި އެންމެ މަޤުބޫލު ފިރިހެން ލަވަކިޔުންތެރިޔާ، ޝަލަބީ އިބްރާހިމްގެ އައު ވީޑިއޯ ލަވަ މިއަދު ރިލީޒްކޮށްފި އެވެ.\nމި ލަވައަކީ ޝަލަބީގެ އަޑުން ކިޔައިފައިވާ "ފަތްމިނި" އެވެ. މި ވީޑިއޯ ލަވައިގެ ޓީޒާއެއް މީގެ ދެތިން ދުވަސް ކުރިން ޝަލަބީ އާއްމުކުރުމާއެކު، ގިނަ ބަޔަކު ވަނީ މި ލަވައަށް އިންތިޒާރުކޮށްފަ އެވެ.\nފޭނުން އެންމެ ބޮޑަށް މި ލަވައަށް އިންތިޒާރު ކުރި އެއްސަބަބަކީ ލަވައިގެ ޓީޒާ ދައްކާލި އިރު، މި ލަވައިގެ ކާސްޓުން ސިއްރު ކޮށްފައި އޮތުމެވެ. އެހެންކަމުން ޝަލަބީގެ "ފަތްމިންޏަކީ" ކޮބައިތޯ ބަލާލަން ގިނަ ބަޔަކު ބޭނުންވި އެވެ. އެހެންކަމުން ލަވަ އެއްކޮށް ބަލާލުމުގެ ފުރުސަތު މިއަދު ލިބުމާއެކު ބެލުންތެރިންނަަށް ލިބުނީ ސަޕްރައިޒެކެވެ.\nމި ލަވައިގެން ފެނިގެންދިޔައީ ޝަލަބީ އާއެކު، އޭނަގެ އަންހެނުން ޝިފާ އެވެ. ޝިފާ އަކީ މޯލްޑިވިއަން އައިޑަލް އިން ބެލުންތެރިންގެ މަޤުބޫލުކަން ހޯދި ފަންނާނެކެވެ. މިއީ ޝިފާގެ ފުރަތަމަ ވީޑިއޯ ލަވައެވެ.\nޝަލަބީގެ ހިތްގައިމު އަޑުން ކިޔަފައިވާ މި މަޑުމައިތިރި ލަވަ، އެންމެ ބޮޑަށް ފުރިހަމަ ވެގެންދިޔައީވެސް މި ލަވައިގެ ވީޑިއޯއިން ޝަލަބީގެ ދެމަފިރިން ފެނިގެންދިއުމެވެ. ފޭނުންނަށްވެސް މި ލަވަ އެންމެ ބޮޑަށް ކަމުދިޔައީ މި ސަބަބާއި ހުރެ އެވެ. މީގެ އިތުރުން މި ލަވައިގައި ރާއްޖޭގެ ގުދުރަތީ މަންޒަރުތައް ފެނިގެންދާތީ ވީޑިއޯ ވަރަށް ބޮޑަށް ފުރިހަމަ ވެގެންދިޔަ އެވެ.\nޝަލަބީގެ އަމިއްލަ ރާގަކަށް ހަދައިފައިވާ މި ލަވައިގެ މިއުޒިކް އަދި މިކްސިން ހަދައިފައިވަނީ އިބްރާހިމް ޒައިޒު އަލީ (ކުޑަ އިއްބެ)ގެ ޓޮނިކް ލައިވް ސްޓޫޑިއޯއިންނެވެ. އަދި މި ލަވައިގެ ޑައިރެކްޝަން ހަދައިފައި ވަނީ ހުސައިން މުނައްވަރު އެވެ.\nބަގުވާން ހެން ހީވަނީ ބޮލުގަ އަޅާފަ އޮތްއެތި އެޅީމަ. ކައިވެނީގައިވެސް ހީންދޫންގެ ސަގާފަތް ފެނުނީ ދޯ.


Anhenun baru ufulanvee mi sababuthakaa hure\nއަންހެނުން ބަރު އުފުލަންވީ މި ސަބަބުތަކާ ހުރެ\nދުވަން ދިއުމާއި ޖިމްތަކަށް ގޮސް ކަސްރަތުކޮށް އެކްޓިވް ލައިފްސްޓައިލެއް ހިޔާރު ކުރާއިރުވެސް ގިނަފަހަރަށް އަންހެނުން ބަރު އުފުލުމަށް ޖެހިލުންވެއެވެ. އެންމެ ގިނައިން އިވޭ އެއް އަޑަކީ މާ "ފިރިހެން" ވާކަށް ބޭނުމެއް ނޫނޭ ނުވަތަ ބޮޑީ ބިލްޑަރެއްހެން ހުންނާކަށް ބޭނުމެއް ނޫނޭ ބުނާ އަޑެވެ.\nއެހެންނަމަވެސް، ހަށިގަނޑުގައި ބާރު ޖެއްސުމަށާއި، ކެލޮރީ އަންދާވަރު އިތުރުކުރުމަށް ކުރެވޭނެ އެންމެ ރަނގަޅު އެއް ކަމަކީ ބަރު އުފުލުމެވެ. އަންހެނުން ބަރު އުފުލި ކަމުގައިވީ ނަމަވެސް "ފިރިހެންވެ" ބޮޑީބިލްޑަރެއްގެ ސިފަ އެއް ނާންނާއެވެ. ސަބަބަކީ އަންހެނުންގެ ހަށިގަނޑުގައި އުފައްދާ ޓެސްޓޮސްޓްރޯން އަކީ ފިރިހެނެއްގެ ގައިގައި އުފައްދާ ވަރާއި ބަލާއިރު އެންމެ 5-10% އެވެ. ބަރުއުފުލާ އަންހެނުން ކޮންމެހެން ބިޔައެއް ނުވާނެެއެވެ. އެހެންނަމަވެސް ގައިގަ މަސަލްތަށް ފާޅުވާ ވަރު އިތުރުވެދާނެއެވެ.\nބަރުއުފުލުމުން ކެލޮރީ އަނދާ ވަރު އިތުރުވޭ!\nބަރު އުފުލުމުން ހަށިގަނޑުގެ މަސަލް މާސް އިތުރުވެއެވެ. ނަތީޖާއެއްގެ ގޮތުން ބަރު އުފުލާނަމަ ހަށިގަނޑުގެ ކެލޮރީ އަންދާވަރު އިތުރުކޮށްދެއެވެ. ޖިމަށް ގޮސް ބަރުއުފުލައިގެން މަސަލް އުފެއްދުމަށް ވަގުތު ނަގާފާނެއެވެ. ބަރު އުފުލައިގެން މަސަލް އިތުރުވެފައިވާ ނަމަ ކާލާ އިރަށް ބަރުދަން އިތުރުވުމުންވެސް ދުރުކޮށްދީ މީހާގެ މެެޓަބޮލިޒަމް އަވަސްކޮށްދެއެވެ. ބަރު އުފުލާނަމަ އެއްވެސް ކަމެއް ނުކޮށް ހުންނަ އިރުވެސް ހަށިގަނޑުން ކެލޮރީ އަނދާ މިންވަރު އިތުރުކޮށްދޭނެއެވެ.\nބަރު އުފުލާނަމަ ކަށި ވަރުގަދަވޭ\nބަރުއުފުލާ ނަމަ އޮސްޓިއޯޕްރޮސިސް، އުމުރުން ދުވަސްވުމުން މީހާގެ ކަށި ފީވުން ފަދަ ބަލިބަލިން ރައްކާތެރިކޮށްދެއެވެ. ވެއިޓްޓްރެއިނިންގ ހަދާ ނަމަ މަސަލްގެ އިތުރުން ކަށިތަށްވެސް ޓްރެއިންކޮށްދެއެވެ. މިގޮތުން މިސާލަކަށް ބަރެއްގައި ހިފާ ކާލް އެއް ހަދާ ނަމަ މަސަލްތަށް ކަށީގައި ރަނގަޅަށް ހިފަހައްޓާލާއެވެ. މީގެ ސަބަބުން ކަށިގަނޑުގެ ސެލްތަކުން އެހެން އާ ކަށި ސެލްތަކެއް ހެދުމަށް ރިއެކްޝަން އުފެދެއެވެ. އަދި ގިނަދުވަސްވުމުން ކަށީގައި ވަރުޖެހި ބާރުގަދަކޮށްދެއެވެ.\nބަރުއުފުލާ ނަމަ އަނިޔާވުމާއި ދުރުވޭ\nބަރުއުފުލުމުން ހަށިގަނޑުގެ ކޯ، ޓެންޑަން އަދި ލިގަމެންޓްގެ އިތުރުން ކަށީގައި ވަރުޖެހެއެވެ. މީގެ ސަބަބުން މީހާގެ ހަށިގަނޑުގެ ފިޓްނަސް ލެވެލް އިތުރުވެ އަދި ނަތީޖާއެއްގެ ގޮތުން މީހާ އަނިޔާނުވެ ހަރަކާތްތެރިވުމުގު ފުރުސަތު އިތުރުވެއެވެ.\nބަރުއުފުލާ ނަމަ ހިތުގެ ސިއްހަތު ރަނގަޅުވޭ\nބަރުއުފުލާ ކަސްރަތުކޮށް ނިންމާލާ އިރު ވަގުތުން މީހާގެ ބްލަޑް ޕްރެޝަރު މަތިވެދާނެއެވެ. އެހެންނަމަވެސް ރިސާޗުން ބުނާގޮތުގެ ބަރުއުފުލުމަކީ ހިތުގެ ސިއްހަތަށް ފައިދާކުރާ ކަމެކެވެ. ބަރުއުފުލާ އިރު ހިތުން ލޭ ދައުރުވާ މިންވަރު އިތުރުކޮށްދީ ހިތް ވަރުގަދަކޮށްދެއެވެ.\nބަރުއުފުލާ ނަމަ ބަނޑު ހިންދަން ފަސޭހަވޭ\nރިސާޗުން ބުނާގޮތުގައި ހަމައެކަނި ކާޑިއޯ ކަސްރަތުކުރުމުގެ ބަދަލުގައި ބަރު އުފުލާނަމަ ބަނޑުގައި ޖަހާ ސަރުބީ ވިރުވާލަން މާ ފަސޭހައެވެ. ނަތީޖާއެއްގެ ގޮތުން ހަށިގަނޑުގެ ބަރުދަން ލުއިކުރުމުގެ އިތުރުން ޑައެބެޓީސް، މެޓަބޮލިކް ސިންޑްރޯމް އަދި ބައެއް ކަހަލަ ކެންސަރުންވެސް ދުރުކޮށްދިނުމަށް އެހީތެރިވެއެވެ.\nބަރުއުފުލުމަކީ މީހާ ބާރުވެރިކޮށްދޭ ކަމެއް\nބަރުއުފުލުމަކީ މީހާ ބާރުވެރިކޮށްދޭވެސް ކަމެކެވެ. ބަރުއުފުލާ މީހާ ވަރުގަދަ ނަމަ މީހާގެ ސެލްފް ކޮންފިޑެންސް އިތުރުވެއެވެ. އަމިއްލަ ނަފްސަށް ކުރެވޭ އިތުބާރު އިތުރުވެއެވެ. ދުވަހީ ގޮތެއްގައި ކުރާ ކަންކަމުން ވަރުބަލިވުން ކުޑަވެ ކޮންމެ ކަމައްވެސް ކުރެވިދާނެ ކަހަލަ ޕޮޒިޓިވް އިހުސާސްތަކެއް ކުރެއެވެ. އަދި ދުވަހަކުވެސް ނުކުރެވޭނެ ކަމަށް ކަނޑައަޅާފަ ހުންނަ ކަންކަމާއިވެސް ކުރިމަތިލުމަށް ހިއްވަރެއް ލިބެއެވެ.


Messi ge agu 100 million euro ah kudakoffaane | Mihaaru\nމެސީގެ އަގު 100 މިލިއަން ޔޫރޯ އަށް ކުޑަކޮށްފާނެ\n03 ސެޕްޓެމްބަރ 2020 - 09:215comments\nބާސެލޯނާ (ސެޕްޓެމްބަރު 3) - މި ފަހަރުގެ ޓްރާންސްފާ މާކެޓްގައި ލިއޮނަލް މެސީ އެހެން ކްލަބަކަށް ދޫކޮށްލަން ކިޔާ އަގު 100 މިިލިއަން ޔޫރޯ އަށް ކުޑަކުރަން ބާސެލޯނާ އިން މަޝްވަރާކޮށްފައިވާ ކަމަށް މީޑިއާ ރިޕޯޓްތައް ބުނެފި އެވެ.\nހިލޭ ޓްރާންސްފާއެއްގައި ކްލަބް ބަދަލުކުރަން މެސީ ވަނީ އެދިފަ އެވެ. އެކަމަކު މެސީ އެހެން ކްލަބަކަށް ބަދަލުވެވޭނީ އޭނާ ގެންދަން ބޭނުންވާ ކްލަބަކުން 700 މިލިއަން ޔޫރޯ (624 މިލިއަން ޑޮލަރު) ދެއްކުމުން ކަމަށް ސްޕެނިޝް ލީގާއި ބާސެލޯނާ އިން ވަނީ މީގެ ކުރިން ބުނެފަ އެވެ.\nބާސެލޯނާއާ އެކު މެސީ ހަދާފައިވާ ކޮންޓްރެކްޓްގައި ބާކީ އެއް އަހަރު އެބައޮތެވެ. އެ ކޮންޓްރެކްޓްގައިވާ ގޮތުން ކޮންމެ ސީޒަނެއް ނިމުމުން ވަކި މުއްދަތެއްގެ ތެރޭގައި މެސީ ބޭނުންނަމަ ހިލޭ ޓްރާންސްފާއެއްގައި އޭނާ އިހުތިޔާރު ކުރާ ޓީމަކަށް ބަދަލުވެވޭނެ އެވެ. ބާސެލޯނާ އިން ބުނީ އެ މުއްދަތު ޖޫން 10 އަށް ހަމަވެފައިވާ ކަމަށެވެ. މި ފަހަރުގެ ސީޒަން ދިގުލައިދިޔައީ ހާއްސަ ހާލަތެއްގެ ދަށުން ކޮވިޑް-19އާ ހެދި ސީޒަން މެދުކަނޑާލަން ޖެހުމުން ކަމަށްވާއިރު، އޭނާ އޮގަސްޓް މަހު ތެރޭގައި ކްލަބް ދޫކޮށްލަން ހުށަހެޅިޔަސް ސީޒަން ނިމުމާ ދޭތެރޭ ކޮންޓްރެކްޓްގައި ބުނެފައިވާ މުއްދަތުގައި ހިލޭ ޓްރާންސްފާއެއްގައި ކްލަބް ބަދަލުކުރަން ހުށަހެޅޭނެ ކަމަށް މެސީ ދެކެ އެވެ.\nމެސީ ބޭނުންވިޔަސް އޭނާ ހިލޭ ދޫކޮށްލަން ބާސެލޯނާ އިން ބޭނުމެއް ނުވެ އެވެ. މެސީގެ ބައްޕަ އަދި އޭޖެންޓް ޖޯޖް މެސީއާ އެކީ އިއްޔެ ބާސެލޯނާ އިން ބޭއްވި ބައްދަލުވުމުގައި ދެ ފަރާތުން ވަނީ މެސީ އަށް ކްލަބް ދޫކޮށްލެވޭނެ އެހެން ގޮތްތަކެއް މަޝްވަރާކޮށްފަ އެވެ. ރިޕޯޓްތައް ބުނާގޮތުން އޭގެއިން ދެ ފަރާތަށް ވެސް އެންމެ ރަނގަޅު ގޮތަކަށް ފެންނަނީ 100 މިލިއަން ޔޫރޯ އަށް މެސީ އަގު ކަނޑައެޅުމެވެ. އެކަމަކު މި ނިންމުމާ ބާސެލޯނާގެ ބޯޑު މެމްބަރުންގެ ހިޔާލު ތަފާތުވުންތަކެއް އެބަހުއްޓެވެ. އެއީ މެސީ ނެތްތަނަށް އެހެން ކުޅުންތެރިއަކު ހޯދާނަމަ އެ އަގުގައި ނުލިބިދާނެތީވެ އެވެ. ދެން ބާސެލޯނާ އިން ހުށަހަޅަނީ މިހާރު ދޭ މުސާރަ ބޮޑުކޮށް އިތުރު ދެ އަހަރަށް ކޮންޓްރެކްޓް އާ ކުރުމަށެވެ.\nމެސީގެ ބައްޕަ، ޖޯޖް މެސީ (ކ) ސްޕެއިނުގެ ނޫސްތަކަށް އިއްޔެ އިންޓަވިއުދެނީ.-- ފޮޓޯ: އޭއެފްޕީ\nކްލަބް ބަދަލުކުރަން މެސީ ކުރާ މަސައްކަތުގައި ބާސެލޯނާއާ އެކު އެއްބަސްވުމަކަށް ނާދެވިއްޖެނަމަ މެސީގެ ގާނޫނީ ޓީމުގެ ފަރާތުން އެ މައްސަލަ ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް) އަށް ހުށަހަޅަން ތައްޔާރުވާ ކަމަށް އާޖެންޓީނާގެ މީޑިއާ ރިޕޯޓްތައް ބުނެ އެވެ.\nޖޯޖް މެސީ އިއްޔެ ސްޕެއިނުގެ މީޑިއާތަކަށް ދިން އިންޓަވިއުއެއްގައި ބުނީ މެސީ ބާސެލޯނާގައި މަޑުކުރުން ދެން ވާނީ ވަރަށް އުނދަގޫ ކަމަކަށް ކަމަށާއި މީގެ ދެ ފަރާތަށް ރަނގަޅު ހައްލެއް ހޯދުން މުހިއްމު ކަމަށެވެ. މެސީ ވަނީ އިންގްލެންޑްގެ މެންޗެސްޓާ ސިޓީ އަށް ބަދަލުވާން އެ ކްލަބާ އެކު ފަސް އަހަރުގެ އެއްބަސްވުމެއްގެ މަޝްވަރާތައް ކޮށްފައިކަމަށް މީޑިއާގައި ދެކެވޭ ވާހަކަތަކާ ބެހޭގޮތުން ޖޯޖް މެސީ ބުނީ މެސީގެ ޓްރާންސްފާއާ ގުޅޭގޮތުން އެހެން ކްލަބަކާ ވާހަކަ ނުދައްކާ ކަމަށެވެ.\nމި މަހު 12 ވަނަ ދުވަހު ސްޕެނިޝް ލީގުގެ އާ ސީޒަން ފަށަން ނިންމާފައިވާއިރު، ބާސެލޯނާ އިން މިހާރު ވަނީ އާ ކޯޗު ރޮނާލްޑް ކޫމަންގެ އިރުޝާދުގެ ދަށުން ޕްރީ ސީޒަން ޕްރެކްޓިސްތައް ފަށައިފަ އެވެ. އެކަމަކު މެސީ ޕްރެކްޓިހުގައި ބައިވެރިއެއްނުވެ އެވެ.


Covid-19ah Faruvaakurumah Ithubaaru Hifey Beyheh Raajje Gennany | Kuhli Habaru\nކޮވިޑް-19އަށް ފަރުވާ ކުރުމަށް އިތުބާރު ހިފޭ ބޭހެއް ރާއްޖެ ގެންނަނީ\nކޮވިޑް-19އަށް ފަރުވާ ކުރުމަށް މިހާތަނަށް ވަކި ބޭހެއް ހޯދިފައި ނުވާއިރު، މިބައްޔަށް އިތުބާރު ހިފޭ ބޭހެއްކަމަށްވާ ހައިޑްރޮކްސީކްލޯކްއީން ރާއްޖެ ގެނައުމަށް އިންޑިއާ އިން ހުއްދަ ދީފި އެވެ.\nހައިޑްރޮކްސީކްލޮރޯކްއީން އަކީ ކޮވިޑް-19 އަށް ފަރުވާ ދިނުމުގައި ވަރަށްއިތުބާރު ހިފޭ ބޭހެއް ކަމަށް ގިނަ ސިއްހީ ތަޖުރިބާކާރުން އަންނަނީ ބުނަމުންނެވެ. އިންޑިއާ އިން ވެސް ކޮވިޑް-19ގެ ކޭސްތައް އިތުރުވަމުން ދާއިރު އިންޑިއާއިން ކުރިންވަނީ މިބޭސް އެކްސްޕޯޓް ކުރުން މަނާކޮށްފައެވެ. އެހެން ނަމަވެސް އިންޑިއާއިން ފަހުން ވަނީ އެމެރިކާ އަށް ވެސް މިބޭސް ގެންދިއުމުގެ ހުއްދަ ދީފައެވެ.\nރާއްޖެ އަށް ވެސް ހައިޑްރޮކްސީކްލޮރޯކްއީން ގެންދިއުމުގެ ހުއްދަ އިންޑިއާ އިން ދިންކަން އާންމުކޮށް ފޮރިން މިނިސްޓަރު އަބްދުﷲ ޝާހިދު ވަނީ ރޭގައި ޓުވީޓުކޮށް އެ ގައުމުގެ ސަރުކާރަށް ހާއްސަ ޝުކުރެއް އަދާކޮށްފައެވެ. މިނިސްޓަރު ޓުވީޓުކޮށް ވިދާޅުވީ ބޭނުން ޖެހިފައިވާ ވަގުތެއްގައި އެހީވާ ރައްޓެއްސަކީ ހަގީގީ ރައްޓެއްސެއް ކަމުގައެވެ.\nThank you government of India, for approving Maldives’ request for Hydroxychloroquine, which is being calledagame changer in the fight against #Covid19. A friend in need is trulyafriend indeed! @narendramodi @DrSJaishankar@MEAIndia\n— Abdulla Shahid (@abdulla_shahid) April 10, 2020\nކޮވިޑް-19އަށް ފަރުވާ ދިނުމަށް ހައިޑްރޮކްސީކްލޮރޯކްއީން ބޭނުން ކުރުމާމެދު ސިއްހީ މާހިރުންގެ ތެރޭގައި ދެބަސްވުންތައް ވެސް އުފެދިފައި ވެއެވެ. ނަމަވެސް ކޮވިޑް-19އަށް ހާއްސަ ވަކި ބޭހެއް މިހާތަނަށް ފެނިފައި ނުވާއިރު، ހައިޑްރޮކްސީކްލޮރޯކްއީން ބޭނުންކޮށްގެން ގިނަ މީހުންނަށް ފަރުވާދީ ރަނގަޅު ވެސް ވެފައިވެއެވެ.\nރާއްޖޭގައި ވެސް ބައެއް ހާލަތްތަކުގައި ބަލި މީހުންނަށް ފަރުވާ ދިނުމަށް މި ބޭސް ބޭނުންކުރާނެ ކަމަށް ކޮވިޑް-19އަށް ހާއްސަ ޑޮކްޓަރުންގެ ޓީމުން ވަނީ ބުނެފަ އެވެ. އަދި މި ބޭސް ބޭނުންކުރާނީ ހާލުދެރަވާ ބަލި މީހުންނަށް ކަމަށް ވެސް ބުނެފައިވެ އެވެ.\nހައިޑްރޮކްސީކްލޮރޯކްއީން ބޭހަކީ މެލޭރިއާއަށް ފަރުވާކުރުމަށް ބޭނުންކުރަމުން ދިޔަ ބޭހެކެވެ.


Villi Mu’assasaa Cup ge Official Media Partner akah One - One Online\nވިލި މުއައްސަސާ ކަޕްގެ އޮފިޝަލް މީޑިއާ ޕާޓްނަރަކަށް ވަން ހަމަޖެއްސުން -- ވަން ފޮޓޯ/ މުހައްމަދު އައުޒަމް\nވިލި މުއައްސަސާ ކަޕްގެ އޮފިޝަލް މީޑިއާ ޕާޓްނަރަކަށް ވަން\nކްލަބު އެމްޓީސީސީ އާއި އެމްޓީސީސީ ވިލިމާލެ ފެރީ ޔުނިޓް ގުޅިގެން ވިލިމާލޭގެ މުއައްސަސާތަކުގެ މެދުގައި ބާއްވާ ވިލި މުއައްސަސާ ކަޕްގެ އޮފިޝަލް މީޑިއާ ޕާޓްނަރަކަށް ވަން އޮންލައިން ހަމަޖައްސައިފިއެވެ.\nކުއެންޓް ރެސްޓޯރެންޓްގައި މިއަދު ހަވީރު ބޭއްވި ރަސްމިއްޔާތެއްގައި ވަނީ އެއްބަސްވުމުގައި ސޮއިކޮށްފައެވެ. ވަން މީޑިއާ ގްރޫޕުގެ ފަރާތުން އެއްބަސްވުމުގައި ސޮއިކުރެއްވީ އެސިސްޓަންޓް މާކެޓިން މެނޭޖަރު މަރިޔަމް ހަޝްމާ ޔޫސުފެވެ. އަދި މުބާރާތް އިންތިޒާމުކުރާ ފަރާތުން ސޮއިކުރެއްވީ ކޮމިޓީ މެމްބަރު އައިޝަތު ސަމާލީލްއެވެ.\nއެ އެއްބަސްވުމުގައި ސޮއިކުރެއްވުމަށްފަހު ވަންގެ އެސިސްޓަންޓް މާކެޓިން މެނޭޖަރު ހަޝްމާ ވިދާޅުވީ ވަން އަކީ އަބަދުވެސް ޒުވާނުންނާއި ކުޅިވަރު ކުރިއެރުވުމަށް އެއްބާރުލުން ދޭ މީޑިއާއެއް ކަމަށާއި ވަންގެ ކުޅިވަރު ޓީމުން އެ މުބާރާތުގެ އެންމެ ފަހުގެ ހަބަރުތައް ގެނެސްދޭނެ ކަމަށެވެ.\nއަދި މުބާރާތް އިންތިޒާމުކުރާ ފަރާތުން ވާހަކަދައްކަވަމުން ކޮމިޓީ މެމްބަރު ފާތިމަތު ރިޝްފާ ވިދާޅުވީ ވަންގެ ފަރާތުން މުބާރާތުގެ ހުރިހާ ހަބަރުތަކެއް ގެނެސްދޭނެކަމުގެ ޔަގީންކަން އެބައޮތް ކަމަށާއި ވަންއާއެކު ކުރާ މަސައްކަތުގެ ތެރެއިން މުބާރާތުގެ ފޯރި އިތުރަށް ގަދަވެގެންދާނެ ކަމަށް އުންމީދުކުރައްވާ ކަމަށެވެ.\nވިލިމާލޭގެ މުއައްސަސާތަކުގެ މެދުގައި ބާއްވާ ފޯރިގަދަ އެ ފުޓްސަލް މުބާރާތުގައި މިއަހަރު ބައިވެރިވެފައިވާ ޓީމުތަކުގެ ތެރޭގައި މިދިޔަ އަހަރުގެ ރަނަރަޕް ކްލަބު އެމްޓީސީސީ އާއި 2017 ވަނަ އަހަރުގެ ޗެމްޕިއަން މޯލްޑިވްސް ގޭސް ހިމެނެއެވެ. އެންމެ ފަހުގެ ޗެމްޕިއަން ވިލިމާލެ ހިޔާ، މިއަހަރުގެ މުބާރާތުގައި ބައިވެރިވެފައެއް ނުވެއެވެ. އެޓީމުން މުބާރާތުގައި ބައިވެރިވެފައިނުވަނީ ވިލިމާލެ ހިޔާގައި މަސައްކަތްކުރާ މުވައްޒަފުން މަދުވުމާ ގުޅިގެންނެވެ.\nވިލި މުއައްސަސާ ކަޕް 2019ގައި ބައިވެރިވި ޓީމުތައް:\nމޯލްޑިވް ގޭސް (2017ގެ ޗެމްޕިއަން)\nމެރިޓައިމް ރެސްކިއު ކޯޑިނޭޝަން ސެންޓަރު، އެމްއާރުސީސީ - ކޯސްޓްގާޑު\nކްލަބު އެމްޓީސީސީ (އެންމެ ފަހުގެ ރަނަރަޕް)\nއަންނަ މަހުގެ ހަތްވަނަ ދުވަހު ފަށާ ވިލި މުއައްސަސާ ކަޕްގެ ގުރުނެގުމުގެ ރަސްމިއްޔާތު ބޭއްވުމަށް ހަމަޖެހިފައިވަނީ އަންނަ ބުދަ ދުވަހުއެވެ.\nވިލިމާލެ ފުޓްސަލް ގްރައުންޑްގައި ބާއްވާ އެ މުބާރާތުގެ ގްރޫޕް ސްޓޭޖު މެޗުތަކަށްފަހު، ދެ ގްރޫޕުގެ އެއްވަނަ އަދި ދެވަނަ ހޯދާ ޓީމުތައް ސެމީ ފައިނަލަށް ނުކުންނާނެއެވެ. އަދި ސެމީގެ މެޗުތައް ކާމިޔާބުކުރާ ދެ ޓީމު ފައިނަލް މެޗަށް ނުކުންނާނީ އަންނަ މަހުގެ 17 ގައެވެ.\nމިއަހަރުގެ މުބާރާތުގެ ޓައިޓަލް ސްޕޮންސަރަކީ މިދިޔަ ދެ އަހަރުގެ މުބާރާތުގެ ވެސް ޓައިޓަލް ސްޕޮންސަރު ސުޒުކީ މެރިންއެވެ. އެ މުބާރާތުގެ ސަޕޯޓިން ޕާޓްނަރަކީ ގާޑަން ބްރީޒެވެ. އެންޓަޓެއިންމަންޓް ޕާޓްނަރަކީ ބިދަބިންއެވެ. އޮފިޝަލް އިވެންޓްސް ޕާޓްނަރަކީ ސައިޓް އެންޑް ސައުންޑްސްއެވެ. އޮފިޝަލް މީޑިއާ ޕާޓްނަރަކީ ވަން އޮންލައިނެވެ. މުބާރާތުގެ ފޮޓޯގްރަފީ ޕާޓްނަރަކީ އިމޭޖަސް އެމްވީއެވެ. އަދި އޮންލައިން މީޑިއާ ޕާޓްނަރަކީ ބޯޅަ އެމްވީއެވެ.\nގުޅޭ ޓެގު ފުޓްސަލް ވަން އޮންލައިން ވަން މީޑިއާ ގުރޫޕް ވިލި މުއައްސަސާ ކަޕް


vnews - Gulhifaivaa party thakuge gulhumah evves faraathakah buruleh neyruveyne: Maumoon\nގުޅިފައިވާ ސިޔާސީ ޕާޓީތަކުގެ ބަދަހިގުޅުމަށް އެއްވެސް ފަރާތަކަށް ބުރުލެއް ނޭރުވޭނެ: މައުމޫން\nކުރީގެ ރައީސް މައުމޫން އަބްދުލް ގައްޔޫމް-- ވީފޮޓޯ\nގުޅިފައިވާ ސިޔާސީ ޕާޓީތައް ކުރަމުންދާ މަސައްކަތުގައި މިތިބީ ވަރަށް ބަދަހި ގުޅުމެއްގައި ސާބިތުވެގެން ކަމަށާއި މިގުޅުމަށް އެއްވެސް ކަހަލަ ބުރުލެއް އެއްވެސް ފަރާތަކަށް ނޭރުވޭނެ ކަމަށް ކުރީގެ ރައީސުލްޖުމްހޫރިއްޔާ އަލްއުސްތާޒު މައުމޫން އަބްދުލްގައްޔޫމް ވިދާޅުވެއްޖެއެވެ.\nގުޅިފައިވާ ސަރުކާރެއް ޤާއިމު ކުރުމުގެ މަޝްވަރާތައް ހަތަރު ޕާޓީން މިހާރުވަނީ ފަށާފައި ކަމަށާއި އިރާދަކުރެއްވިއްޔާ ލަސްތަކެއް ނުވެ މިމަސައްކަތް ކާމިޔާބުވާނެ ކަމަށްވެސް މައުމޫން ވިދާޅުވިއެވެ.\nގުޅިފައިވާ ޕާޓީތަކުން މާމިގިލީގައި މިހާރު ބާއްވަމުންދާ ޖަލްސާގައި އިއްވުނު ޚިތާބުގައި ޕީޕީއެމްގެ ގާނޫނީ ރައީސްގެ ހައިސިއްޔަތުން މައުމޫން ވަނީ، އެމް.ޑީ.ޕީގެ ރައީސް، ރައީސް މުޙައްމަދު ނަޝީދާއި، ޖުމްހޫރީ ޕާޓީގެ ލީޑަރ އޮނަރަބް ޤާސިމް އިބްރާހިމް އާއި، ޢަދާލަތު ޕާޓީގެ ރައީސް އޮނަރަބަލް ޝެއިޚް އިމްރާން ޢަބްދުﷲގެ މައްޗަށް ކޮށްފައިވާ ޙުކުމްތައް ބާތިލުކޮށް، އެ ތިންބޭފުޅުން ހަމަ މިހާރުން މިހާރަށް މިނިވަން ކުރުމަށް ގޮވާލައްވާފައެވެ.\nނުޙައްޤުން ޙުކުމް ކޮށްފައިވާ ކުރީގެ ޑިފެންސް މިނިސްޓަރ ކާރނަލް މުޙައްމަދު ނާޒިމް އާއި އެއްވެސް ކުށެއްނެތި ޖަލުގައި މުއްދަތެއްނެތް ގޮތުގައި އަނިޔާވެރި ބަންދެއްގައިވާ ދިއްގަރު ދާއިރާގެ މެންބަރު އަޙުމަދު ފާރިސް މައުމޫންވެސް މިހާރުން މިހާރަށް މިނިވަން ކުރުމަށްވެސް މައުމޫން ވަނީ ގޮވާލައްވާފައެވެ.\nގުޅިފައިވާ ޕާޓީތަކުން ކުރަމުންދާ މަސައްކަތަކީ ސިޔާސީގޮތުންނާއި އިޤްތިޞާދީގޮތުން، އަދި އިޖްތިމާޢީގޮތުން މިއަދު އަޅުގަނޑުމެންގެ ތެރެއަށް އައިސްފައިވާ ނުރަނގަޅު ކަންތައްތަކުން ޤައުމު މިންޖު ކުރުމަށްޓަކައި ކުރާ މަސައްކަތެއް ކަމަށްވެސް މައުމޫން ވިދާޅުވިއެވެ. އެއީ ރާއްޖޭގެ ވެރިކަމުގެ ނިޒާމުން ގެއްލިގެންދާ ޑިމޮކްރަސީގެ ރީތި އުޞޫލުތައް އަނބުރާގެނެސްދެވޭތޯ ކުރާ މަސައްކަތް ކަމަށާއި ރައްޔިތުންގެ މަޖިލީހުގެ ބާރުކެނޑި، ރައްޔިތުން ހޮވާފައިވާ ރައްޔިތުންގެ ބައެއް މަންދޫބުން އެއްވެސް ހަމައެއްނެތި އެމީހުންގެ މަޤާމުން ވަކިވެއްޖެކަމަށްބުނެ، އެމަންދޫބުންގެ އަޑުތައް އިވުނަ ނުދޭން ކުރާމަސައްކަތް ހުއްޓުމަށް ކުރާ މަސައްކަތް ކަމަށް ވެސް ވިދާޅުވިއެވެ.\nމައުމޫން ވިދާޅުވީ،ގައުމަށް ގެންނަން ބޭނުންވާ އިޞްލާޙުތައް ފެށެންވާނީ ރައްޔިތުންގެ މަޖިލީހުން ކަމަށާއި އެންމެ ފުރަތަމަ ކުރަންވީ ކަމަކީ ރައްޔިތުންގެ މަޖިލީސް މިހާރު އެއޮތް ޙިޞާރުކުރެވުމުން ސަލާމަތްކުރުން ކަމަށެވެ. މަޖިލީހުން ވަކިވެފައިވާކަމަށް ބައެއް ފަރާތްތަކުން ބުނާ މެންބަރުންނަކީ ވަކިނުވާ މެންބަރުންކަން ޔަޤީންކޮށްދިނުން ކަމަށާއި މަޖިލީހަށް ވަންނަން މަސައްކަތްކުރުމުން ކުށްވެރިވެދާނެކަމުގެ ބިރު ކުރިމަތިކޮށްފައިތިބި މެންބަރުން އެބިރުން ސަލާމަތްކޮށްދިނުން ކަމަށެވެ.\nމާމިގިއްޔަކީ އޮނަރަބްލް ޤާސިމް އިބްރާހީމްގެ އުފަން ރަށް ކަމަށާއި ފެންނަމުން މިދާ މަންޒަރުތަކަކީ އެރަށުގެ ރައްޔިތުންގެ ހިތުގައި އެމަނިކުފާނަށް، އަދި އެމަނިކުފާނު ހިމެނިވަޑައިގަންނަވާ ގުޅިފައިވާ ސިޔާސީ ޕާޓީތަކަށް ދެވިފައިވާ އިޙްތިރާމާއި ޤަދަރު ހާމަވެގެންދާ މަންޒަރުތަކެއް ކަމަށް ވެސް މައުމޫން ވިދާޅުވިއެވެ.


(04 ފެބްރުއަރީ 2017 އާ ގުޅޭ)\n"ރިވާ ބުނި އޭނާ ބައްޕަ އޭނާ ބަލައި އެއާޕޯޓަށް އަންނަ ވާހަކަ ވެސް. އެކަމަކު އެއީ ކުރިން އެއްވެސް ވަރަކަށް އަޅައިލި މީހެއް ނޫން. މިކައިވެންޏާ މެދު ހިތްހަމަ ނުޖެހިގެން އުޅުނީ. އެ ބައްޕަ ރިވާ ބަލައި ދާނެ ވާހަކަ ބުނުމުން އަހަރެންގެ ހިތަށް އެތައް ސުވާލެއް އެރި. އެކަމަކު މިފަދަ ކަމެއް ރާވާފާނެއެކޭ ހިތެއް ނުބުނި" ހިޝާނަށް ވިސްނުނީ ރިވާ އޭނާއަށް ލަނޑުދިނީ ކަމަށެވެ. އޭނާ ދޫކޮށް ފިލީ ކަމަށެވެ.\nހިޝާނަށް ގޮތް ހުސްވިއެވެ. އެންމެ ލޯބިވާ ދަރިފުޅާ އަންހެނުން ވީތަނެއް ނޭނގެއެވެ. ދިޔައީ ކޮންތާކަށް ކަމެއް ވެސް ނޭނގެއެވެ. އެނގޭ ކަމަކީ ރިވާ ކުރިން އުޅުނު މަންމަމެންގެ ގެ ވިއްކާލާފައިވާ ކަމެވެ. އެ ގޭގައި އެހެން ބަޔަކު އުޅޭކަމެވެ.\nކަންތައްތައް ވެގެން އުޅޭ ގޮތް ހިޝާން އޭނާގެ ބައްޕައަށް އެންގިއެވެ. ހިޝާންގެ އެ ހިތާމާގައި އޭނާގެ ބައްޕަ ބައިވެރިވިއެވެ. ކޮންމެ ގޮތެއް ހަދާފައި ނަމަވެސް ކާފަ ދަރިފުޅު ހޯދުމަށް ޢަޒުމު ކަނޑައެޅިއެވެ. އެ ނިޔަތުގައި ހިޝާންގެ ބައްޕަ ވެސް ހިޝާންމެންނާއެކު މަސައްކަތް ފެށިއެވެ.\nއިންޑިއާ ފުލުހުންނަށް މައްސަލަ ހުށަހެޅިއެވެ. ކަންތައްވީގޮތް އޮޅުން ފިލުވައި ދިނެވެ. ދިވެހި ސަރުކާރާއި އެންބަސީއާ ގުޅިގެން އެކަމަަށް ހައްލެއް ހ÷ޯދޭތޯ އެތައް މަސައްކަތެއް ކުރިއެވެ.\nހަފުތާއެއްގެ މަސައްކަތުން ވެސް ރިވާމެންގެ އުޅޭތަނެއް، ވީ ހިސާބެއް ނުހޯދުނެވެ. ކުޑަމިނުން ދިޔައީ ކޮން އަވަށަކަށް ކަމެއް ވެސް ނޭނގުނެވެ. ރިވާމެން އުޅުނު ހިސާބުގަނޑު މީހުންނާ ވާހަކަދެއްކުމުން ލިބުނު މަޢުލޫމާތުގެ އެހީގައި އެތައް ހިސާބަކަށް ހިޝާންމެން ދަތުރު ކުރިއެވެ. އެތައް ތަނެއް ބެލިއެވެ. އެކަމަކު އެ ހުރިހާ ކަމެއްވީ ބޭކާރެވެ. އެ ދަތުރުތަކުން ލިބުނު ކުރިއެރުމެއް ނެތެވެ.\nހިޝާންގެ ބައްޕަ މާޔޫސްވިއެވެ. ހިތްވަރު އެލުނެވެ. ބޮޑަށް ދެރަވީ ހިޝާން އުޅޭ ގޮތުންނެވެ. އޭނާގެ ދަރިފުޅު ހޯދުމަށް ކެނޑިނޭޅި ކުރަމުންދާ މަސައްކަތުންނެވެ. އެ މަސައްކަތް ކާމިޔާބު ވެދާނެ ކަމުގެ އެއްވެސް ނިޝާނެއް ނުފެނުމުންނެވެ.\n"ބައްޕައަށް ހީވަނީ ވަރަށް މަސައްްކަތް ކުރެވިއްޖެ ހެން. ދަރިފުޅު ވެސް ވަރަށް ހިތްވަރު ގަދަ. އެކަމަކު އަމިއްލަ ނަފުސަށް ވެސް ވިސްނަން ވާނެ. އެއްވެސް އަރާމެއް ނެތި ތިހެން އުޅުމުން ދަރިފުޅުގެ ސިއްޙަތަށް ވެސް ގެއްލުންވާނެ. އެއްވެސް ވަރަކަށް ނުނިދާ ތިހެން އުޅޭކަށް ނުވާނެ" ބައްޕަ ނަސޭހަތް ދިނީ ހިޝާން އުޅެމަށް އައި ބަދަލާ މެދުއެވެ.\n"ބައްޕަ ވެސް ވަރަށް ދެރަވޭ. ރިވާއާއި ރިޒްކާގެ ޚަބަރެއް ނުވާތީ. ވީތަން ނޭނގޭތީ. އެކަމަކު މި ބޮޑު އިންޑިއާ ބަލާނީ ކިހިނެއް؟ އެމީހުން ހޯދާނީ ކިހިނެއް؟ އެމީހުން ދިޔަ ތަން އެނގޭނަމަތާ އެތަނަކަށް ދެވޭނީ ވެސް. ފުލުހުން ވެސް އެ ބުނަނީ އެމީހުން ހޯދޭތޯ އެބަ ބަލަމޭ. އެކަމަކު އެކަން ކުރާހެނެއް ބައްޕައަކަށް ހިއެއް ނުވޭ. އެމީހުންނަށް މިކަން މައްސަލައަކަށް ނުވި ނަމަވެސް އަހަރެންނަށް މިއީ ބޮޑު މައްސަލައެއް" ބައްޕަގެ ހިތުގެ އުދާސްތައް ހާމަކުރިއެވެ. ފުލުހުންގެ މަސައްކަތާމެދު ހިތްހަމަ ނުޖެހުނެވެ.\n"އަހަރެންނަށް ވެސް ގަބޫލުކުރެވެނީ ތި ގޮތަށް. މިކަން ވީގޮތް ބަލާކަށް އެމީހުންނެއް ނޫޅޭ. އެންމެ ކުޑަމިނުން މި ހިސާބުގަނޑު މީހުން ގާތު އަހައިގެން ވެސް ކޮންމެ ވެސް ވަރެއްގެ މަޢުލޫމާތެއް އެއްކުރެވޭނެ. ކޮންމެ ވެސް ކުރިއެރުމެއް ހޯދޭނެ" ހިޝާނަށް ވެސް ގަބޫލުކުރެވުނީ ފުލުހުންގެ އެއްބާރުލުން އެންމެ ފުރިހަމައަށް ނުލިބޭކަމަށެވެ.\n"ބައްޕައަށް ފެންނަނީ ދަރިފުޅާއި އަންހެނުންގެ ފޮޓޯ ޖަހައި ގެއްލިގެން ހޯދާކަން އިސްތިހާރަން. ޓީވީ ޗެނަލްތަކަށާއި ނޫސްތަކަށް ތި މަޢުލޫމާތު ހާމަކުރަން. ބައްޕައަށް ކުރެވުނު ޚަރަދެއް ތިކަމުގައި ވެސް ކުރާނަން" ހިޝާންގެ ބައްޕައަށް ފެންނަ ގޮތް އެ ބައްޕަ ހާމަކުރިއެވެ. އެގޮތަށް ކަންތައް ކުރުމަށް ހިޝާން ނިންމިއެވެ. ޓީވީތަކަށާއި ނޫސްތައް މެދުވެރިކޮށް ރިވާއާއި ދަރިފުޅު ފެނޭތޯ މަސައްކަތް ކުރިއެވެ. މަޢުލޫމާތު ދިން ފަރާތަކަށް ބޮޑު އަގު ހުށަހެޅިއެވެ. ދެމައިން ވީތަން ބުނެދިން ފަރާތަކަށް އިނާމު ވެސް ހުށަހެޅިއެވެ.\nއެތައް މަސައްކަތެއް ކުރެވުނު ނަމަވެސް ރިވާމެން ވީތަނެއް ނޭނގުނެވެ. ހަމައެކަނި އެނގުނީ އެމީހުން އެހެން ހިސާބަކަށް ބަދަލުވިކަމެވެ. އެއަށްވުރެ އިތުރަށް އެއްވެސް މަޢުލޫމާތެއް ނުހޯދުނެވެ. ހިޝާން މާޔޫސްވިއެވެ. ކަރު އެލުނެވެ. ގޮތް ހުސްވިއެވެ. ދޮޅު މަސް ދުވަސް މަސައްކަތް ކޮށްގެން ވެސް އެކަމެއް ހާސިލެއް ނުވިއެވެ. ދަރިފުޅާއި ރިވާއާ ބައްދަލުވާގޮތެއް ނުވިއެވެ.\n"އަހަރެންނަށް ހީވަނީ ދެން މިކަން ހުއްޓާލަންވީހެން. ގައިމު ވެސް އަހަރެން މަސައްކަތް ކުރިކަން ރިވާއަށް އެނގޭނެ. ދަރިފުޅު ހޯދުމުގެ މަސައްކަތް ހުއްޓާނުލާނެކަން ވެސް އެނގޭނެ. އެކަމަކު މިތާނގައި ހުންނާކަށް ދެން އަހަރެން ބޭނުމެއް ނޫން. ބޭނުމެއް ނޫން" ރޮމުން ކަހަލަ ގޮތަކަށް ހިޝާނަށް ބުނެވުނެވެ. އޭނާގެ އަޑު ބެދުނެވެ.\n"އިރާދަކުރެއްވިއްޔާ އަދި ފެންނާނެ. ދަރިފުޅުގެ ގާތަށް ރިޒްކާ އަންނާނެ. ކޮންމެ ވެސް ދުވަހަކު އެކަންވާނެ." ހިޝާނަށް ހިތްވަރު ލައިދިނީ އޭނާގެ ބައްޕައެވެ.\n"އިބްރާހީމާއެކު ދަރިފުޅު މިކޮޅުގައި މަޑުކުރޭ. ބައްޕަ ދާނަން ގައުމަށް. ވިޔަފާރި ކަންތައް ވެސް ބަލަން އެބަޖެހޭ" ބައްޕަ ކަންތައް ކުރަން ވިސްނި ގޮތް ހިޝާނާ ހިއްސާކުރިއެވެ.\n"ނޫން. ނޫން. ދެން މަޑެއް ނުކުރާނަން. މިތަނުން އަހަރެންނަށް ލިބޭނެ އުފަލެއް ނެތް. ލިބޭނެ އިތުރު ހިތްހަމަޖެހުމެއް ނެތް. އަހަރެން ވެސް ދާނަން. މަޑެއް ނުކުރާން" ހިޝާން ނިންމައިގެން ހުރި ގޮތް އޭނާ ބުންޏެވެ.\nއޭނާ އިތުރަށް މަޑުކުރަން ބޭނުން ނުވީއެވެ. ކުރެވުނު މަސައްކަތުން ނަތީޖާއެއް ނުކުމެދާނެކަމަށް ގަބޫލު ނުކުރެވުނީއެވެ. ދަރިފުޅާއި ރިވާ ފެންނާނެކަމަށް ގަބޫލުނުކުރެވުނީއެވެ.\nހިޝާނާއި އޭނާގެ ބައްޕަ އެނބުރި ގައުމަށް ބަދަލުވިއެވެ. އަމިއްލަ ފަސްގަނޑުގައި ފައިޖެހުމާއެކު ދެން ދުވަހަކުވެސް އެގައުމަށް ނުދާން ހިތް ބުންޏެވެ. ރިވާގެ އެ އޮޅުވާލުމަށް ދުވަހަކު ވެސް މަޢާފުނުކުރުމަށް ހިތް އެދުނެވެ. އެކަމަކު އޭނާގެ ދަރިފުޅު އޭނާ ބޭނުމެވެ. އެ ދަރިފުޅުގެ ޚަބަރެއް ވެއްޖެނަމަ ހިޝާނަކަށް ކެތެއް ނުކުރެވޭނެއެވެ. އެ ގައުމަށް ނުގޮސް މަޑެއް ވެސް ނުކުރެވޭނެއެވެ.\nހިޝާން އުޅުނީ ރާއްޖޭގައެވެ. ސޯޝަލް މީޑިއާ މެދުވެރިކޮށް އޭނާގެ މަސައްކަތް ފެށިއެވެ. ދަރިފުޅު ގެއްލިފައިވާ ކަމާއި އެ ދަރިފުޅަށް އިންތިޒާރުކުރާކަން އޭނާ ހާމަކުރިއެވެ. ކޮންމެ ދުވަހަކު ވެސް ހެނދުނުގެ ފުރަތަމަ ޕޯސްޓަކީ ދަރިފުޅާމެދު ކުރެވޭ އުންމީދުތަކާ ގުޅޭ ޕޯސްޓެކެވެ. އެ ގޮތުގައި3އަހަރު ހިޝާން ހޭދަކުރިއެވެ. އެދަރިފުޅުގެ އިންތިޒާރާއި ހަނދާނުގައި އެތައް ވަގުތެއް ގުރުބާން ކުރިއެވެ.\nމިއަދު ހިޝާން އެއިނީ ރޯށެވެ. ދެރަވެގެންނެއް ނޫނެވެ. އުފަލުންނެވެ. އެފްބީ މެދުވެރިކޮށް އޭނާގެ ޕޯސްޓަށް އައި ރައްދު މެސެޖުންނެވެ. އެ ޕޯސްޓްގައި ވާހަކަދައްކާފައި އެ ވަނީ އޭނާ އެންމެ ލޯބިވީ ރިވާގެ ބައްޕައެވެ. އޭނާ އެދިފައި އެ ވަނީ ދަރިފުޅު ރިޒްކާ ބަލައި އައުމަށެވެ. އޭނާގެ ޙަޔާތް ނިމެން ކުޑަތަންވެފައިވާކަން އޭގައި އެ ބައްޕަ ބުނެފައިވެއެވެ. އޭނާ އުޅޭ ތަނާއި ހުރިތަން ވެސް އޭގައި ބަޔާން ކޮށްފައިވެއެވެ. އަދި އޭނާއަށް މަޢާފުކޮށް ދިނުމަށް ވެސް އެދިފައިވެއެވެ.\nހެއްދެވި ފަރާތަށް ހިޝާން ޝުކުރު ކުރިއެވެ. އޭނާގެ ދަރިފުޅު ބަލައި އެ ގައުމަށް ދިޔައެވެ. ރިވާ ބައްޕަ ބުނިތަނަށް އޭނާއާ ބައްދަލުކުރަން ދިޔައެވެ. ނަމަވެސް އެ މުސްކުޅި ބައްޕައާއެކު ހިޝާން ދާންޖެހުނީ ހޮސްޕިޓަލަށެވެ. އެތަނުން ހިޝާނަށް ފެނުނީ އެެހެން ރިވާއެކެވެ. އެއީ ނުކުޅެދޭ މީހެކެވެ. އެކްސިޑެންޓެއްވެ މައިބަދަ ބިނދި، ބޭސްކުރަމުންދާ މީހެކެވެ. ހިޝާން ދެރަވިއެވެ. ހިތުގައި ޖެހުނެވެ. ރޮވެންވެސް ރޮވުނެއެވެ. ނަމަވެސް ނަފުސުގެ މައްޗަށް އޭނާ ގަދަވެގަތެވެ. ކަންތައް ވީގޮތް އޮޅުން ފިލުވިއެވެ. ހުރިހާވެސް މައްސަލައަކީ އަމިއްލަ އެދުމެވެ. ބައްޕަމެން ދެރަނުކުރަން ރިވާ އޮޅުވާލި އޮޅުވާލުމެވެ.\nރިވާއަށް ރޮވުނެވެ. ހިތުގައި ޖެހި ހިޝާންގެ ކިބައިން މަޢާފަށް އެދުނެވެ. އޭނާ އިތުރަށް އެދުނީ ދަރިފުޅަށް ރަނގަޅު މުސްތަގުބަލެއް ހޯދައި ދިނުމަށެވެ. އެ ދަރިފުޅު ގޮވައިގެން ދިއުމަށެވެ. އޭނާ ބަލާނެ އިތުރު މީހަކު ނުހުންނާނެކަމަށް ވެސް ރިވާ ބުންޏެވެ. ރިވާގެ އެ ވާހަކަތައް ހިޝާން އަޑުއެހިއެވެ. އޭގެ ޖަވާބު އޭނާގެ ދުލުން ދިނެވެ. އޭނާ ދުވަހަކުވެސް ރިވާއަށް މަޢާފު ނުކުރާނެކަމަށް ބުންޏެވެ. އެހެން ބުނަމުން ފަހަތަށް އެނބުރެލި ވަގުތު އޭނާގެ ދަރިފުޅު ރިޒްކާ ފހިޝާންގެ ފަހަތުގައި ހުއްޓެވެ. ހިޝާނަކަށް ނުހުރެވުނެވެ. ދަރިފުޅާ ދިމާއަށް ދުއްވައި ގަނެވުނެވެ. އެ ދަރިފުޅުގައި އޮޅުލައިގަތެވެ. އެތައް މިތަނަށް ދޮންދިނެވެ. ގަޔާލާ ބޮނޑިކޮށްލިއެވެ. ދަރިފުޅު ވެސް އެ ބައްޕައަށް އިންތިޒާރުކުރި ފަދައެވެ.\nހިޝާންގެ ލޮލުން ފޭބި ކަރުނަތަކާއެކު އޭނާ ރިވާއަށް ބަލައިލިއެވެ. އެ ކަރުނަތަކުގެ އަގު ރިވާ ދޭނީ ކިހިނެއް ހެއްޔެވެ؟ ހިޝާންގެ ހިތުގައި ނަފުރަތާއި ހިތްދަތިކަން ރިވާއަށް އެނގޭނީ ކިހިނެއް ބުނީމާ ހެއްޔެވެ؟\nރިވާދެކެ ހިޝާން ކިތަންމެ ރުޅި އަޔަސް ވަގުތާއި ހާލަތު އެރުޅިވެރިކަމަކަށް ތަނެއް ނުދިނެވެ. ރިވާއާ މެދު ހިލަވެފައިވާ ހިޝާންގެ ހިތް މަޑު ފުށްގަނޑަކަށް ހަދަން އޭނާއަށް މަޖުބޫރުވިއެވެ. ދަރިފުޅު ދެއްކި ވާހަކަތަކުންނެވެ. އޭނާ މަންމަ ދޫކޮށް ނުލާނަމޭ ބުނި ބުނުމުންނެވެ. ރިވާ ކިތަންމެ ވަރަކަށް އާދޭސް ކުރިނަމަވެސް ރިޒްކާ އޭނާގެ މަންމަ ދޫކޮށްލާކަށް ބޭނުމެއް ނުވިއެވެ. އޭނާ ބޭނުންވީ މަންމައާއެކު ހުންނާށެވެ. ރިވާ ބޭނުންވީ ރިޒްކާ އޭނާގެ ބައްޕައާއެކު ރާއްޖެ ފޮނުވާށެވެ. އެ ލޯބި އަބަދުވެސް ލިބޭނެ ގޮތެއް ހަދާށެވެ.\n"އަހަރެން ބޭނުން ރިވާ ވެސް އަހަރެންނާއެކު ދާން" އެންމެ ފަހުން ކެތް ނުކުރެވިގެން ހިޝާނަށް ބުނެވުނެވެ. އެ ޖުމުލައިން ރިވާ ހުއްޓުން އެރިއެވެ. އޭނާއަށް ބާރުބާރަށް ރޮއިގަނެވުނެވެ. ހިޝާންގެ މާތްކަން ގަބޫލުކުރަން ވެސް ދަތިވިއެވެ. ދެވަނަ ފުރުޞަތެއް އޭނާ ރިވާއަށް ދޭނެ ހެއްޔެވެ؟ ދެވަނަ ފަހަރަށް އިތުބާރުކުރާނެ ހެއްޔެވެ؟ އާއެކެވެ. ހިޝާން ބޭނުންވީ ރިޒްކާއެވެ. ރިޒްކާ އެންމެ ލޯބިވާ މަންމައާ ނުލައި އޭނާއަށް ނުޅެވޭނެކަން ޔަގީން ވާއިރު އެ މަންމަ ނުގެންދަންވީ ކީއްވެ ހެއްޔެވެ؟ އޭނާއާއެކު ނޫޅެންވީ ކީއްވެބާއެވެ؟\nހިޝާން ނިންމީ އޭނާގެ އޮޔާލީ ދިރިއުޅުން ރިވާއާއެއު އަލުން ފަށާށެވެ. ރިވާއާއި ދަރިފުޅާއެކު އެނބުރި ގައުމަށް ދާށެވެ. އުފާވެރި އާފަތިހަކަށް މަރުހަބާކިޔާށެވެ. ރިވާއަށް ބޭސްކޮށްދީ ލޯބީގެ އާ ސަފުހާއެއް ފަށާށެވެ.


India gai7aharuge kujjaku rape koh maraali kamuge thuhumathu gai ithuru meehaku hayyaru kohfi – adduLIVE\nހަތް އަހަރުގެ ކުއްޖަކު ރޭޕްކޮށް މަރާލިކަމުގެ ތުހުމަތުގައި އިތުރު މީހަކު ހައްޔަރުކޮށްފި\nMar 31, 2019, 21:27 އައިޝަތު ފަތުހީ\nމިދިޔަ ބުދަ ދުވަހު އިންޑިއާގެ ކޮއިމްބަތޫރްގައި އުމުރުން ހަތް އަހަރުގެ ކުޑަ އަންހެން ކުއްޖަކު ގޭންގްރޭޕްކޮށް މަރާލި މައްސަލައާއި ގުޅިގެން ތުހުމަތުކުރެވޭ މައި އެކަކު ހައްޔަރުކޮށްފައިވާ ކަމަށް ފުލުހުން ބުނެފި އެވެ.\nފުލުހުން ވަނީ މީގެ ކުރިންވެސް އެ މައްސަލައާއި ގުޅިގެން ދެ މީހަކު ހައްޔަރުކޮށްފަ އެވެ.\nއުމުރުން ހަތް އަހަރުގެ އެ ކުޑަކުއްޖާ މަރާލާފައި ވަނީ އެތައް ބަޔަކު ވެގެން ގޭންގްރޭޕްކޮށްލުމަށްފަހު އެވެ. އެންމެ ފުރަތަމަ އެއީ ހަމައެކަނި ގަސްދުގައި މީހަކު މަރާލި މައްސަލައެއްގެ ގޮތުގައި ބަލަމުންދިޔަ ނަމަވެސް، އެކުއްޖާ އަށް ޖިންސީ ގޯނާވެސް ކޮށްފައިވާކަން ފުލުހުން ވަނީ ފަހުން ކަށަވަރުކޮށްދީފައެވެ.\n"އޭޝިއަން ނޭޝަނަލް ނިއުސް" އިން ރިޕޯޓްކުރާ ގޮތުގައި ތިންވަނަ މީހާ ހައްޔަރުކޮށްފައި ވަނީ ކޮއިމްބަތޫރްގެ ތޮންޑަމުތުރް އިން ކަމަށެވެ. އަދި އެ މައްސަލައިގައި ތުހުމަތުކުރެވޭ އިތުރު މީހަކު ހޯދުމުގެ މަސައްކަތް ކުރަމުންދާއިރު، މައްސަލަ ތަޙުޤީޤުކުރުމަށް ފުލުހުން ވަނީ 10 ޓީމެއް އެކުލަވާލާފައެވެ.\nފުލުހުން ކުރިން ޝައްކުކުރަމުންދިޔައީ ތުހުމަތު ކުރެވޭ މީހާ އާއި އެކުއްޖާ އާއި ގާތް މީހެއް ކަމަށެވެ. އެ ހިސާބުގައި މަގުމަތިން ހިނގާފައި ދާއިރު، އެކުއްޖާ އާއި ވާހަކަދައްކާ ހަތަރު މީހަކު ތިބޭ ކަމަށް އެކުއްޖާގެ މައިންބަފައިން ވެސް ވަނީ ބުނެފައެވެ.\nއޮޓޮޕްސީ ރިޕޯޓުން ދައްކާ ގޮތުގައި އެކުއްޖާ މަރާލާފައި ވަނީ ރޭޕްކުރުމަށްފަހު ނޭވާހާސްކޮށްގެންނެވެ. މި މައްސަލައިގައި މިއަދު ހައްޔަރުކުރީ ސަންތޯޝް ކުމާރް އެވެ. އޭނާ އަކީ އެކުއްޖާގެ އަވަށްޓެރިއެކެވެ.


Mauloomaathu foaru kohdhinumugai ihumaalu vaa faraai thah majlis...\nމައުލޫމާތު ހޯދައި ލިބިގަތުމުގެ ޤާނޫނު\nމައުލޫމާތު ފޯރުކޮށްދިނުމުގައި އިހުމާލުވާ ފަރާތްތައް މަޖިލީހަށް އަންގައި ފިޔަވަޅު އަޅާނަން: އިންފޮރމޭޝަން ކޮމިޝަނަރ\nމާއްދާ 29 އަށް ހޭލުންތެރި ކުރުވުމުގެ ކެމްޕެއިންއެއް ފަށަން ޖެހުނީ މި ޙައްޤާއިމެދު އިހުމާލުވެފައިވާތީ\nމިހާރުވެސް އެފަދަ ފަރާތެއްގެ މައުލޫމާތު މަޖިލީހަށް ހުށައަޅައި ކޮމިޓީއަކުން އެ މައްސަލަ ބަލަމުންދޭ\nއިންފޮމޭޝަން އޮފިސަރުން އައްޔަނު ކުރަންޖެހޭ 1200 މުއައްސަސާ އޮވޭ\nކ. މާލެ | 11 ޑިސެންބަރ 2019 | ބުދަ 08:32 | 1,709\nބައިނަލްއަޤްވާމީ އިންސާނީ ޙައްޤުތަކުގެ ދުވަހާއި ގުޅިގެން ބޭއްވި ޕެނަލް ޑިސްކަޝަން - ރާއްޖެއެމްވީ\nމަޢުލޫމާތު ހޯދައި ލިބިގަތުމުގެ ޤާނޫނުގެ ދަށުން ރައްޔިތުންނަށް މަޢުލޫމާތު ފޯރުކޮށްދިނުމުގައި އިހުމާލުވާ ފަރާތްތަކުގެ މަޢުލޫމާތު ރައްޔިތުންގެ މަޖިލީހަށް ހުށައަޅައި، އަޅަންޖެހޭ ފިޔަވަޅުތައް އަޅުއްވާނެ ކަމަށް އިންފޮމޭޝަން ކޮމިޝަނަރ ޙުސައިން ފިޔާޒު މޫސާ ވިދާޅުވެއްޖެއެވެ.\nބައިނަލްއަޤުވާމީ އިންސާނީ ޙައްޤުތަކުގެ ދުވަހާއި ގުޅިގެން ބޭއްވި ޕެނަލް ޑިސްކަޝަންގައި ވާހަކަދައްކަވަމުން ފިޔާޒު ވިދާޅުވީ، "މިވެސް ޙައްޤެއް" ނަމުގައި ޤާނޫނު އަސާސީގެ 29 ވަނަ މާއްދާއަށް ހޭލުންތެރި ކުރުވުމުގެ ކެމްޕެއިންއެއް ފަށަން ޖެހުނީވެސް މި ޙައްޤާއިމެދު ފާއިތުވި ދުވަސްތަކުގައި އިހުމާލުވެފައިވާތީ ކަމަށާއި، އެފަދައިން އިހުމާލުވާ ފަރާތްތަކުގެ މަޢުލޫމާތު ރައްޔިތުންގެ މަޖިލީހާއި ހިއްސާކޮށް، އަޅަންޖެހޭ ފިޔަވަޅުތައް އަޅުއްވާނެ ކަމަށެވެ.\nއެގޮތުން މިހާރުވެސް އެފަދަ ފަރާތެއްގެ މައުލޫމާތު މަޖިލީހަށް ހުށައަޅައި، މަޖިލީހުގެ ކޮމިޓީއަކުން އެ މައްސަލަ ބަލަމުންދާކަމަށް ފިޔާޒު ވިދާޅުވިއެވެ.\nއަޅުގަނޑުމެން ކުރިއަށް އޮތް ތަނުގައި މިގޮތަށް އަޅުގަނޑުމެންނަށް ފާހަގަ ކުރެވޭ ކަންކަން ރައްޔިތުންނަށް ބުނެދޭނަން، އެއީ ރައްޔިތުން މީގެއަށް އަހުލުވެރި ކުރުމަށް ކުރެވޭނެ ކަމެއް، އަދި އިހުމާލުވާ ފަރާތްތައް އަޅުގަނޑުމެން ރައްޔިތުންގެ މަޖިލީހަށްވެސް އަންގާނަން، މިހާރުވެސް އަޅުގަނޑުމެން އޮންނާނެ ކުންފުންޏެއްގެ ވާހަކަ މަޖިލީހުގެ ސަމާލުކަމަށް ގެނެސްފަ، ކޮމިޓީއަކުން އެ މައްސަލަ ބަލަމުންއެބަދޭ، އަދި އަޅުގަނޑުމެން އެ ކުންފުނި ޕަބްލިކް ހިއަރިންގއަށްވެސް ވަރަށް އަވަހަށް ގެންނާނަނަށް، އެހެންވީމާ ރައްޔިތުންގެ މި ޙައްޤު ކަށަވަރު ކުރުމަށްޓަކައި އަޅުގަނޑުމެން ނުކުރާނެ އެއް ކަމެއްވެސް ނޯންނާނެ\n~ އިންފޮމޭޝަން ކޮމިޝަނަރު ހުސައިން ފިޔާޒް މޫސާ\nފިޔާޒު އިތުރަށް ވިދާޅުވީ، މަޢުލޫމާތު ހޯދައި ލިބިގަތުމުގެ ޤާނޫނުގެ ދަށުން ރިޕޯރޓް ހުށައަޅާފައި ހުރި އޮފީސްތަކަކީ ކޮބައިކަން ވަރަށް އަވަހަށް ޢާންމު ކުރާނެ ކަމަށެވެ.\nއެކަމާ ގުޅޭގޮތުން އިންފޮމޭޝަން ކޮމިޝަނަރ އޮފީހުގެ ޑިރެކްޓަރ ޖެނެރަލް އަޙްމަދު ޝިޔާމް ވިދާޅުވީ، މި ޤާނޫނު ވުޖޫދު ވުމުގެ ކުރިން ޤަވާއިދެއްގެ ސިފައިގައިވެސް ހިންގަމުން ދިޔަ ކަމަށާއި، ރާއްޖޭގެ ގިނަ ރައްޔިތުންތަކަކަށް އަދިވެސް މި ޤާނޫނުގެ ދަށުން ލިބިދޭ ޙައްޤުތައް ފަހުމު ނުވާ ކަމަށެވެ. އެގޮތުން ފާއިތުވި5އަހަރުގައި މި ޤާނޫނުގެ މަޢުލޫމާތު 6000 މީހުންނަށް ދެވިފައިވާއިރު، މި ޤާނޫނުން ލިބިދޭ ޙައްޤުތައް ފަހުމުނުވާ ބައެއް ފަރާތްތައް އަދިވެސް އެބަ ތިބިކަމަށް އޭނާ ވިދާޅުވިއެވެ.\nއޭގެ އިތުރުން، އިންފޮމޭޝަން އޮފިސަރުން ޢައްޔަނު ކުރަންޖެހޭ 1200 މުއައްސަސާ އޮންނައިރު، އަދިވެސް އޭގެ ތެރެއިން ބައެއް މުއައްސަސާތަކަށް އޮފިސަރުން ޢައްޔަނު ނުކުރެވި އޮތުމަކީވެސް އޮތް ގޮންޖެހުމެއްގެ ގޮތުގައި ޝިޔާމް ފާހަގަކުރެއްވިއެވެ. އެގޮތުން ސިވިލް ސަރވިސްއަށް ބަލާއިރުވެސް އިންފޮމޭޝަން އޮފިސަރުން ޢައްޔަނު ކުރަންޖެހޭ 750 މުއައްސަސާ އޮންނަ ކަމަށް އޭނާ ވިދާޅުވިއެވެ.\nމަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު (1/2014) ގެ ދަށުން 13 ޖުލައި 2014 ގައި އިންފޮމޭޝަން ކޮމިޝަނަރުގެ އޮފީހެއް އުފެއްދިތާ5އަހަރުވެފައިވާއިރު، އަދިވެސް ދައުލަތުގެ ބައެއް މުއައްސަސާތަކާއި އިދާރާތަކުން އެކަށީގެންވާ ގޮތެއްގައި މަޢުލޫމާތު ނުލިބޭ ކަމުގެ ޝަކުވާ ގިނަ ބަޔަކު ކުރެއެވެ.\nއެކަމާ ގުޅޭގޮތުން ޓްރާންސްޕޭރެންސީ މޯލްޑިވްސް ގެ ސީނިއަރ ޕްރޮޖެކްޓް މެނޭޖަރ އަޙްމަދު ޠަލާލް ވިދާޅުވީ، މަޢުލޫމާތު ހޯދައި ލިބިގަތުމުގެ ޙައްޤު ޤާނޫނުން ކަށަވަރުކޮށްދީފައިވަނީ ހަމައެކަނި ނޫސްވެރިންނަށް އެކަނި ނޫން ކަމަށާއި، ދައުލަތުގެ މަޢުލޫމާތަކީ އޭގެ ޒާތުގައި ރައްޔިތުންނަށް އެނގެންޖެހޭ މަޢުލޫމާތެއް ނޫން ކަމަށް ބައެއް ފަރާތްތަކަށް ހީވެފައި އޮންނަނީ އެފަދަ ޘަޤާފަތެއް ޤާއިމުވެފައިވާތީ ކަމަށެވެ.\nއެގޮތުން ޤާނޫނަށް5އަހަރުވެގެންދާއިރުވެސް އަދިވެސް އެ ވިސްނުން ބަދަލު ނުވާކަމަށް އޭނާ ވިދާޅުވިއެވެ.\n" ޤާނޫނު އެބައޮތް، ޤާނޫނުގައި ހުރި ކަންތައްތަކުގެ ސަބަބުން މައުލޫމާތު ހޯދައި ލިބިގަންނަން ބޭނުންވާ ފަރާތްތަކަށް އެ ޤާނޫނީ ބާރުވެރިކަން އެބަ ލިބިދޭ، އެހެން ނަމަވެސް ކުރިން މި ދަންނަވާލީ ސަޤާފަތް، އެ މައުލޫމާތަކީ ދައުލަތުގެ މައުލޫމާތަކީ ވަރަށް ޙައްސާސް އެއްޗެކޭ ސިއްރުކޮށްފައި އޮންނަންޖެހޭ އެއްޗެކޭ ނުވަތަ ރައްޔިތުން ހޯދަން އުޅެން ނުޖެހޭފަދަ އަބުއި އެއްޗެއްގެ ގޮތުގައި ވިސްނިފައި އޮތް ވިސްނުމުގެ ސަބަބުން ހަޤީޤަތުގައި މި ތަސައްވުރެއް މި އޮންނަނީ، މައުލޫމާތު ހޯދައި ލިބިގަތުމަކީ ހަމައެކަނި ނޫސްވެރިން ކުރާ ކަމެކޭ"\n~ ޓްރާންސްޕޭރެންސީ މޯލްޑިވްސް ގެ ސީނިއަރ ޕްރޮޖެކްޓް މެނޭޖަރ އަހުމަދު ތޮލާލް\nޠަލާލް އިތުރަށް ވިދާޅުވީ ޤާނޫނުގައި ބުނެފައިވާ މިންގަނޑަށް ފެތޭގޮތަށް "ޕްރޯއެކްޓިވް ޑިސްކްލޯޝަރ" (ކުރީބައިގައި މައުލޫމާތު ހާމަކުރުން) އެއްވެސް މުއައްސަސާއަކުން ކޮށްފައިނުވާކަމަށް 2017 ވަނަ އަހަރު ޓްރާންސްޕޭރެންސީ މޯލްޑިވްސް އިން ހެދި ދިރާސާއަކުން ހާމަވެފައިވާ ކަމަށެވެ. އެގޮތުން މިފަދަ ދަނޑިވަޅެއްގައި "މިވެސް ހައްޤެއް" ނަމުގައި އިންފޮމޭޝަން ކޮމިޝަނަރުގެ އޮފީހުން ހިންގާ ކެމްޕެއިން ނުހަނު ބޭނުންތެރިކަމަށް އޭނާ ފާހަގަކުރެއްވިއެވެ.\nއުނގެނުމާއި، އުނގަންނައި ދިނުމާއި، މަޢުލޫމާތު ހޯދުމާއި، މަޢުލޫމާތު ލިބިގަތުމުގެ މިނިވަންކަން ކޮންމެ މީހަކަށްވެސް ލިބިގެންވާ ކަމަށް ޤާނޫނު އަސާސީގެ 29 ވަނަ މާއްދާގައި ބަޔާން ކޮށްފައިވާއިރު، މި ދާއިރާ ކުރިއަށް އޮތް ތަނުގައި އިތުރަށް ހަރުދަނާވެގެންދާނެ ކަމުގެ އުއްމީދު އެބައޮތް ކަމަށާއި، އަންނަ އަހަރުގެ ބަޖެޓާއި ދައުލަތުގެ ސްޓެރެޓެޖިކް އެކްޝަން ޕްލޭނުގައިވެސް މި ދާއިރާއަށް އޮތް އުއްމީދު ބޮޑުކަމަށް އިންފޮމޭޝަން ކޮމިޝަނަރު ވިދާޅުވެފައިވެއެވެ.


Ronaldo ge 700 vana matchun Real balivejje | Mihaaru\nރޭގެ މެޗުގެ ތެރެއިން ރޮނާލްޑޯ.-- ފޮޓޯ: އޭއެފްޕީ\nރޮނާލްޑޯގެ 700 ވަނަ މެޗުން ރެއާލް ބަލިވެއްޖެ\n23 ފެބުރުއަރީ 2017 - 09:413comments\nމެޑްރިޑް (ފެބްރުއަރީ 23) - ކްރިސްޓިއާނޯ ރޮނާލްޑޯގެ ކްލަބް ކެރިއަރުގައި ކުޅުނު 700 ވަނަ މެޗުން ރޭ ސްޕެނިޝް ލީގުގައި ވެލެންސިއާ އަތުން 2-1 އިން ރެއާލް މެޑްރިޑް ބަލިވެއްޖެ އެވެ.\nމި ބައްޔާ އެކު ލީގު އެއް ވަނައިގައި ލީޑުފުޅާކުރަން ލިބުނު ފުރުސަތު ރެއާލް އަތުން ވަނީ ގެއްލިފަ އެވެ. ރެއާލް މިވަގުތު އެއް ވަނައިގައި އޮތީ 22 މެޗުން 52 ޕޮއިންޓް ހޯދައިގެންނެވެ. ދެ ވަނައިގައި އޮތް ބާސެލޯނާ އަށް 23 މެޗުން ލިބިފައިވަނީ 51 ޕޮއިންޓެވެ.\nވެލެންސިއާ އިން ރޭގެ މެޗުގައި ޖެހި ދެ ލަނޑު ވެސް ވައްދާލީ މެޗުގެ ފުރަތަމަ 10 މިނިޓް ތެރޭގަ އެވެ. ފުރަތަމަ ލަނޑު މެޗުގެ ހަތަރު ވަނަ މިނިޓްގައި ޖެހީ ސިމޯން ޒާޒާ އެވެ. މިއީ ވެސްޓް ހޭމް ޔުނައިޓެޑް ދޫކޮށް މިދިޔަ މަހު ވެލެންސިއާ އަށް ބަދަލުވި ޒާޒާ މިދިޔަ މޭ މަހަށް ފަހު ކާމިޔާބުކުރި ފުރަތަމަ ލަނޑެވެ.\nވެލެންސިއާ އަށް ލީޑުފުޅާކޮށްދިނީ މެޗުގެ ނުވަ ވަނަ މިނިޓްގައި ފަބިއަން އޮރެލާނާ އެވެ. ރެއާލްގެ ހަމައެކަނި ލަނޑު މެޗުގެ 44 ވަަނަ މިނިޓްގައި ކާމިޔާބުކުރީ ރޮނާލްޑޯ އެވެ. ރެއާލްގެ ކުރިން ރޮނާލްޑޯ ވަނީ ޕްރޮފެޝަނަލް ލެވެލްގައި ސްޕޯޓިން ލިސްބަން އާއި މެންޗެސްޓާ ޔުނައިޓެޑަށް ކުޅެފަ އެވެ.\nމެޗުގެ ދެ ވަނަ ހާފްގައި ނަތީޖާ ހަމަހަމަ ކުރަން ރެއާލުން ގިނަ ހަމަލާތަކެއް ފޮނުވާލި ނަމަވެސް ކާމިޔާބުވާ ގޮތެއްނުވި އެވެ. ދެ ވަނަ ހާފްގައި ރެއާލުން ވަނީ ގަރެތު ބޭލް ކުޅެން އަރުވައިފަ އެވެ. ނަތީޖާ ހަމަހަމަ ކުރަން ބޭލް ވަނީ ރަނގަޅު ހަމަލާއެއް ފޮނުވާލައިފަ އެވެ.\nލީގުގައި ކުރިމަތިވި ދެ ވަނަ ބައްޔާ އެކު ރެއާލްގެ ކޯޗު ޒިނެދިން ޒިދާން ބުނީ މެޗުން ބަލިވީ ފެށުން ގޯސްވުމުން ކަމަށެވެ.\n"ފުރަތަމަ 10 މިނިޓް ތެރޭ އަހަރެމެންނަށް މެޗު ގެއްލިއްޖެ. މިއީ ހިތާމަ ކުރުމަށް ވުރެ ބޮޑަށް ރުޅިގަދަވާން ޖެހޭ ވަގުތެއް. އެއީ މި ވަގުތު ލީގުގެ އެއް ވަނައިގައި އޮތަސް އަަހަރެމެންނަށް ކުރަން ޖެހޭ މަސައްކަތް އިތުރުވެފައިވާތީ،" ޒިދާން ބުންޏެވެ.\nރޭގެ މޮޅާ އެކު ވެލެންސިއާ ވަނީ ލީގުގެ 13 ވަނަ އަށް ޖެހިލައިފަ އެވެ. އެ ޓީމަށް 23 މެޗުން ވަނީ 26 ޕޮއިންޓް ލިބިފަ އެވެ.\nއިތުރު ލިޔުންތައް ކްލަބް ވެލެންސިއާ ސްޕެނިޝް ލީގް ރިއަލް މެޑްރިޑް


EURO 2020: Netherlands Rashah Fonuvaalaa Czech Republic Quater Ah - Vaguthu\nކޮވިޑްގެ "ޗުއްޓީ" ނިމިއްޖެ ކަމުގެ އަލާމާތްތައް ފެންނަން ފަށައިފި - 15 މިނެޓް ކުރިން\nނެދަލޭންޑްސް ކުޅުންތެރިން ލަނޑު ޖެހުމަށްފަހު އުފާފާޅުކުރަނީ\nޔޫރޯ ފުޓުބޯޅަ މުބާރާތުގެ އެއް ފެވަރިޓް ކަމަށްވާ ނެދަލޭންޑްސް 2-0 ގެ ނަތީޖާއަކުން ބަލިކޮށް މުބާރާތުގެ ކުއާޓާފައިނަލަށް ޗެކް ރިޕަބްލިކް ދަތުރުކޮށްފި އެވެ.\nމި ނަތީޖާއާއެކު މުބާރާތުގެ ކުއާޓާފައިނަލުގައި ޗެކް ރިޕަބްލިކް ބައްދަލުކުރަން ޖެހޭނީ ޑެންމާކް އާއެވެ. މި މެޗު ކުޅޭނީ ޖުލައި3ވާ ހޮނިހިރު ދުވަހުގެ ރޭ ރާއްޖެގަޑިން 21:00 ގައެވެ.\nމެޗުގެ ކުރީކޮޅުު ނުރައްކާކުރީ ނެދަލޭންޑްސް އެވެ. ހާއްސަކޮށް މި މެޗުގައި ނެދަލޭންޑްސްގެ އުއްމީދީ ކުޅުންތެރިޔާ ޑަމްފްރީސްގެ ނުރައްކާ ފެނިގެންދިޔަ އެވެ. އެގޮތުން އޭނާގެ ނުރައްކާތެރި ދެ ހަމަލާއެއް މި ހާފުގައި ފެނިގެންދިޔަ އެވެ.\nޑަމްފްރީސް ފިޔަވާ ނެދަލޭންޑްސްގެ އެހެން ކުޅުންތެރިންގެ ފަރާތުން އެހާ މަސައްކަތު ރޭޓު ރަނގަޅެއް ނޫނެވެ. ގިނަ ފަހަރަށް ބޯޅަ ގެއްލުމުން ވެސް އެ ބޯޅަ ހޯދަން މާ އެދެވޭ މަސައްކަތްތަކެއް ނުކުރެވެއެވެ. ފުރަތަމަ ހާފު ނިމުނީ ދެޓީމުން ކުރެ ޓީމަކަށް ލަނޑެއް ނުޖެހިއެވެ.\nފުރަތަމަ ހާފާއި ހިލާފަށް ދެވަނަ ހާފުގައި ނެދަލޭންޑްސްގެ ކުޅުން ބޮޑުތަން ދަށްވެގެންދިޔަ އެވެ. އެއާއެކު ޗެކް ރިޕަބްލިކް އިން އިތުރު ފުރުސަތުތައް ތަނަވަސްކުރި އެވެ.\nނެދަލޭންޑްސް އަށް މައްސަަލަ ކުރިމަތިވީ މެޗުގެ 55 ވަނަ މިނެޓުގައި އެ ޓީމުގެ އިތުބާރު ޑިފެންޑަރ މަޓިއަސް ޑި ލިގްޓް އަށް ރަތްކާޑު ދެއްކުމުންނެވެ. މިއީ ޗެކް ރިޕަބްލިކްގެ ކުޅުންތެރިއަކު ބޯޅައާއެކު އަރަނިކޮށް ވެއްޓެމުން ދިޔަ ވަގުތު އެ ބޯޅައިގައި އަތްލި ކަމަށް ނިންމާ ރެފްރީ ދެއްކި ރަތް ކާޑެކެވެ. އެންމެ ފުރަތަމަ ރެފްރީ ދެއްކީ ރީނދޫ ކާޑެކެވެ. ނަމަވެސް އެ ކާޑު ރަތް ކާޑަކަށް ބަދަލުކުރީ ވީއޭއާރު ބެލުމަށްފަހު އެވެ.\nއެއް ކުޅުންތެރިއަކު މަދުކޮށް ކުޅެން ޖެހުމުން ނެދަލޭންޑްސްއަށް އިތުރު އުނދަގޫތަކާއި ކުރިމަތިވިއެވެ. ހާއްސަކޮށް ޗެކް ރިޕަބްލިކް ކުޅުންތެރިން އެޓޭކަށް އަރާ ކޮންމެ ދަނޑިވަޅެއްގައި ނެދަލޭންޑްސްގެ ޑިފެންސްލައިން ފެންނަނީ ވިއްސިވިހާލި ވެފައިވާތަނެވެ. މިގޮތަށް ގިނަ ފުރުސަތުތަކެއް ތަނަވަސްކުރަމުން ދަނިކޮށް މެޗުގެ 68 ވަނަ މިނެޓުގައި ޗެކް ރިޕަބްލިކުން ލީޑު ނެގިއެވެ. މިއީ ޕެނަލްޓީ އޭރިއާގެ ގޯލް ކައިރި ކަނަށް މަތިން ފޮނުވާލި ބޯޅައެއް ބޮލުން އަނެއް ކަނަށް ފޮނުވާލި ބޯޅަ ހޯދުމަށްފަހު ބޮލުން ގޯލުގެ ތެރެއަށް ފޮނުވާލާ ހޮލޭސް ކާމިޔާބުކުރި ލަނޑެކެވެ.\nމި ލަނޑަަށްފަހު ނެދަލޭންޑްސް ވެސް ރަނގަޅު ފުރުސަތެއް ތަނަވަސްކުރަން މަސައްކަތްކުރި އެވެ. ނަމަވެސް ޗެކް ގެ ޑިފެންސްލައިން ފެނުނީ އެއަށްވުރެ ހުށިޔާރުކޮށެވެ. ނެދަލޭންޑްސްގެ މުޅި ޓީމު ކުރިޔަށް އެރި ވަގުތަކު ކައުންޓަރ އެޓޭކެއްގައި ޗެކް ރިޕަބްލިކް ވަނީ މެޗުގެ 80 ވަނަ މިނެޓުގައި ލީޑު ފުޅާކޮށްފައެވެ. ހޮލޭޒް ދިން ބޯޅަައަކުން މި ލަނޑު ކާމިޔާބުކޮށްދިނީ ޝިކް އެވެ. މިއީ މި މުބާރާތުގައި އޭނާގެ ހަތަރުވަނަ ލަނޑެވެ.\nމިއީ 2012 ވަނަ އަހަރުގެ ފަހުން މުބާރާތުގެ ކުއާޓާފައިނަލަށް ޗެކް ރިޕަބްލިކް ދަތުރުކުރި ފުރަތަމަ ފަހަރެވެ.


މަސައްކަތުމީހެއްގެ މަޤާމަށް މީހަކު ހޯދުން:\nއެސް. އެސް. 1\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާ ލިބޭނެއެވެ.\nލިޔަންކިޔަން ދަތުމާއެކު، މަޤާމުގެ މަސައްކަތް ކުރުމުގެ ހުނަރު / ޤާބިލްކަން ލިބިފައިވުން.\n1- ކައުންސިލްގެ އިދާރާ ގޯއްޗާ އިންވެގެންވާ މަގުތަކުގެ އިދާރާއަށްވާ ފަޅި (މަގުގެ %50) ކުނިކަހައި ސާފުކޮށް ބެލެހެއްޓުން.\n2- ކައުންސިލްގެ އިދާރާގެ ޕާކް ސަރަހައްދު ސާފުކޮށް ބެލެހެއްޓުން.\n3- ކައުންސިލްގެ އިދާރާ ގޯތިތެރޭގައި ގަސްއިންދައި ބެލެހެއްޓުން.\n4- ކައުންސިލްގެ އިދާރާ އެތެރެއާއި ބޭރު، ކަނޑައަޅާ އުޞޫލެއްގެމަތިން ފޮޅައި ސާފުކޮށް ބެލެހެއްޓުން.\n5- ރަސްމީ ދުވަސްދުވަހާއި، ނުރަސްމީ ދުވަސްދުވަހު ބާއްވާ އެކިއެކި ޖަލްސާތަކާއި ބައްދަލުވުންތަކަށް ގޮނޑިޖަހައި، ތަން ތައްޔާރުކޮށް، ޒީނަތްތެރިކުރުން.\n6- އެކިފަރާތްތަކާ ހަވާލުކުރަންޖެހޭ ސިޓީ، މެސެޖު ފަދަ ތަކެތި ހަވާލުކުރުމާއި، އިދާރާއިން އެކިފަރާތްތަކަށް އަންގަންޖެހޭ އެންގުންތައް އެންގުން.\n7- ކައުންސިލްގެ އިދާރާ ބޮޑުދޮރާއި ކުޑަދޮރުތަކާއި ބިއްލޫރިތައް ސާފުކޮށް ބެލެހެއްޓުން.\n8- ކައުންސިލްގެ އިދާރާ އެންމެހައި ފަރުނީޗަރ ފޮޅައި ސާފުކޮށް ބެލެހެއްޓުން.\n9- ކައުންސިލްގެ އިދާރާގެ ސްޓޮކް ގުދަން ސާފުކޮށް ބެލެހެއްޓުން.\n10- ކައުންސިލްގެ އިދާރާއިން އެކިއެކި ފަރާތްތަކަށް ފޫޓުއަޅައިދޭއިރު އެކަމުގައި ޢަމަލީގޮތުން ބައިވެރިވުން.\n11- ކައުންސިލްގެ އިދާރާގެ ފާޚާނާ ރަސްމީ ކޮންމެ ދުވަހަކު ސާފުކޮށް ބެލެހެއްޓުން.\n12- މަދުވެގެން މަހަކު އެއްފަހަރު ކައުންސިލްގެ އިދާރާގެ ވަޅުދިޔަ ހިއްކައި ސާފުކޮށް ބެލެހެއްޓުން.\n13- ކައުންސިލްގެ އިދާރާގެ ދިޔަދޮވި ސާފުކުރުމާއި، ވިއްސާރަމޫސުމުގައި ފުރާޅުސާފުކޮށް، ތާނގީއަށް ފެންނަގައި ބެލެހެއްޓުން.\n14- ނޯޓިސް ބޯޑުގައި އިޢުލާންތައް ހަރުކުރުމާއި މުއްދަތުހަމަވާ އިޢުލާންތައް ނެގުން.\n15- ކައުންސިލްގެ އިދާރާގެ ސައިކޮޓަރީގެ އިންތިޒާމްތައް ބެލެހެއްޓުން.\n16- ކައުންސިލް އިދާރާގެ އައިސްއަލަމާރިޔަށް ފެންލައި ބެލެހެއްޓުން.\n17- އޮފީހުން ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި، އޮފީހުގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން މަސައްކަތް ކުރުން.\nމި މަޤާމަށް މުވައްޒަފަކު ހޮވުމަށް ބާއްވާ އިންޓަވިއު ބާއްވާނެ ތަނާއި މުއްދަތު ނުވަތަ ތާރީޚު ކަނޑައެޅި ހަމަޖެހުމުން، މަދުވެގެން ރަސްމީ5ދުވަހުގެ ކުރިން މި މަޤާމަށް އެދުނު ފަރާތްތަކަށް ލިއުމަކުން އެންގޭނެއެވެ.\nއެޕްލިކޭޝަން ފޯމު ހުށަހަޅާނީ، 2016 އެޕްރީލް4ވާ ހޯމަދުވަހުގެ 13:30 ގެ ކުރިން، އިސްދޫ ކައުންސިލްގެ އިދާރާއަށެވެ.\n1- ފުރިހަމަކޮށްފައިވާ އެޕްލިކޭޝަން ފޯމު (އެޕްލިކޭޝަން ފޯމު، މި އިދާރާގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓް، www.csc.gov.mv އިން މި ފޯމު ޑައުންލޯޑް ކުރެވެން ވެސް ހުންނާނެއެވެ.)\n2- ސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުން.\n3- އެކްރެޑިޓް ކޮށްފައިވާ ތަޢުލީމީ ސެޓުފިކެޓުތަކާއި، ދާއިރާއާ ގުޅޭ ކުރުމުއްދަތުގެ ތަމްރީނު ޕްރޮގްރާމްތައް ފުރިހަމަކޮށްފައިވާ ލިޔުމުގެ ފޮޓޯކޮޕީ (އިންޓަވިއުއަށް ހާޒިރުވާއިރު، ސެޓުފިކެޓުތަކުގެ އަސްލު ގެންނަންވާނެއެވެ.)\n4- މަސައްކަތުގެ ތަޖުރިބާ ދެނެގަތުމަށް މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ (އިންޓަވިއުއަށް ހާޒިރުވާއިރު، ލިޔުންތަކުގެ އަސްލު ގެންނަންވާނެއެވެ.)\n5- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭފަދަ ސާފު ކޮޕީއެއް (އިންޓަވިއުއަށް ހާޒިރުވާއިރު، ދިވެހި ރައްޔިތެއްކަން އަންގައިދޭ ކާޑުގެ އަސްލު ގެންނަންވާނެއެވެ.)\n6- ވަޒީފާއަށް އެދޭފަރާތުގެ ވަނަވަރު (ސީވީ)\nމަޤާމަށް އެންމެ ޤާބިލް ފަރާތް ހޮވުމަށް ބެލޭނެ މިންގަނޑުތައް:\nސިވިލް ސަރވިސް ކޮމިޝަނުން 1 މޭ 2015 ގައި ޢަމަލުކުރައްވަން ފަށްޓަވާފައިވާ "ސިވިލް ސަރވިސްގެ މަޤާމުތަކަށް މީހުން ހޮވުމާއި ޢައްޔަންކުރުމުގެ މިންގަނޑުތަކާއި އުޞޫލުތަކުގެ ކްރައިޓީރިއާގައިވާގޮތުގެ މަތިން.\n- މަޤާމަށް އެދި އެޕްލިކޭޝަން ފޯމާއެކު ހުށަހެޅި ލިޔުންތަކުގެ އަސްލު، އިންޓަވިއުއަށް ހާޒިރުވާއިރު ގެންނަންވާނެއެވެ. މި ލިޔުންތައް، އެޕްލިކޭޝަނާއެކު ހުށަހެޅި ތަކެތީގެ ޞައްޙަކަން ކަށަވަރުކުރުމަށްފަހު، އަނބުރާ ހަވާލުކުރެވޭނެއެވެ.\n- މި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ، 6800709 ނަންބަރު ފޯނާއެވެ. ގުޅާނީ، ރަސްމީ ގަޑީގައެވެ.\n13 ޖުމާދަލްއާޚިރާ 1437\n22 މާރިޗު 2016\nޕަބްލިޝްކުރި ތާރީޚު: 22 މާރިޗު 2016\nޕަބްލިޝްކުރި ގަޑި: 1656\nސުންގަޑި: 04 އޭޕްރިލް 2016 1330


މަސްތުވާތަކެއްޗާއެކު ހުޅުމާލެއިން އަންހެނަކާއި ދެ ފިރިހެނުން ހައްޔަރުކޮށްފި – Feshun.mv\nމަސްތުވާތަކެއްޗާއެކު ހުޅުމާލެއިން އަންހެނަކާއި ދެ ފިރިހެނުން ހައްޔަރުކޮށްފި\n20 މެއި 2019 - 11:01\nމަސްތުވާތަކެއްޗާއެކު ހުޅުމާލެއިން އަންހެނަކާއި، ދެ ފިރިހެން ހައްޔަރުކޮށްފިއެވެ.\nފުލުހުން ވިދާޅުވީ، މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ހުޅުމާލޭ ޕޮލިސް ސްޓޭޝަނުން ހިންގި އޮޕަރޭޝަނެއްގައި، ތިން މީހަކު މަސްތުވާތަކެއްޗާއެކު ހައްޔަރު ކޮށްފައިވާ ކަމަށެވެ. އޭގެ ތެރޭގައި ހިމެނެނީ 37 އަހަރުގެ ފިރިހެނަކާއި 28 އަހަރުގެ ފިރިހެނެއްގެ އިތުރުން 25 އަހަރުގެ އަންހެނެއް ކަމަށް ފުލުހުން ވިދާޅުވިއެވެ.\n“ހުޅުމާލޭ ފްލެޓެއްގައި މަސްތުވާތަކެތި ގެންގުޅެ މަސްތުވާތަކެތީގެ ވިޔަފާރިކުރާ ކަމަށް ފުލުހުންނަށް ލިބުނު މަޢުލޫމާތަކާއި ގުޅިގެން މެއި 18 ވަނަ ދުވަހުގެ ރޭ 01:30 ހާއިރު ހިންގި މި އޮޕަރޭޝަނުގައި، އެފުލެޓުގެ ވެރިފަރާތުގެ ހުއްދައާއިއެކު އެ ފުލެޓު ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފަސް ރަބަރު ޕެކެޓާއި މަސްތުވާތަކެތިކަމަށް ޝައްކުކުރެވޭ އެއްޗެއްހުރި ބޮޑު ރަބަރު ޕެކެޓެއް ފެނިފައިވޭ.” ފުލުހުން ވިދާޅުވިއެވެ.\nމިމައްސަލައިގައި ހައްޔަރުކޮށްފައިވާ ތިން މީހުންގެ ބަންދާއިމެދު ގޮތެއް ނިންމުމަށް ހުޅުމާލޭ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާތަނެއްގައި ބަންދުގައި ބޭތިއްބުމަށް ތިން މީހުންނަށްވެސް 10 ދުވަހުގެ މުއްދަތު ދީފައިވާއިރު، އެ މައްސަލަ ހުޅުމާލޭ ޕޮލިސް ސްޓޭޝަނުން ދަނީ ތަހުޤީޤު ކުރަމުންނެވެ.\nKeebetho ey ebyfulunge name iulaan nukuranee erun dho ekamuge halu genveynee\nލޯންޗެއްގައި ދަތުރުކުރި މީހަކު ހާލު ދެރަވެގެން މާލެ ގެންނަނީ\nހައިމާކަކުން މީހަކު ބުރަކަށި ކަހާ ވީޑިއޯއަށް ބޮޑު ސަމާލުކަމެއް!\nނޭޝަނަލް ޑްރަގް އޭޖެންސީއަށް ސީއީއޯއެއް ހޯދަނީ!


Taxi aguthakaai meter harukurumah aanmunge hiyaalah hulhuvaalaifi | Mihaaru\nޓެކްސީ އަގުތަކާއި މީޓަރު ހަރުކުރުމާ މެދު އާންމުންގެ ހިޔާލަށް ހުޅުވާލައިފި\nމާލޭގައި ޓެކްސީ ދަތުރުގެ އަގުތަކާ ގުޅޭ ގޮތުން މަޝްވަރާ ކުރުމަށް ޓްރާންސްޕޯޓް މިނިސްޓްރީން ރޭ ބޭއްވި ފޯރަމަށް ދިޔަ ބައެއް ޑްރައިވަރުން.---ފޮޓޯ: ހުސައިން ވަހީދު/މިހާރު\n09 ޖެނުއަރީ 2019 - 18:50\nއިންޓަނެޓް މެދުވެރިކޮށް ކުރާ އެ ސާވޭގައި ޓެކްސީތަކާ ގުޅޭ 14 ކަމެއްގައި އާންމުންގެ ހިޔާލު ހޯދުމަށް ހުށަހަޅާފައި ވެ އެވެ.\nއެގޮތުން، ޓެކްސީގައި ބޭނުން ކުރަން މީޓަރު ހަރުކުރަން ފެނޭތޯ ނުވަތަ އަގު ކަނޑައަޅަން މޯބައިލް ފޯން އެޕްލިކޭޝަނެއް ހަމަޖައްސަން ބޭނުންތޯ އެ ސާވޭގައި ބަލަ އެވެ.\nމާލޭގައި ޓެކްސީ ހިދުމަތް ބޭނުން ކުރުމުގެ އަގާއި ހުޅުލެ އަދި ހުޅުމާލެ އަށް ޓެކްސީގައި ދަތުރު ކުރުމަށް ހަމަޖައްސާނެ އަގަކާ މެދު ވެސް އެ ސާވޭގައި ހިޔާލު ހޯދަ އެވެ.\nGreater Male' region gai dhemun gendhaa taxi ge agaai taxi dhathuruge hidhumathaai gulhigen raiyithunge hiyaalu hoadhumah MOTC in hulhuvaalaifi. https://t.co/JW8nbvWMoW\nގްރޭޓަރ މާލޭ ރީޖަންގެ ޓެކްސީ ފެއަރއާއި ގުޅޭ ފޯރަމްގެ ހިޔާލު ހޯދުން\n— Transport Authority (@TransportMV) January 9, 2019\nޓްރާންސްޕޯޓް އޮތޯރިޓީގެ ޓުވީޓް\nއޭގެ އިތުރުން، ދެ ފުރޮޅަށް ވުރެ ގިނަ ފުރޮޅުލާފައި ހުންނަ ވެހިކަލްތަކުގައި އޭޖް ލިމިޓެއް ކަނޑައެޅުމާއި މާލޭގައި އުޅަނދު ރަޖިސްޓަރީ ކުރުން ކޮންޓްރޯލް ކުރުމާއި ގަރާޖު ސިޓީ ދޫކުރުމާ ގުޅޭ ގޮތުން ވެސް ޓްރާންސްޕޯޓް މިނިސްޓްރީގެ ސާވޭގައި ހިޔާލު ހޯދަ އެވެ.\nމާލޭގައި ދުއްވާ ޓެކްސީތަކުން ދަތުރުކޮށްދޭ އަގުތަކާ ގުޅޭ ގޮތުން ހިޔާލު ހޯދުމަށް ޓްރާންސްޕޯޓް މިނިސްޓްރީން ރޭ ވަނީ ފޯރަމެއް ވެސް ބާއްވައިފަ އެވެ. ޓެކްސީގެ ހިދުމަތްތަކުގެ އަގު ބޮޑު ނޫން ކަމަށް އެ ފޯރަމުގައި ޑްރައިވަރުން ބުނެފައިވާއިރު، އާންމުންގެ ހިޔާލު ތަފާތެވެ. އާންމުންގެ ނަޒަރުގައި ޓެކްސީ ދަތުރުގެ އަގު އުފުލުމަށް އޮތް އެންމެ ބޮޑު ހައްލަކީ ޓެކްސީތަކަށް މީޓަރު ތައާރަފު ކުރުމެވެ.\nޓެކްސީ ހިދުމަތް ޓެކްސީ އަގު ޓެކްސީ ޑްރައިވަރުން ޓްރާންސްޕޯޓް މިނިސްޓްރީ މާލެ ދަތުރުފަތުރު ދިވެހި ސަރުކާރު ޓްރާންސްޕޯޓް އޮތޯރިޓީ\n71 ކޮމެންޓް, 65 ރިއެކްޝަންސް\nބޭރު ތަންތާ ކުރާހެން އޫބަރ ފަދަ އެޕްލިކޭޝަން ބޭނުންކޮށްގެން ރާއްޖޭގައި ތިކަން ނުކުރެވޭން ވީ ސަބަބެއް ނެތް. އޭރުން ދަތުރު ފެށުމުގެ ކުރިން ދަތުރަށް ހިނގާނެ ހަރަދު ދަތުރު ކުރާ މީހާއަށްވެސް އިނގޭނެތާ.\nމިޓެކްސީ ޑްރައިވަރުން މާމޮޅުވެގެން އަގުބޮޑުކުރަން އުޅުމަަށްވުރެ މާ ތާހިރުވާނެ ޓެކްސީގެ ބެގޭޖް ލެވޭ ބައި ބޮޑުކުރިއްޔާ. ޢެހެންޔާފަހެ ރާއްޖެއިން ބޭރުން އައިސް3ހަތަރު ކާރަށް އެބަޖެހޭ އެެއްޗެހިލާން..ކާރަކަށް އެެއްޗެެއް ލެވެނީ....\nސަރުކާރަކުންކުރާ ކަމެއް ނިންމާ ނިންމުމެއް ނިންމާނީ ސަރުކާރުން. ތިގޮތަށް ޚިޔާލު ހޯދައިގެން ދުވަހަކުވެސް ކަމެއް ޙައްލެއްނުވާނެ. ގިނައިން ތިތަނަށް ދާނީ ޓެކްސީ ދުއްވާމީހުން. އަޑުގަދަޥާނީވެސް އެމީހުން. އާންމުމީހަކު ވާހަކަދެއްކިޔަކަނުދޭނެ. އެމީހުން ބޭނުންވާހާކަމެއް ކޮށްދޭކަށްނުޖެހޭ. ސަރުކާރުގެ އިދާރާއަކުން ނުވަތަ ކުންފުންޏަކުން ތިކަން ފަށަންވީ. ވަކިފެންވަރެއްގެ ސައިޒެއްގެ ޓެކްސީ. އޭރުން ތިކަން ޙައްލުކުރެވޭނެ. އެއަރޕޯޓްގަވެސް އަބަދުވެސް އޭއްޗެހި ބާއްވާ\nރާއްޖޭގެ ވެރިކަން ކުރާ ރަށް ކަމަށްވާ ފުރަ މާލޭގައި ޓެކްސީ ކުރަންވީ ފުރަމާލެ އަށް އުފަން މާލޭގައި ގެދޮރު ހުރި މީހުންނޭ އެނޫން ބަޔަކު މާލޭގައި ޓެކްސީ ޑްރައިވަރުންގެ ގޮތުގައި ތިބޭނެ ކަމެއް ނެތޭ އެއިރުން ގެދޮރުގެ ކުލި ދައްކަން ޖެހޭ ބަހަނާ ނުދައްކާނެ ނޫންތޭ ކޮންމެހެން ޖެހޭތޭ މާލެ އަށް އަރާ ތިބި ދަ ރާއްޖެތެރޭ މީހުން ޓެކްސީ ދުއްވަން މާލޭގައި ބޮޑު އަގުގައި ނުޖެހޭނެއޭ އަތުލާ ހުރިހާ ޓެކްސީ ތައް އެމެން އަތުން އަދި އެމްޓީސީސީ އަށް ދީ ޓެކްސީ ދުއްވަން ހުއްދަ\nޓެކްސީ ޑްރައިވަރުން އެކަނި ރެންޓް ދައްކަނީ؟ ޓެކްސީ އަށް އަރަނީ ހުސ މުއްސަނދި، އަމިއްލަ ގެދޮރު ހުންނަ މީހުން\nއޮޓޯ ތައާރަފް ކުރުން ހައްލަކީ . އެނޫންގޮތަކަށް ހަަރަދު ކުށޑަކޮށް އެއްގަމު ދަތުރުފަތުރު ކުރެވޭނެކަމަކަށް ނުފެނޭ. މަގުމަތީ ޖާގަ ހިފާވަރުވެސް ކާރަށްވުރެ އޮޓޯ ކުޑަވާނެ . އެކަމް އޮޓޯ ފެނުނީމާ މާލޭގެ އިއްޒަތްތެރި ބޭފުޅުން ހޮޑުލެވޭގޮތް ވަނީޔޯ. އެކަމް އޮޓޯގަ އެންމެ ގިނައިން ދަތުރު ކުރާނީވެސް އެބޭފުޅުން\nރާއްޖޭގައި ޓެކްސީ ކުރަނީ ދުނިޔޭގެ އެހެން ތަންތާގަ ޓެކްސީކުރާ އުސޫލަކުން ނޫން މީހުންގެ އަމިއްލަ ކާރު މަރާމާތުކުރުމާ ގޭ ކުލި ދެއްކުމަކީ ޓެކްސީ ދުއްވާ މީހާގެ ކަމެއް ނޫން ސެންޓަރު ހިންގަން ވާނީ ޓެކްސީ ދުއްވާ މީހުނަށް މުސާރަދީ ޓެކްސީ މަރާމާތު ކުރެވޭ ފެންވަރުގެ ސެންޓަރު ތަކުން ގޮތެއް ކަނޑަ އަޅާނީ ސަރުކާރުން ކަންކުރަންވާނީ ދުނިޔޭގެ ތަންތާގަ ކަންކުރާ ގޮތްތަކަށް ބަލައިގެން ރާއްޖޭގައި އެބަހުރި މިކަން ކުރެވޭ ވަރުގެ ސަރުކާރުގެ ކުންފުނިތައް\nޓެކްސީ ދުއްވާ މީހުންނަށް ހުއްދަދިނުމުގެ ކުރިން އެމީހުންނަށް އަދަބު އަޚްލާގު ދަސްކޮށްދިނުން ވަރަށް މުހިންމު އެހާ ގޮތެއްފޮތެއް ނެތްބަޔަކު މި މުޖްތަމަޢުގައި ނޫޅޭ އަހަރެމެން ބޭނުމީ އެކަށީގެންވާ ބަޕްލިކް ޓްރާންސްޕޯރޓް ސިސްޓަމެއް ތިބެދާނެނުން ދުވާލަކު3ދަތުރުކޮށްގެން ކާރްތައް ޕާކްކޮށްގެން މިމަތީގައި އުޅޭ ޓެކްސީ ޑްރައިވަރުން\nއޮޓޯ ހުއްދަކުރަން އާދޭހާްއެކު ދަންނަވަން .. ތިކަމަށް އެއަށްވުރެ ރަގަޅު ހައްލެއް ކުޅަދާނައެއްނޫން ހޯދާކަށް .. މީޓަރު ހަރުކުރިޔަސް ޓޫވަރިސްޓުންގެ ކުރިމަތީގަ މުޅިގައުމު ބޯލާފޮށާ އެޅޭވަރުގެ މަކަރު އެބައިމީހުނަށް ހަދާނެ ..\nޓެކްސީގެ ޚިދުމަތަކީ ދަމާކަނޑާ އުސޫލުން ދޭ ޚިދުމަތަކަށް ވެގެން ނުވާނެ. ކަނޑައެޅޭ ރަގަޅު ގޮތްތަކެއްގެ މަތިން ރޭވިގެން ކުރާ ކަމަކަށް ހަދަންޖެހޭ. ޓެކްސީ ތަކުގައި ހުންނަންޖެހޭ ސިފަތަކެއްވެސް ހުރޭ. 1. ޓެކްސީ ތަކަކީ ވަކި ސަައިޒެއްގެ ޑިކީ (އެކަށީގެންވާ އަދަދަކަށް ބެގެޖްލެވޭ) ހުރުން ލާޒިމް ކުރުން. 2. ކަނޑައެޅިފައިވާ ކޮންމެވެސް ކަލާރ ކޯޑެއް ހުރެ އެގޮތައް ދަވާދު ލެވިފައިހުންނަންޖެހޭ 3. ޔުނިފޯމެއްހުރުން. މިކަންކަން ކުރަން 10 އަހަރުގެ މުއްދަތު ދީގެންނަމަވެސް


ކޮމްޕިއުޓަރ ޕްރޮގްރާމަރ މަޤާމަށް މީހަކު ހޯދުން\nއިންފޮމޭޝަން ޓެކްނޯލޮޖީ ޔުނިޓް / މިނިސްޓްރީ އޮފް އިސްލާމިކް އެފެއާޒް\nމަހަކު 5610.00 ރުފިޔާ،\n1. މިނިސްޓްރީގެ ކޮމްޕިއުޓަރތަކަށް ދިމާވާ މައްސަލަތައް ޙައްލުކޮށް ބެލެހެއްޓުން.\n2. މިނިސްޓްރީގައި ބޭނުންކުރާ ސޮފްޓްވެއަރތައް އަޕްޑޭޓްކޮށް ބެލެހެއްޓުން.\n3. އިންފޮމޭޝަން ޓެކްނޯލޮޖީއާއި ގުޅޭގޮތުން މިނިސްޓްރީއަށް ހޯދަންޖެހޭ ތަކެތި ކަމާބެހޭ ފަރާތްތަކާއި ގުޅިގެން ހޯދުން.\n4. މި މިނިސްޓްރީން ހިންގާ ޙަރަކާތްތަކުގެ ޚަބަރާއި މިނިސްޓަރގެ ދަތުރުފުޅުތަކާއި، މިނިސްޓަރ ނިންމަވާ މުޙިއްމުކަންކަމާބެހޭ ޚަބަރު ކަމާއިބެހޭ ފަރާތްތަކާއި ގުޅިގެން ވެބްސައިޓްގައި ޝާއިޢުކުރުން.\n5. މަރާމާތްކުރަންޖެހޭ އައިޓީ ސާމާނު މަރާމާތުކުރުމާއި އަދި ބާވެ ހަލާކުވެ ބޭނުންނުކުރެވޭ ތަކެތި ހަމަޖެހިފައިވާ ޤަވައިދުގެ ދަށުން ނީލަމަށް ފޮނުވުމަށްޓަކައި ކަމާބެހޭ ޔުނިޓައް ފޮނުވުން.\n6. މިނިސްޓްރީގެ ނެޓްވާރކަށް މައްސަލަައެއް ދިމާވެއްޖެނަމަ އެކަން ރަނގަޅު ކުރުވުމާއި، އިތުރުތަނަކަށް ނެޓަވާރކް އެޅުމަށް ކުރަންޖެހޭ މަސައްކަތްތައް ކުރުން.\n7. މިނިސްޓްރީގައި ބޭނުންކުރާ އިންފޮމޭޝަން ޓެކްނޯލޮޖީއާއިގުޅޭ ހުރިހާ ތަކެއްޗެއްގެ ދަފްތަރު ބެލެހެއްޓުން.\n8. މިނިސްޓްރީގެ ތަފާތު ތަންތަނަށް އިތުރުކުރަންޖެހޭ ފޯނުލައިންތަކާއި، އުވާލަންޖެހޭ ފޯނުލައިންތަކާ ބޭނުންވާ ޓެލެފޯން ހޯދައިދިނުމާއެކު ފޯނަށް ދިމާވާ އެންމެހައި މައްސަލަތައް ކަމާބެހޭ މުއައްސަސާތަކާ ގުޅިގެން ޙައްލުކޮށްދިމުނުގައި އެހީތެރިވުން.\n9. މިނިސްޓްރީން އިންތިޒާމްކުރާ ޖަލްސާތަކާއި އިވެންޓްތައް ބާއްވާތަނަށް ބޭނުންވާ އައިޓީއާ ގުޅޭ ތަކެތި ގުޅައިދިނުމަށް ކުރަންޖެހޭ އެންމެހައި މަސައްކަތްތައް ކުރުން.\n10. އިސްލާމި މަރުކަޒުގެ އެންމެހައި ތަންތަން އަދި މިނިސްޓްރީގެ އެންމެހައި ތަންތަން މަރާމާތުކުރުމަށް އައި.ޓީއިން ކުރަންޖެހޭ އެންމެހައި މަސައްކަތްތައް ކުރުން.\n11. އީ-ގަވަރންމަންޓް ނިޒާމް ބޭނުންކުރުމަށް މުވައްޒަފުން ތަމްރީންކޮށް އަހުލުވެރިކުރުވުމާއި އީ. ގަވަރންމަންޓް ނިޒާމަަށް ގެންނަށް ޖެހޭ ބަދަލުތައް ކަމާއިބޭ ފަރާތްތަކާއި ގުޅިގެން ޙައްލުކޮށްދިނުން.\n12. އައި. ޓީއާއި ގުޅޭގޮތުން ހޯދަންޖެހޭ ތަކެތީގެ ތަފްސީލް އަހަރީ ބަޖެޓް ހިމެނުމަށްޓަކައި ކަނޑައެޅިފައިވާ މުއްދަތުގެ ތެރޭގައި ތައްޔާރުކޮށް ބަޖެޓްސެކްޝަނަށް ފޮނުވުމަށް ކުރަންޖެހޭ އެންމެހައި މަސައްކަތްކުރުން.\n13 އޮފީހުގެ ރަސްމީ މަސައްކަތްތަކާ ގުޅޭގޮތުން ޙަވާލުކުރެވޭ އެންމެހައި މަސައްކަތްތައްކުރުން.\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން (ކޮމްޕިއުޓަރ ސައިންސް) ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ6ގެ ސަނަދެއް ހާސިލުކޮށްފައިވުން.


Alah ufedhunu rasheh gudhurathee lab akah | Mihaaru\nޕެސިފިކް ކަނޑުގައި އަލިފާން ފަރުބަދައެއް ގޮވުމުގެ ސަބަބުން އުފެދުނު ރަށް\n12 ޑިސެމްބަރ 2017 - 09:485comments\nއަލިފާން ފަރުބަދައިގެ ރަށެއް ކަމަށްވާ ހުންޔާ ޓޮންޔާ ހުންޔާ ހައާޕާއީ ގޮވާފައި ވަނީ 2015 ވަނަ އަހަރު އެވެ. އެ ގޮވުމުގެ ސަބަބުން އުފެދުނު ރަށުގެ ސިފަޔާއި ބައްޓަމަށް ރާޅުގެ ސަބަބުން އަންނަނީ އެކި ބަދަލުތައް އަންނަމުންނެވެ.\nމި އަންނަ ބަދަލުތައް ދެނެގަތުމަކީ މާސް ޕްލެނެޓްގެ ދިރާސާތަކަށް މުހިންމު ހޯދުންތަކަކަށް ވާނެ ކަމަށް ސައިންސްވެރިން ދެކެ އެވެ. ސައިންސްވެރިން ދެކޭ ގޮތުގައި މިއީ މާސްގައި އެންމެ ކުރިން ފެން ހުރި ގޮތާއި އޭގެ ފަހުން އެތަނަށް އައި ބަދަލުތަކާ ދާދި އެއްގޮތަކަށް ހިނގަމުންދާ ކަމެކެވެ. އެހެންކަމަށްވާ ނަމަ ރަށްތައް އުފެދުމާއި އެތަނުގައިވާ ދިރުންތަކާ ބެހޭ ގޮތުން މުހިންމު ކަންތައްތަކެއް، މި އަލަށް އުފެދުނު ރަށުން ހޯދިދާނެ އެވެ.\nސައިންސްވެރިންގެ ސަމާލުކަން ހުއްޓިފައިވާ ރަށް އުފެދުނީ ޕެސިފިކް ކަނޑުގެ ހުޅަނގު ދެކުނު ސަރަހައްދުގެ ކަނޑު އަޑީގައިވާ 1.3 ކިލޯމީޓަރުގެ އުސް ހުންޔާ އަލިފާން ފަރުބަދަ ގޮވުމުންނެވެ. މިފަދަ ގޮތަކަށް 1963 އާއި 1967 އާ ދެމެދު ނޯތު އެޓްލާންޓިކް ކަނޑުގައި ވެސް ރަށެއް އުފެދުނެވެ. މިގޮތަށް ރަށް އުފެދެނީ އަލިފާން ފަރުބަދަ ގޮވުމުގެ ސަބަބުން ނިކުންނަ ދިޔާ އަލިފާން ކަނޑުގެ ލޮނުގަނޑުގައި ޖެހުމުން އުފެދޭ ވަރުގަދަ ގޮވުންތަކާ އެކު އަޅި އާއި ހިލަކޮޅުތައް ބުރައިގެން ގޮސް ކަނޑުގެ އަޑީގައި ފުނިޖެހިގެންނެވެ. އަލަށް މިފަހަރު އުފެދުނު ރަށުގައި، މިގޮތަށް ފުނިޖެހުނު ހިލަ އާއި އަޅީގެ އުސްމިނުގައި 100 މީޓަރު އުސްމިން ހުއްޓެވެ.\nއެކަމަކު ސައިންސްވެރިން ގަބޫލުކުރާ ގޮތުގައި މި ރަށް ދެމި އޮތުމަކީ ވާނެ ކަމެއް ނޫނެވެ. ރާޅާއި ތޫފާނުގެ ސަބަބުން އެ ހިލަ ފުނި ރޫޅި ރަށް އަޑިއަށް ހިނގައިދާނެ ކަމަށް ވަނީ ގަބޫލުކުރެވިފަ އެވެ. ނަމަވެސް އެކަމަށް އަދި އެތައް އަހަރެއް ހޭދަވާނެތީ ސައިންސްވެރިން ގެންދަނީ ސެޓެލައިޓް ފޮޓޯ އާއި އެހެން ވަސީލަތްތައް ބޭނުންކޮށްގެން، އެ ރަށަށް އަންނަ ހުރިހާ ބަދަލެއް ބަލަމުންނެވެ. އެހެންވެ މިއީ މުހިންމު ހޯދުންތަކެއްގެ އަސްލަކަށް ވާނެ ރަށެއް ކަމަށް ވަނީ ބެލެވިފަ އެވެ.\nއިތުރު ލިޔުންތައް ސައިންޓިފިކް ރިސާޗް އަލިފާން ފަރުބަދަ ގޮވުން ޕެސިފިކް އޯޝަން މާސް


Ronaldo ge hat-trick in Juventus quarter ah | Mihaaru\n13 މާޗް 2019 - 07:13 28 comments\nމެޑްރިޑުގައި ކުޅުނު ފުރަތަމަ ލެގުން 2-0 އިން އެތުލެޓިކޯ މޮޅުވުމުން ރޭގެ މެޗަށް ނުކުތްއިރު ޔުވެންޓަސް އަށް އޮތީ އުނދަގޫ ހާލަތެކެވެ. އެކަމަކު އެތުލެޓިކޯއާ ވާދަވެރި ރެއާލް މެޑްރިޑާ އެކު މި މުބާރާތް ހަތަރު ފަހަރު ކާމިޔާބުކޮށްފައިވާ ރޮނާލްޑޯ ވަނީ ޔުވެންޓަސް އަށް ތަފާތު ދައްކުވައިދީފަ އެވެ.\n"މިއީ ޔުވެންޓަސް އިން އަހަރެން ގެނައި ސަބަބަކީ. މިކަހަލަ މެޗުތަކުގައި އެހީ ހޯދަން،" ރޮނާލްޑޯ ބުންޏެވެ. "އެތުލެޓިކޯ އަކީ އުނދަގޫ ޓީމެއް. އެކަމަކު އަހަރެމެން ވެސް ވަރުގަދަ."\nޔުވެންޓަސް އިން އުމުރުން 34 އަހަރުގެ ކުޅުންތެރިޔާ އަށް 100 މިލިއަން ޔޫރޯ ހަރަދުކުރި ސަބަބަކީ ވެސް ޗެމްޕިއަންސް ލީގު ކާމިޔާބުކުރުމެވެ. ބޮޑު ހަރަދުކޮށް މަޝްހޫރު ކުޅުންތެރިން ގެނަސް އިޓަލީގައި ރަސްކަން ކުރި ނަމަވެސް ޗެމްޕިއަންސް ލީގު ކާމިޔާބުކުރެވޭނެ މަގެއް އެ ޓީމަށް މިފަހުން ފެނިފައެއް ނުވެ އެވެ،\nޔުވެންޓަސްގެ ފުރަތަމަ ގޯލް 27 ވަނަ މިނެޓުގައި ރޮނާލްޑޯ ޖެހީ ފެޑެރިކޯ ބާނަޑެސްކީ އޭރިއާ ތެރެއަށް އޮއްސާލި ހުރަހަކުންނެވެ. ގޯލުގެ ކަނާ ދިމާލަށް ދިޔަ އެ ބޯޅަ އަށް އެތުލެޓިކޯގެ ހުއަންފްރަން އަރައަރާ ހުއްޓާ ފަހަތުގައި ހުރެ ރޮނާލްޑޯ އެއަށް ވުރެ މައްޗަށް ފުންމައިގެން އަރައި ބޮލުން ގޯލުގެ ތެރެއަށް ވައްދާލީ އެވެ.\nޔުވެންޓަސް އިން އެގްރިގޭޓުން ހަމަހަމަކުރީ 49 ވަނަ މިނެޓުގައި ޔޮއާއޯ ކެންސެލޯ ނެގި ހުރަސް ބޮލުން ގޯލަށް ވައްދާލައިގެންނެވެ. އެތުލެޓިކޯގެ ގޯލްކީޕަރު ޔަން އޮބްލަޗް އެ ބޯޅަ އަތުން ޖަހައި ޕަންޗުކުރި ނަމަވެސް ގޯލްލައިން ޓެކްނޮލޮޖީ ސިސްޓަމުން ދެއްކީ އޭރު އެ ބޯޅަ ގޯލް ހުރަސްކޮށްފައިވާ ކަމަށެވެ. ޔުވެންޓަސް އިން ނަތީޖާ އަނބުރާލީ 87 ވަނަ މިނެޓުގައި ލިބުނު ޕެނަލްޓީ ރޮނާލްޑޯ ކާމިޔާބުކޮށްގެންނެވެ. މިއީ ބާނަޑެސްކީ އޭރިއާ ތެރެއިން ބޯޅައާ އެކު ދަނިކޮށް އެތުލެޓިކޯގެ ހޯސޭ ހިމެނޭޒް އޭނާ ކޮއްޕާލުމުން ރެފްރީ ދިން ޕެނަލްޓީއެކެވެ.\nއެތުލެޓިކޯގެ ދަނޑުގައި މި ފަހަރުގެ ފައިނަލް ކުޅެން ހަމަޖެހިފައިވާތީ އަމިއްލަ ދަނޑުގައި ތަށި އުފުލާލަން އެ ޓީމުން ކުރި އުއްމީދުތަކަށް ހުރަސް އެޅި ރޮނާލްޑޯ ވަނީ މީގެ ކުރިން މި މުބާރާތުގެ ފައިނަލުގައި ދެ ފަހަރު އެތުލެޓިކޯ އަށް ލަނޑު ދީފަ އެވެ. އެގޮތުން 2014 އަދި 2016 ގެ ފައިނަލުގައި އެތުލެޓިކޯ އަތުން ރެއާލް މެޑްރިޑް މޮޅުވިއިރު އެންމެ މުހިއްމު ދައުރެއް އަދާކުރީ ރޮނާލްޑޯ އެވެ.\nމި ސީޒަނުގެ މުބާރާތުގެ ދެ ވަނަ ބުރުގައި މިހާތަނަށް ކުޅުނު ވަރުގަދަ ތިން މެޗުގައި ވެސް، ފުރަތަމަ ލެގުގެ ނަތީޖާތައް މިވަނީ އަނބުރާލައިފަ އެވެ. ފުރަތަމަ ލެގުގައި މެންޗެސްޓާ ޔުނައިޓެޑް އަތުން 2-0 އިން ޕީއެސްޖީ މޮޅުވި ނަމަވެސް ދެ ވަނަ ލެގުން 3-1 އިން މޮޅުވެ ޔުނައިޓެޑް ކުއާޓާ އިން ޖާގަ ހޯދި އެވެ. އަދި އަޔަކްސް އަތުން 2-1 އިން ރެއާލް މެޑްރިޑް މޮޅުވި ނަމަވެސް ލެ ވަނަ ލެގުން 4-1 އިން މޮޅުވެ އަޔަކްސް ވެސް ކުއާޓާ ފައިނަލަށް ދަތުރުކުރި އެވެ.\nއިތުރު ލިޔުންތައް އެތުލެޓިކޯ މެޑްރިޑް ޔުވެންޓަސް ކްރިސްޓިއާނޯ ރޮނާލްޑޯ ޗެމްޕިއަންސް ލީގު